
PARTEA ÎNTÂI 


CAPITOLUL I 


În biroul noului director general al S.D.E.C.E., comandantul 
Dufour, şeful Serviciului „Cercetări”, de loc nemulţumit de sine, 
precum lesne se vedea, îşi încheia expunerea: 

Un îndoit folos, precum vedeţi, domnule colonel: una la mână, 
îi jucăm un renghi pe cinste contraspionajului german, şi, a doua 
la mână, îi rupem definitiv gâtul lui René Lornier, ceea ce... 

Directorul general ridică brusc mâna dreaptă şi-i curmă, tăios, 
vorba: 

— Să-i rupi gâtul... Dragul meu, fă-mi te rog plăcerea şi lasă-le 
celor din înalta noastră administraţie civilă asemenea expresii 
tari... Sunt pasionaţi după ele. Dar în Armată nu se „rupe gâtul” 
ofiţerilor. 

Puțin descumpănit, celălalt tăcu. O clipă, apoi reluă, cu o 
umbră de ironie în glas şi subliniind cu tâlc unele cuvinte: 

— Fie, să zicem atunci, a doua la mână îi mai tăiem puţin nasul 
şefului de escadron Lornier a cărui prezenţă în Germania a ajuns 
într-adevăr nedorită. 

Colonelul Guibrard se prefăcu că nu bagă de seamă obrăznicia 
ascunsă şi se mărgini să constate: 

— Mă rog, la o adică, „tăiat nasul” mai merge... Se bucură 
oarecum de o nobleţă istorică. Dar în fond nu-i vorba aici nici de 
„rupt gâtul”, nici de „tăiat nasul” nimănui... Vrem doar să 
hotărâm dacă e cazul să punem capăt misiunii comandantului 
Lornier în Germania Federală. Şi aştept să-mi explici mai limpede 
de ce ţi se pare că o asemenea măsură se impune. 

Şeful serviciului „Cercetări” se întoarse spre un al treilea 
interlocutor, aşezat în stânga lui - un interlocutor care, ca să 
spunem drept, nu deschisese gura de la începutul acestui mic 
consiliu de război. 


— Directorul „Serviciilor Externe” vă va lămuri mai bine decât 
aş face-o eu, domnule colonel. Îl cunoşti de ani de zile pe omul 
nostru, nu-i aşa, Derain? 

Înaltul funcţionar, căruia i se pusese această întrebare, păru să 
şovăie câteva clipe şi în sfârşit se hotări: 

— Întocmai. De când s-a deschis „prăvălia” asta sau, mai bine 
zis, din vremea când D.G.E.R. s-a transformat în S.D.E.C.E. Sunt 
vreo douăzeci de ani... Eram instalaţi pe atunci în bulevardul 
Suchet... 

Se întrerupse, şovăind iar, şi reluă încet, şi cam cu jumătate de 
gură: 

— Ştiţi ce se întâmplă, domnule colonel? E foarte greu să-l 
judeci pe Lornier. Foarte greu... în termeni de sport sau de 
cinema, s-ar zice că e un has been, unul care a fost cineva, 
cineva foarte bine - cândva... 

O nouă pauză. Pe urmă se năpusti, fără să mai ezite, 
împresurându-şi subiectul cu fraze scurte şi limpezi: 

— Lornier, tânăr locotenent de artilerie, a sosit în Indochina 
spre sfârşitul lui 1946. Element strălucit, a făcut politehnica şi şi- 
a luat doctoratul în litere - nu e prea obişnuit, nu? A luptat întâi 
în Deltă, câteva luni, în chip foarte onorabil; şi pe urmă, foarte 
repede, a fost chemat la statul-major din Valluy. Şi acolo şi-a 
descoperit vocaţia: Informaţiile... Ei bine, trec peste amănunte şi 
vă spun numai că din 1950 şi până la evacuarea Hanoiului, cinci 
ani mai târziu, a fost omul nostru numărul unu pentru tot 
Vietnamul de Nord... Ca să nu vă dau decât un singur exemplu: 
reţeaua lui a semnalat, încă din februarie 1955, reluarea masivă 
a înaintării viet-minh spre Dien-Bien-Phu, el este cel care a ghicit 
şi a semnalat sus că obiectivul cel mai de seamă al lui Giap a 
devenit cucerirea taberei întărite şi că vietnamezii vor face pe 
dracu-n patru ca aceasta să coincidă cu conferinţa de la 
Geneva... Dacă l-am fi ascultat, ar mai fi fost vreme s-o ştergem 
din viesparul acela. 

— Toate astea nu mi se par prea logice, remarcă rece 
directorul general. Dacă era într-adevăr socotit aşa grozav, de ce 
n-au ţinut seama de părerea lui? 

Şeful „Serviciilor Externe” zâmbi şters: 

— Aţi atins punctul nevralgic al problemei, domnule colonel. 
Tocmai de asta ne-am adunat azi aici, în biroul dumneavoastră... 


E ciudat, dar există la Lornier două porniri absolut contradictorii: 
o rigoare de matematician şi... cum să zic, o inspiraţie aproape 
poetică - şi fără îndoială că această bizară dualitate e şi secretul 
succesului său în Informaţii. Şi tocmai fiindcă e intuitiv, plin de 
imaginaţie, pătimaş, n-a fost niciodată în stare să se supună nici 
unei discipline, nici unei reguli. Incomod lucru în armată sau în 
administraţie, nu-i aşa? El de altceva nu ştie decât de „bandă” de 
„băieţii noştri” şi în felul ăsta şi-a organizat reţeaua din Tonkin: 
recrutându-şi singur oamenii, exclusiv după bunul lui plac, fără 
să dea socoteală nimănui, fără să justifice un ban cheltuit, 
angajând albi, galbeni, străini - câteodată şi americani, închipuiţi- 
vă, ba chiar, după câte am auzit, vietnamezi, cărora le era drag... 
Şi ce să zic, echipa dădea rezultate senzaţionale, dar 
romantismul ăsta nu le-a plăcut de loc celor de la Marele Stat 
Major, unde nimeni n-a putut vreodată obţine de la Lornier măcar 
un simplu tablou nominal de personal... 

Directorul general zâmbi şi el la rându-i: 

— Înţeleg... Mai ales cu de-alde Salan şi Navarre, care la 
vremea lor au fost nişte străluciți ofiţeri S.R. De tipul cel mai 
clasic. 

Derain încuviinţă din cap şi urmă: 

— Pe scurt, deşi depindea în principiu de Biroul Doi francez, 
Lornier îşi crease în fapt un imperiu autonom, colaborând de 
altminteri mai strâns, atunci când binevoia să colaboreze, cu 
„civilii”, cu B.T.L.C.! de exemplu, sau cu S.D.E.C.E. - sau, mai 
bine zis, cu S.D.E.C., cum se numea pe atunci. Cei de la Saigon 
nu erau, fireşte, prea mulţumiţi, şi, tot mai supăraţi pe „banda lui 
Lornier” - aşa-i ziceau pe atunci reţelei lui - ajunseseră să-i 
nesocotească sistematic informaţiile. Pe urmă, când s-a încheiat 
războiul, armata i-a dat să înţeleagă că nu-i mai face mare 
plăcere să-l vadă, iar S.D.E.C.E., cu care, precum v-am spus, 
cochetase destul de îndelung şi unde avea mulţi prieteni, s-a 
bucurat să-l recupereze, ca să le facă, cred eu, în ciudă 
militarilor. 

Colonelul Guibrard deschisese un dosar aflat pe biroul lui şi îşi 


1 Biroul tehnic de legătură şi coordonare, depinzând de Ministerul teritoriilor 
franceze de peste mare, al doilea ca importanţă (după S.D.E.C.E.) printre 
nenumăratele „servicii de informaţii” care funcționau pe atunci în Indochina 
pe lângă Biroul Doi (n.a.). 


plimba ochii pe o filă bătută la maşină: 

— Bun, încheie el, acum sunt ceva mai lămurit. Mărturisesc că 
nu pricepeam cum se face că S.D.E.C.E., condus pe atunci de un 
fost igam?, l-a angajat aşa de lesne pe turbulentul „indochinez”. 

Se uită din nou pe fila de dosar şi observă: 

— Văd totuşi aici că a stat şase ani şi mai bine în Centrală 
înainte de a fi trimis iar în străinătate... 

— E şi normal, domnule colonel. Se ştia foarte bine că trebuia 
puţin potolit. Şi îşi închipuiau că viaţa de birou are să-i înmoaie 
cumva spiritul de independenţă. A, dacă o asemenea treabă s-ar 
fi putut face fără a-i altera extraordinarele lui calităţi inventive, 
am fi avut în el un element incomparabil! 

— Dacă... Aşadar n-a mers? 

— Şi da, şi nu. Să fi jucat oare, cu iscusinţă şi răbdare, teatru 
ani de-a rândul ca să arate că s-a cuminţit şi să poată pleca din 
nou în misiune, sau viaţa administrativă de la Paris l-a potolit cu 
adevărat pentru o vreme? Asta nu poate nimeni s-o ştie sigur. 
Fapt e că a izbutit foarte frumuşel ca, în 1961, să fie detaşat în 
Germania Federală, întâi ca adjunct al O.T.-ului nostru de acolo, 
şi apoi, peste un an, ca rezident plin. 

— ŞI... ce a ieşit din asta? 

— O, atâta vreme cât a fost adjunct, numai lucruri bune. S-a 
dovedit eficace, foarte eficace, la fel ca în Indochina. Şi pe 
deasupra, şi disciplinat... Dar de îndată ce a trecut în fruntea 
reţelei, ei bine, a luat-o iar de la cap ca la Hanoi în urmă cu zece 
ani. 

Colonelului îi venea să râdă de-a binelea. Nu, nu izbutea să ia 
lucrurile în tragic. Şi specimenul ăsta, zăpăcitul, ăsta de Lornier îi 
era mai degrabă simpatic. Intrebă totuşi foarte serios: 

— Vrei să spui că şi-a făcut iar o echipă de „băieţi”, cum ziceai 
adineaori? 

Îi răspunse directorul Serviciului „Cercetări”, care nu mai 
vorbise de mult. Şi cu o ciudă care arăta că lui nu-i arde de 
glumă: 

— Întocmai, domnule colonel. Până într-atâta încât aici, la 
Porte de Montreuil, nimeni, înţelegeţi, nimeni, nici măcar eu, care 
am totuşi sarcina de a coordona acţiunile tuturor reţelelor 


2 Prescurtare de la: „Inspector-general de Administraţie în misiune 
extraordinară" (n.t). 


noastre din străinătate, nimeni nu cunoaşte numele unui singur 
agent recrutat de el. 

Guibrard îşi ieşi din sărite: 

— Şi practic, mă rog, cum a izbutit? în Indochina, haide, mai 
treacă-meargă, era departe de Paris. Dar în Europa, la Bonn... 

Celălalt rânji scurt şi explică: 

— La Bonn... Domnule colonel, primul lucru de care s-a îngrijit 
Lornier, când a fost numit rezident, a fost să refuze orice 
adjunct... Şi apoi, din proprie iniţiativă, a transferat conducerea 
reţelei de la Bonn la Göttingen... Ţineţi seama că ideea în sine nu 
era rea: Gottingen e un oraş mult mai central, mult mai discret. 
Dar orişicât, ar fi putut măcar să ne ceară părerea, nu? Pe scurt, 
o dată instalat acolo, a răsturnat în câteva luni tot serviciul cu 
fundul în sus, modificând organizarea antenelor, schimbând şefii, 
angajând alţi corespondenţi - fireşte fără să ne ţină la curent cu 
nimic. Rezultatul? În clipa asta, şi de câţiva ani încoace, n-aş fi în 
stare să vă spun cine lucrează pentru noi la Frankfurt sau la 
Hamburg... 

Toată istoria asta i se părea directorului general o imensă 
farsă. Rosti din nou, cam plictisit: 

— Bine, dar e ceva nemaipomenit. Dacă purtările lui Lornier îi 
supărau pe predecesorii mei, n-aveau decât să-l recheme. Sau, 
pur şi simplu, să-i taie bugetul. Fără bani, într-o săptămână era 
curăţat. 

De data asta, amândoi colaboratorii lui rămaseră tăcuţi câteva 
clipe, în cele din urmă, Derain răspunse cu jumătate de gură: 

— Aici, domnule colonel, intrăm într-alt domeniu... în răstimpul 
petrecut la Tonkin, Lornier şi-a făcut mulţi prieteni, foarte mulţi 
prieteni. Şi nu numai la S.D.E.C.E. A adus, pare-se, servicii 
importante, n-aş putea să vă precizez ce anume, unor oameni 
care, mai pe urmă, au ajuns la înalte poziţii în viaţa noastră 
politică. Aşa de pildă... 

Şi şopti un nume... 

Colonelul fluieră, bătu darabana cu mâna dreaptă pe birou şi 
zise în cele din urmă: 

— Inţeleg, înţeleg... Fireşte, e cam greu să te atingi de el. 

Adjunctul său încuviinţă: 

— Cam greu e puţin spus. De câte ori am încercat să-i 
frângem... vreau să zic să punem capăt misiunii lui în Germania, 


ne-am fript rău degetele. Şi, pe deasupra, cu un comentariu - un 
comentariu venit foarte de sus, vă daţi seama: „De vreme ce 
obţine rezultate, lăsaţi-l să lucreze cum ştie el”. 

Guibrard rămase o clipă pe gânduri, apoi observă: 

— La urma urmelor, cam aşa e. 

— Ba nicidecum, domnule colonel, protestă energic Derain. 
Tocmai că nu e aşa. Metodele lui Lornier au fost poate bune în 
Deltă, dar aici, în Europa, nu dau niciun rezultat. 

Se opri şi rectifică: 

— Să fim drepţi... Au fost destul de eficace, până, să zicem, în 
1963, 1964. Dar de doi ani, gata, s-a isprăvit. Contraspionajul 
federal s-a întărit straşnic, ştiţi bine, cu blagoslovenia U.S.A., şi 
reţeaua Lornier pare că abia îşi mai trage sufletul. Adevărul e că 
ne costă peste o sută de milioane de franci vechi pe an şi ce ne 
dă el în schimb am putea foarte lesne căpăta abonându-ne la 
„Frankfurter Allgemeine Zeitung” sau la „Der Spiegel”... în 
concluzie, repet: prezenţa comandantului în Germania nu mai are 
nicio justificare. 

— Numai că, interveni celălalt director, ţinând seama de cei 
care-l sprijină, singurul mijloc de a-l face să zboare e să-l băgăm 
într-o porcărie, dar într-o porcărie atât de dezgustătoare, încât să 
nu-l mai poată scoate din ea nici cei mai înalţi ocrotitori ai lui. De 
unde şi planul pe care mi-am îngăduit să vi-l propun, domnule 
colonel. 

Guibrard rămase o clipă pe gânduri. 

— Cam murdară treabă, ce părere aveţi? bombăni, el în cele 
din urmă. 

— De acord. Când ţi-a ajuns însă cuțitul la os... Şi-apoi, ştiţi, 
murdar şi curat, în Informaţii... 

— Ştiu, ştiu. Ei, ia mai expune-mi o dată formidabilul dumitale 
plan, ca să pot face legătura cu tot ce mi-ai povestit. 

Directorul „Serviciilor Externe” se răsturnă pe spate în fotoliu: 

— Nu ştiu cât are să fie de formidabil, începu el, nu fără 
oarecare acreală. Oricum însă, se potriveşte la ce vrem noi şi ne 
ajută să scăpăm şi de Lornier, şi de echipa lui de clovni. Fiindcă, 
domnule colonel, e un punct esenţial: înlăturarea comandantului 
trebuie neapărat însoţită de înlăturarea actualei lui reţele. Întâi, 
că nu ne mai sunt de niciun folos, cum a subliniat Derain, şi apoi 
„Dăieţii” lui Lornier n-ar primi să colaboreze cu un alt rezident, ca 


să nu mai spunem că niciun alt rezident n-ar primi să colaboreze 
cu ei... De unde ideea noastră fundamentală: să-l lucrăm pe 
Lornier pe la spate şi să-l punem într-o situaţie care să-l silească 
să trădeze, să-şi vândă germanilor organizaţia. 

Directorul general îşi încreţi puţin buzele, dar nu făcu niciun 
comentariu. 

După o clipă de aşteptare, adjunctul urmă: 

— Dacă izbutim, ce se va întâmpla? Ei bine, după toate 
probabilitățile nimic, oricum nimic care să sară în ochi. B.V.%-ul n- 
are să aresteze pe nimeni, n-are să mişte un deget. Prea încântat 
că a aflat structura reţelei noastre, n-are s-o atingă nici atâtica, 
lăsând-o să funcţioneze mai departe ca şi cum n-ar şti nimic, dar 
folosind-o cu subtilitate pentru a ne intoxica, pentru a ne năpădi 
cu „informaţii” false, ticluite anume. „Informaţii“ de care noi, 
bineînţeles, nu vom ţine seama câtuşi de puţin... S-ar putea să 
dureze câteva luni, poate chiar câţiva ani. Lornier ar rămâne pe 
loc, de ce nu? lar noi vom folosi acest răstimp pentru a aduna 
dovezi că este în slujba germanilor, dovezi pe care le vom pune 
sub nasul ştabilor care-l ocrotesc, în ziua în care ne vom hotărî 
să-l zburăm cu adevărat... 

Făcu o pauză şi încheie triumfător: 

— Şi în vremea asta, va începe să lucreze adevărata reţea, pe 
care am organizat-o cu discreţie de aproape un an, fără ca 
Lornier să bănuiască ceva până în ziua de azi. O reţea clasică, 
specialişti de mâna întâi, formaţi cu metodele noastre - altceva 
decât echipa de derbedei a comandantului... O reţea care va 
merge ca pe roate, cu atât mai mult cu cât cei de la B.V. vor fi, 
ca să zic aşa, hipnotizaţi de organizaţia Lornier: n-au să-şi 
închipuie niciodată că nu mai e decât o nălucă, un fake“ cum zic 
americanii, menit să le ascundă adevărata noastră activitate de 
informaţii. 

Vreme de un minut se aşternu liniştea. 

— Pe hârtie sau, mai bine zis, înşirate în vorbe, murmură în 
cele din urmă colonelul, toate sunt bune şi frumoase. Dar după 


3 Bundesamt fir Verfassungschutz - „Serviciul de protecţie a Constituţiei”, 
denumire discretă a serviciilor de contraspionaj din Germania Federală, de la 
reînfiinţarea lor semioficială, acum vreo zece ani (n.a.). 

4 Truc (în Ib. Engleză, în original) (n.t.). 


părerea mea... Şi apoi, are să ne coste o avere. În fond, planul 
dumitale înseamnă să subvenţionăm două S.R.-uri în loc de unul 
singur, unul din ele nefiind de alt folos decât să le arunce praf în 
ochi amicilor noştri germani. La o sută de milioane de franci pe 
an, fie şi franci vechi, ne scoate cam scump! 

Omul de la „Serviciile Externe” îşi stăpâni un gest de 
nerăbdare: 

— De acord. V-am precizat însă, domnule colonel, că e vorba 
doar de câteva luni sau de câţiva ani. Să zicem, doi ani... După 
care vom lichida noi înşine reţeaua Lornier, şi anume într-un chip 
destul de neîndemânatic, ca B.V.-ui să afle şi să tragă concluzia 
că nu mai avem în Germania nimic: concluzie greşită, dar cât se 
poate de folositoare pentru adevărata noastră organizaţie... 
Farsa asta va ţine cu siguranţă cel puţin doi ani. Vom ajunge, 
deci, în 1970. Şi zău, până în 1970 mai ştiu eu ce-are să se 
întâmple în lume?... 

După câteva clipe de gândire el adăugă: 

— De altminteri, vom reduce zdravăn încă de pe acum bugetul 
Lornier. Poate chiar cu cincizeci la sută. Întâi, din motive de 
economie, şi mai ales pentru ca, aflat la ananghie, comandantul 
să n-aibă altă ieşire decât să se vândă germanilor. 

— Ei, sări Guibrard, aici am vrut să te aduc! Şi crezi că omul 
dumitale are să-şi trădeze banda lui de băieţi? Tare aş vrea să-mi 
explici cum nădăjduieşti să facă una ca asta... 

Adjunctul său se întoarse spre celălalt director, cu un zâmbet 
subţire: 

— Cu siguranţă că Dufour n-are să mă contrazică dacă am să 
vă spun că e o joacă de copil. Nu trebuie să uităm că Lornier nu e 
un bronz, nu e un patriot: e un pătimaş care se ocupă de 
Informaţii nu pentru a-şi servi ţara, ci pur şi simplu fiindcă e un 
sport care-l întărâtă. Vă spuneam adineaori că la Hanoi era 
învinuit că face până şi cu vietnamezii combinaţii de soiul dă-mi 
să-ţi dau, strecoară-mi planul tău de atac nr. 305 şi eu îţi pasez 
ordinul meu de deplasare nr. 128, înţelegeţi?... Şi atunci, cu 
germanii de ce nu? 

Făcu o pauză care să-i sublinieze afirmaţia, apoi urmă cu glas 
scăzut: 

— Avem mai ales mare noroc că Lornier ăsta e foarte 
vulnerabil pe latura... mă rog, pe latura moravurilor. A trăit, nu-i 


aşa, ani de zile în Extremul Orient, unde nici în timp normal 
morala sexuală nu e cine ştie ce aspră. Aşa că în timp de război, 
puteţi să vă închipuiţi... Şi i-au rămas, din anii aceia, nişte 
obiceiuri destul de slobode... Dar cu o singură deosebire, şi nu 
una neînsemnată; încântătoarele piţipoance galbene se găsesc, 
pare-se, pe toate drumurile, pe când în Europa femeile costă 
scump, o ştie o lume întreagă... Cum se descurca Lornier la 
Paris? N-aş putea să vă spun. Oricum însă e sigur că în Germania 
cheltuie bani frumoşi pentru micile lui plăceri - de câteva luni de 
când îl ţinem sub observaţie... Pot chiar să vă spun că nu-şi face 
de cap la Göttingen: prea e în ochii tuturor acolo. Se duce de 
obicei la Hamburg, cale de numai trei ceasuri pe autostradă, şi 
unde în materie de cocote s-ar părea că... Într-un cuvânt, rămâne 
să ne întrebăm de unde-i vin sumele astea mari şi singurul 
răspuns e că Lornier bagă mâna în bugetul reţelei... 

— Mă rog, curmă colonelul. Deci, ce ai de gând să faci? 

— Un lucru foarte simplu. Îi aruncăm în braţe o fată de înaltă 
clasă, una care să-l facă să uite cu desăvârşire de curviştinele 
nemţoaice. Are să fie ceva tocmai la antipodul unei dragoste 
venale: o fiinţă fermecătoare căreia nici nu-i pasă de bani, una 
din acelea care ajung să te coste de zece ori mai scump decât o 
femeie întreţinută. 

— Un specimen din acelea, comentă sentenţios celălalt 
director, care te-ar pălmui dacă ai îndrăzni să-i strecori în poşetă 
un cec cu patru cifre după ce te-ai culcat cu ea, dar care a doua 
zi te face mitocan dacă nu-i cumperi pe loc un briliănţel de 
treizeci de mii de franci pe care l-a văzut în vitrină la Boucheron. 

Şi colegul lui replică, întocmai ca într-un duet pus la punct fără 
cusur: 

— Înţelegeţi, domnule colonel, o mare „sufletistă” care, cât ai 
clipi, îi va goli comandantului casa de bani. Picând tocmai pe 
straşnica reducere de credite ce i-o pregătim... Ascultaţi-mă ce 
vă spun, în trei luni, chiar fata asta are să-l ducă de mână pe 
Lornier până la B.V. să-şi ofere marfa - e matematic. Amintiţi-vă 
că se apropie de cincizeci de ani, vârstă delicată, pare-se, pentru 
treburile sentimentale. 

Directorul general, care avea patruzeci şi opt de ani, tăcu 
îndelung. În cele din urmă, întrebă cu glas tăios: 

— După câte înţeleg, totul e gata pregătit, nu? Reţeaua 


dumneavoastră numărul doi e instalată, pe Mata-Hari de serviciu 
aţi desemnat-o şi eu nu mai am decât să zic amin? 

Şeful Serviciului „Informaţii” tuşi, puţin încurcat: 

— Adică... hm, şi da, şi nu, domnule colonel... Predecesorul 
dumneavoastră îşi dăduse, nu-i aşa, consimţământul, aşa că am 
socotit că... Fireşte, însă că, dacă planul nostru nu vă place... 

Colonelul zâmbi uşor: 

— Nici pomeneală. A, n-aş zice că m-aţi convins, nu, nici vorbă! 
Dar nu vreau să se ia totul de la capăt la S.D.E.C.E. numai fiindcă 
am sosit eu. Aveţi, aşadar, domnilor, cale şi mână liberă. Atâta 
doar că... 

Şovăi, şi încheie în sfârşit: 

— Atâta doar că, fără să vreau să fiu proroc de nenorocire, n- 
aş pune rămăşag... Şi în special găselniţa asta cu femeia fatală 
mi se pare tare chisnovatică. Mă rog, vom vedea. Vă repet: până 
atunci, cale şi mână liberă! 

— Nu uitaţi, interveni grăbit Derain, că dacă scenariul nostru 
nu ne duce la nimic, avem oricând la îndemână o a doua soluţie. 

Colonelul se şi ridicase pe jumătate din fotoliu, pentru a pune 
capăt întâlnirii. Se aşeză la loc, dând întrebător din cap. 

— Desigur, preciză celălalt, putem foarte bine să punem, de 
aici, B.V.-ul pe urmele lui Lornier. Cu cea mai mare discreţie, 
fireşte; o „imprudenţă” în corespondenţă, o scrisoare „rătăcită”, 
la o adică... În aşa fel încât serviciile germane să creadă cu 
adevărat că le-a pus Dumnezeu mâna în cap. Şi atunci, ce au să 
facă? Fireşte, nu tărăboi; are să li se pară mai folositor să-l 
observe îndeaproape pe comandant pentru ca, prin mijlocirea lui, 
să reconstituie puţin câte puţin organizarea reţelei. Şi după ce 
vor izbuti, îl vor lăsa să-şi vadă de treabă mai departe, ca să ne 
poată intoxica. Vedeţi că şi în felul acesta ajungem tot acolo 
unde vrem noi. E, desigur, o lucrătură mai groasă... Să-l aducem 
pe Lornier să vină e/ însuși să-şi vândă planul reţelei e oricum o 
soluţie mai îndrăzneață, mai elegantă. 

Colonelul se ridică: 

— Da, fireşte, încheie el fără a zâmbi. Mai elegantă! 


CAPITOLUL II 


Trecu de Grădina Botanică, viră la stânga pe Humbolatallee, 
străbătu aproape până la capăt strada frumoasă şi umbrită, şi 
opri în cele din urmă în dreptul numărului 8, o impunătoare vilă 
cu etaj, aflată în mijlocul unui parc care o izola de stradă şi de 
casele vecinilor. Silvia îl îndemnase, în urmă cu două luni, să se 
instaleze acolo. Nebunie curată: numai chiria îi mânca peste 
jumătate din solda reglementară... Fetei îi fusese însă, din capul 
locului, silă de micul apartament din Theaterstrasse unde locuia 
de ani de zile - de fapt din 1962 de când sosise la Gâttingen. 

Trase frâna de mână, se pregăti să coboare şi îşi aminti în 
ultima clipă să întoarcă cheia de contact. Aşa se întâmpla mereu: 
în ralanti, motorul maşinii V8 era atât de puţin gălăgios, încât 
uitai şi că există... Lornier nu mai ajungea să se înveţe cu el. 
Cobori şi aruncă o privire de jur împrejur. 

Soarele abia răsărise şi la ceasul acesta din zori, străzile 
bătrânei cetăţi universitare erau încă pustii. Comandantul, sta şi 
nu se mai urnea de lângă limuzină: un Ford Thunderbird, alb- 
sidefiu, cu perne verzi de piele... în fond, cu toată maşina nu 
izbutea să se obişnuiască. Un automobil de aproape cincizeci de 
mii de franci, noi, bineînţeles, cu desăvârşire nepotrivit cu 
eticheta lui oficială de profesor asistent la Facultatea de litere. 
Silvia stăruise însă să se descotorosească de bătrâna şi 
credincioasa maşină 404, prea burgheză pentru tipul lui de 
bărbat, după cum explicase ea. Şi scăpase, încă, destul de ieftin: 
la început fusese vorba de un Aston-Martin DB6, un marafet de 
vreo şase cifre... Fata căzuse în cele din urmă la învoială, cu 
condiţia ca Lornier să-i îngăduie să-şi schimbe Vo/kswagen-ul 
Karman Ghia pe un Lancia Flavia cu injecţiune. Diferenţa, fireşte, 
ţinuse s-o plătească el. 


Cufundat în gânduri şi zâmbind cu jumătate de gură, privea, 
fără s-o vadă, impunătoarea maşină, care-şi scânteia în razele 
piezişe de soare cromurile şi albeaţa de lac. Adorabilă Silvia 
asta... o eurasiană franco-siameză, o cuceritoare îmbinare de 
farmec şi de vrajă răsăriteană şi de gingăşie franţuzească, plină 
de vino-ncoa. Tatăl ei, un bogat importator-exportator parizian, 
văduv de multă vreme, îi îngăduia să-şi urmeze studiile după 
voia ei: şi astfel ajunsese să vină să stea câteva luni la Göttingen 
ca să se perfecţioneze în limba şi literatura germană; şi aşa 
începuse  uimitoarea, nemaipomenita aventură... Fata asta 
încântătoare, răsfăţată de viaţă, curtată de toată lumea, se 
îndrăgostise nebuneşte de el - de el care, în „aparenţă” „nu era 
decât un biet lector la cătedra de franceză, de el, cu aproape 
treizeci de ani mai vârstnic ca ea. 

Şi Lornier simţi din nou cum urcă în el un val de orgoliu: la nici 
o săptămână de când se cunoscuseră, fata i se dăruise, pe 
deplin, fără nici un gând ascuns, cu o puritate de copil şi totodată 
cu o pătimașă înflăcărare voluptoasă... Ce alt bărbat la anii lui s- 
ar fi putut mândri cu o asemenea cucerire? Mă rog, un fel de 
cucerire: „Infrânta, Grecia și-a înfrânt biruitorul” şopti, ca pentru 
el ofiţerul, căruia îi plăcea câteodată să-şi aducă aminte că e şi; 
un strălucit cadru universitar. 

Da, era, nu se poate tăgădui, cucerit la rându-i, cu trup și 
suflet, de fata asta, în așa fel încât acum nu mai putea răbda să 
stea deoparte de ea nici măcar o zi. Dovadă, această smintită 
cursă nebună: în seara din ajun sosise la Friburg pentru o 
inspecţie de două zile la antena din Bade-Wurtemberg - și apoi, 
deodată, tresărise din somn, ca scos din minţi, și își făcuse în 
grabă bagajul; peste un sfert de ceas, după ce îl uluise pe 
portarul Hotelului „Colombi”, plătindu-și nota la ceasul acela din 
noapte, gonea cu o sută cincizeci pe oră pe autostradă, spre 
Göttingen. Ducă-se dracului de inspecţie, el trebuia s-o vadă pe 
Silvia, s-o atingă, să-i simtă parfumul de mosc, să... Avea desigur 
s-o găsească încă dormind, călduţă și înmiresmată, și... Simţi o 
roșeață urcându-i-se în obraji - și abia izbuti să-și vină în fire. 
Haida-de, prea mare nerozie să-şi joace singur, ca un licean, o 
scenă erotică în plină stradă. Avea sa între în casă, să facă o 
baie, să îmbuce repede ceva şi apoi sa alerge acolo şi să-şi guste 
pe deplin fericirea. Concret, nu în închipuire. 


Își luă din portbagaj geamantanul mare de piele, descuie 
poarta grilajului şi, strâbătând grădina, se îndreptă spre vilă. 
* 


Silvia nu locuia cu el acolo: stăruise să-şi păstreze 
apartamentul unde locuia înainte de a-l cunoaşte, un apartament 
aflat în centrul oraşu-lui foarte aproape de Biblioteca 
Universităţii. „Se zice că viaţa laolaltă ucide dragostea”, obişnuia 
ea să zică, şi adăuga: „Şi-apoi, orişicât, să nu-i scandalizăm pe 
nemţii ăştia cumsecade”. 

Se afla însă prezentă pretutindeni. Pretutindeni fotografii de- 
ale ei. Cele mai multe în culori: Silvia în rochie de vară galben- 
pai, Silvia ghemuindu-se înfrigurată într-un vizon pastel, Silvia în 
taior de şantung alb căptuşit cu roz, Silvia în minijupă, în rochie 
lungă de la Nina Ricci, în costum de baie, în halat de plajă, la 
volanul Lanciei ei roșii... Lornier se opri o clipă în fața unei 
fotografii mărite 18 x 24 care o înfățișa ieșind din apă, îmbrăcată 
cu un sutien şi cu un chilot croite amândouă cu multă economie 
de material şi, încântat, ca de fiecare dată, îi privi cu luare- 
aminte picioarele agere şi cu musculatură delicată, burta netedă, 
sânii mici şi pietroşi... Şi apoi ochii aceia uşor migdalaţi şi năsucul 
turtit, atât cât să fie nițeluş obraznic; şi întreg obrazul acela 
fascinant, abia scăldat de o undă de ocru și încadrat de un par 
negru-albăstrui curgându-i pe umeri. 

Încă o dată rezidentul sta şi se minuna că fiinţa aceasta 
adorabilă e a lui, în întregime a lui. Şi, văzând că iar o iă razna, 
porni cu paşi hotărâți spre scara care ducea la dormitor şi la baie. 

Spălat, bărbierit, cu dușul făcut. Işi puse costumul cel nou, gri- 
închis, de mătase-siameză - avusese, de altfel, destulă bătaie de 
cap ca să găsească la Göttingen mătase siameză, şi până la 
urmă costumul îl scosese la... Dar ce mai tura-vura, Silvia îl 
dorise aşa, îi plăcea şi asta era esenţialul. Lornier se propti în faţa 
oglinzii şi se cercetă cu o privire severă. 

Timpul fireşte nu-l cruţase. Mai ales trupul: slab, prea slab şi 
cam adus din spate - şi, cu tot talentul croitorului, se cam vedea. 
Cât despre chip... în sfârşit, privit dintr-un unghi anume, mergea 
- măcar că nasul răsărea cam lung. Obrajii scobiţi, faţa foarte 
lunguiaţă, mai ales cu începutul acela de chelie, care prea îi lăsa 
fruntea despuiată. Ochii negri erau fermecători, asta nu se putea 
tăgădui... Fie, cu puţină indulgență s-ar mai putea vorbi de o 


înfăţişare de condottiere aşa i se spunea cu un sfert de veac în 
urmă. Un condottiere care şi-a trăit viaţa din plin - şi gata. Şi- 
apoi, Silvia îl adora, la ce să mai stai să-ţi iscodeşti oglinda? 

Cobori, luă o gustare uşoară, apoi se pregăti sa iasă din vilă. 
Ajuns pe prag, se opri deodată: sigur, trebuia să ia cu sine micul 
dar pe care i-l cumpărase înainte de-a pleca şi pe care socotea să 
i-l ofere pentru a sărbători împlinirea a patru luni de dragoste: o 
brățară de aur şi smaralde, a cărei cumpărare îi va fi descurcat 
cu siguranţă socotelile giuvaergiului din Paulinerstrasse, dar 
care, în schimb, i le cam încurcase pe ale lui. De fapt, 
sărbătorirea aceasta ar fi trebuit în mod normal să aibă loc abia 
la sfârşitul săptămânii, dar Silvia n-ar putea înţelege că nu i-a 
adus nimic din călătoria la Friburg... Ma rog, are să-i dăruiască 
peste trei zile altceva. 

Întors în dormitor, rezidentul rămase pe gânduri înaintea cutiei 
întredeschise. Asta era neplăcut cu Silvia, că îi lipsea cu 
desăvârşire noţiunea banului. D. de Marigny, bogatul comerciant, 
taică-său - ce nume frumos, Silvia de Marigny - o crescuse în 
huzur, îi făcuse toate poftele, astfel încât, la douăzeci de ani ai ei, 
fata habar n-avea ce e o bancă, un cec... şi o soldă. Pentru ea, 
totul era, foarte simplu: îţi plice ceva într-o vitrină, intri în 
prăvălie, scoţi atâtea hârtii cât e nevoie, și gata. De unde vin 
hârtiile, iată o întrebare pe care cu siguranţă că nu şi-a pus-o 
niciodată... Dădu uşurel din cap: se putea oare numi asta ceva 
„neplăcut”? Ba mai, degrabă un farmec în plus, încă o dovadă a 
deplinei ei candori, acea candoare care o făcuse să nu cunoască 
nicio vorbă urâtă sau de ruşine, dar care, dimpotrivă, îi îngăduia 
să se dăruie desfătărilor trupului cu o dulce neruşinare, ca un mic 
animal sănătos şi nevinovat. 

Lornier băgă cutia în buzunar şi cobori încet scara, cufundat în 
gânduri. Ajuns la parter, îşi aminti deodată de scrisoarea către 
S.D.E.C.E. şi de răspunsul pe care-l aştepta... Ciudat că nu se 
gândise până acum. Ciudat şi nu prea: de când plecase val-vârtej 
de la Friburg, n-avusese altceva în minte decât imaginea Silviei. 
Alergă la cutia de scrisori: nimic, afară de un prospect în plic 
deschis, venit în ajun, de bună-seamă cu poşta de dimineaţă, 
puţin după plecarea lui. 

Înfundat într-un fotoliu din salon şi uitând pentru câteva clipe 
de iubita lui, rezidentul trecu în revistă toate aspectele situaţiei: 


să vedem, scrisese vineri 22 aprilie, şi scrisoarea ajunsese deci, 
la Porte de Montreuil a doua zi, în 23; într-o sâmbătă, bun, fie, au 
descifrat-o abia luni, a ajuns pe biroul directorului general marţi - 
fiindcă nu încape nicio îndoială că răvaşul lui de amor a suit până 
sus de tot... Câteva zile de gândire, fie, şi cu asta, ajungem la 
sfârşitul lunii. Da, dar astăzi suntem în 4 mai, răspunsul trebuia 
să fi sosit de o zi sau chiar două. 

Şi scrisoarea asta, de ce o scrisese? Din pricina Silviei, 
bineînţeles, a adorabilei Silvia, care în câteva săptămâni izbutise 
să-i sece contul din bancă. Fusese atunci nevoit să facă apel la 
bugetul reţelei - procedeu nu tocmai catolic, de acord; dar un 
milion, două pe lună se puteau scoate fără nicio greutate făcând 
economii la articolele secundare. Drama izbucnise atunci când, 
năprasnic şi fără niciun preaviz, Parisul îi redusese la jumătate 


bugetul - „politică impusă de austeritate”, asta era tot ce i se 
spusese... Izbutise totuşi să facă încă o lună cheltuieli nebuneşti 
la care, în nevinovăția ei, îl silea fetiţa, istovindu-şi „fondurile 


secrete” de rezervă. Numai că, o ştia prea bine, jocul acesta nu 
putea să ţină la nesfârșit. Şi în urmă cu două săptămâni, 
problema se pusese, de neînlăturat, cu trei soluții posibile: 

Sau să se despartă de fată - soluţie fireşte exclusă: sau să-și 
lichideze echipa, ceea ce i-ar fi îngăduit să mai reziste câtva timp 
din creditele de funcţionare, şi aşa destul de reduse, de care mai 
dispunea până la sfârșitul anului; sau, în sfârşit... 

In sfârşit? Foarte simplu... Să propună conducerii să-i 
reîntregească bugetul, primind în schimb planul complet al 
reţelei lui. La o primă ochire, proiectul părea extravagant; 
adâncindu-l însă... Lornier ştia cât de fierbinte doreau cei de la 
Paris să-i cunoască organizaţia şi cât îl vedeau de prost pentru 
independenţa lui. Foarte bine, poftim, se aşeza în banca lui, 
cuminte, îşi vindea independenţa - pe o nimica toată, pe cei cinci 
sute de mii de franci care-i fuseseră tăiaţi fără niciun motiv 
temeinic. 

Bineînţeles că Guibrard şi clica lui de fosile aveau să înceapă 
să strige „hoţii!”, să vorbească de „procedee inadmisibile”. Nu-i 
nimic; era învăţat: de douăzeci de ani bombăneau toţi împotriva 
metodelor lui - şi tot el ieşise întotdeauna câştigător. 

Lornier se îndreptă în fotoliu, se ridică, făcu câţiva paşi prin 
salon; era enervat şi nu se simţea în apele lui. De ce oare nu-i 


răspund la propunere? Nu era nimic necinstit într-însa; reţeaua 
asta el o crease, era a lui... Şi atunci, lucrurile trebuiau să se 
petreacă matematic: aveau să primească, nu se putea să nu 
primească. Unul după celălalt, toţi directorii generali ai 
„prăvăliei” se  înverşunaseră să recapete controlul asupra 
Serviciului de Informaţii din Germania Federală. Şi acum, pentru 
nişte pârliţi de cinci sute de mii de franci, o picătură de apă în 
sutele de miliarde ale bugetului Franţei... Numai, Doamne, 
Dumnezeule! de s-ar hotărî mai repede: nu mai avea nici o mie 
de mărci până la sfârşitul lunii, şi abia era în 4! 

Rezidentul pipăi fără să vrea, în buzunar, cutia pe care urma să 
i-o dea fetei, ieşi din salon şi plecă din vilă. Ajuns înaintea 
Tliunderinra-ului șovăi o clipă. Nu, dacă se gândea bine, măi 
potrivit era s-o ia pe jos. Tancul acela era cu adevărat prea fălos, 
mai ales pentru străduţa unde locuia Silvia. 

* 


Silvia, goală, întinsă pe patul răvăşit, se întoarse spre ușa 
camerei de baie ce rămăsese întredeschisă şi îl contemplă pe 
Harald, care tocmai isprăvea cu bărbieritul. 

Harald era danez şi urma cursurile Institutului Max Planck din 
Göttingen. Specialist în fizica nucleară, era la fel de spiritual ca 
un copii de trei ani şi tot atâtea aveai şi ce discuta cu el; în 
schimb era frumos ca un zeu tânăr - înalt, lat în umeri, tras ca 
prin inel, cu ochii de culoarea algelor şi cu o coamă arămie, de 
viking. 

Tocmai bărbatul potrivit pentru Silvia. lar la pat, era de 
neistovit... 

Altceva decât René! cu mutra lui de mârţoagă obosită, cu 
trupul lui costeliv şi cu erotismul lui senil pe care el îl credea 
rafinat, dobitocul! Silvia oftă: e drept era plătită pentru toate 
astea, dar, zău, nu banii fac fericirea. Să nu fi fost aceste mici 
interludii cu Harald şi eu alţi câţiva, de mult ar fi telegrafiat la 
Paris că lasă totul baltă. 

Se întinse cu voluptate. Peste câteva clipe, Harald va veni iar 
să se culce lângă ea, mirosind frumos a lavandă. Are să-l 
dezmierde întâi ușurel, cu vârful degetelor, pe urmă... Numai 
gândindu-se simtii încleștându-i-se mușchii pântecului. 

Ca să spunem tot, n-o chema nici Silvia, nici de Marigny şi în 
vinele ei nu curgea nicio picătură de sânge siamez. Majorul din 


infanteria colonială, care, în 1938, o făcuse cu o indigenă din 
Mytho, răspundea la numele foarte puţin aristocratic de 
Billembois; şi, străin de rafinamente şi subtilităţi, îşi botezase 
copila, cu toată simplitatea, Margareta. O luă la el când muri 
maică-sa, era singurul amănunt adevărat din viaţa Silviei, şi de la 
el învățase franţuzeşte. 

Ostaşul acela se evaporase pe urmă şi el, de bună-seamă 
căzut în marele atac japonez din 1945, iar fetiţa urmase câţiva 
ani aspra şcoală a străzii şi a nevoii; şcoală din care, încă de la 
vârsta de treisprezece ani, a ieşit spre a-şi continua studiile de 
limbă franceză cu un impresionant număr de subofiţeri şi apoi de 
ofiţeri din Corpul Expediţionar. 

La sfârşitul războiului din Indochina, a ajuns la Bangkok unde, 
în mai puţin de cinci ani, s-a impus ca domnişoara number one 
de la „Hoi-Thien Lao” cel mai mare restaurant-cabaret-bordel din 
capitală, depăşindu-le cu mult şi pe acele tax/-gir/s chinezoaice - 
care, totuşi, sunt foarte căutate în Siam; pe atunci era cunoscută 
sub evocatoarea poreclă de Sam Wat, Cele trei temple: poreclă 
pe care nu o merita de loc, socoteau câţiva cusurgii, fiindcă, în 
principiu, lăcaşurile de cult le sunt deschise tuturor, bogaţilor şi 
săracilor deopotrivă. Aici o remarcase, în 1960, căpitanul 
Chapuis, însărcinat cu misiuni secrete la ambasada franceză din 
Bangkok, şi şi-o ataşase pentru un scurt răstimp; socotind-o pe 
urmă în stare de a aduce strălucite servicii S.D.E.C.E.-ului, o luă 
pe fată cu el în bagaje când se înapoie în Franţa, după ce Îi 
desăvârşi conştiincios educaţia. Cea a purtărilor în societate şi 
cea culturală, fireşte - căci încolo... 

În ciuda acestei vieţi zbuciumate, eurasiana îşi păstrase acea 
nemaipomenită frăgezime a trupului şi a tenului specifică 
femeilor din Asia până la patruzeci de ani - vârstă la care o pierd, 
ca să zicem aşa, peste noapte. Nu-i fusese deloc greu să-l facă 
chiar pe un vulpoi bătrân ca Lornier să creadă că nu e încă 
majoră. 

Silvia începu să protesteze ţipând: 

— la spune, Harald, până când ai să te tot ferchezuieşti ca o 
cocotă? Haide o dată şi te culcă la loc, nu e nici şapte. 

Fără să răspundă, danezul îşi mai trase o dată cu pieptenele în 
păr: ieşi apoi din baie şi se apropie de pat, cu pasul lui suplu, de 
atlet. Îşi desfăcu prosopul cu care-şi încinsese mijlocul şi se 


aplecă peste fată, care gemu... 
* 

Lornier urcă fără zgomot scara şi, ajuns la etajul al doilea, 
băgă cât mai încetişor cheia, pe care fireşte o avea, în broasca 
apartamentului din dreapta, al Silviei. Trecând pragul, se uită la 
ceas: şapte şi cinci - avea, fără nicio îndoială, s-o găsească încă 
dormind. 

Păşind tiptil în micul coridor întunecos, fu aşadar puţin surprins 
auzind nişte zgomote înăbuşite, nişte zgomote destul de ciudate, 
de altminteri, ca şi cum s-ar fi certat cineva în dormitor, sau, mai 
degrabă, ca şi cum s-ar fi jucat acolo Fedra, actul IV, scena a VI- 
a. „E radioul deschis, desigur” gândi el aproape fără să vrea, 
apăsând încetişor pe clanţă. Şi deschise uşa. 

În faţa priveliştii care i se desfăşura înaintea ochilor, şi se 
desfăşura chiar cu deosebită vioiciune, rămase încremenit la 
intrare, încredinţat câteva clipe că a greşit etajul sau 
apartamentul. Nu-l văzuse niciodată pe vlăjganul acela bălai 
care, curmând scurt, şi el, o acţiune altminteri viguros susţinută, 
îi aruncă peste umăr intrusului o privire uimită şi furioasă 
totodată. Cât despre tovarăşa lui de joacă, nu se desluşeau din 
ea decât nişte fragmente de picioare şi de braţe. 

Îngrozitor de descumpănit, Lornier bâlbăi câteva cuvinte fără 
nicio noimă şi făcu un pas înapoi... În clipa aceea fata, mirată de 
brusca încetare a acţiunii în curs de desfăşurare, se ridică în 
coate, privi la rândul ei spre uşă - şi trăsnetul căzu din senin pe 
capul rezidentului. 

Mai târziu, încercând să reconstituie evenimentele, îşi dădu 
uimit seama că e cu desăvârşire incapabil să-şi amintească de 
primele lui reacţii. Strigase sau nu, îi insultase sau nu pe cei doi, 
închisese sau nu uşa, cum ieşise din apartament, cum coborâse 
scara? O prăpastie neagră de câteva minute... Se pomeni pe la 
şapte şi un sfert măsurând cu paşi mari caldarâmul de pe 
Friedrichstrasse, pe care circulau acum câţiva trecători, 
bombănind cuvinte de neînțeles, nebun de furie, de ură şi de 
umilinţă. Observând că lumea se uită după el, se sili să tacă, fără 
a izbuti totuşi să-şi vină cu adevărat în fire; obişnuinţa însă, care 
preţuieşte operele lui Sully-Prudhomme, îi călăuzi cu atâta 
siguranţă paşii, încât fără s-o fi vrut cu tot dinadinsul, sosi peste 
zece minute la vila lui. 


Se urcă în dormitor şi, scoţându-şi pantofii, se întinse pe pat cu 
gândul de a trage concluziile. Şi adormi dintr-o dată, doborât de 
oboseala călătoriei nocturne şi de violenţa şocului sufletesc pe 
care-l suferise. 

* 

— ... Pastele şi dumnezeii... paştele şi toţi dumnezeii... 
bombănea furioasă Silvia. 

S-a dus dracului tot, peste trei luni de eforturi, fiindcă boul ăsta 
nu ştie că la vârsta lui nu e câtuşi de puţin recomandabil să pici 
pe neaşteptate la o amantă tânără. Şi cum să anunţe ştirea asta 
la Paris? Are să fie frumos... 

Aşezată pe pat, cugetă o clipă asupra acestui aspect al 
problemei. Să telegrafieze, să telefoneze, să scrie? Să spună 
adevărul sau să scornească ceva, indiferent ce? Continuând să 
rămână întins lângă dânsa, Harald o apucă de umărul drept şi 
încetişor, încercă s-o răstoarne pe spate. Interludiul nu-i retezase 
de loc avântul şi, precum prea limpede se vedea, era gata să 
ajungă în mod strălucit până la potou. 

Fetei însă nu-i mai ardea de fleacuri. Înciudată, se desprinse 
din strânsoare şi, cu o minunată rea-credinţă, îşi vărsă mânia 
asupra lui. 

— Şi toate astea din pricina ta, brută! Ţi-am spus de o mie de 
ori că trebuie să ieşi din casă de îndată ce se face ziuă. Dar ce să 
vezi, dumnealui a vrut să mă facă praf, să-mi arate că e zmeu... 
Şi mai taci dracului din gură! 

— Dar n-am spus nimic, protestă sfios bietul băiat. Ascultă, 
Silvia, nu văd nicio nenorocire. Boşorogul ăsta! Ai să găseşti 
oricând altul în locul lui, frumoasă cum eşti. Şi, până una-alta, 
dacă îţi trebuie bani, pot eu să-ţi fac rost. 

ÎI privi câteva clipe în tăcere, dădu din cap a milă şi conchise în 
cele din urmă: 

— Te sfătuiesc să te îmbraci şi s-o ştergi până nu mă zburlesc. 

Pe urmă se ridică şi intră în baie. Hotărâse: o asemenea 
întâmplare nu se putea explica decât de la obraz la obraz - aşa 
că, direcţia Paris, şi cât mai degrabă. 

Un ceas mai târziu, îşi închidea valiza. Tânărului danez care-i 
da târcoale cu o mutră de câine bătut întrebând-o cu jale în glas 
unde se duce, se mărginise până la urmă să-i răspundă „să-mi 
iau ţigări”, şi-l dăduse pe uşă afară. 


La opt şi jumătate, Lancia roşie ieşea din oraş ca din puşcă, 
urmându-şi drumul pe Groner Landstrasse spre a ajunge, după 4 
kilometri, la rampa de acces la şoseaua E 4 Lubeck-Bale. Silvia 
socotise că itinerarul cel mai rapid e pe. E 4 până în dreptul Kiel- 
ului, apoi pe şoseaua naţională 4 Strasbourg-Paris. Pe hartă pare 
puţin ocolit - în realitate însă scurtezi drumul, fiindcă n-ai de 
trecut decât o singură graniţă şi foloseşti la maximum 
autostrăzile germane şi şoselele franceze „amenajate”. 

La unsprezece fix trecea Rinul - aproape o sută cincizeci şi 
cinci pe oră, în medie, de când pornise. O medie care, fireşte, 
scăzu simţitor între Strasbourg şi capitală. Şi totuşi, nu era decât 
trei şi jumătate când eurasiana ajunse la Porte de Vincennes... 
Peste douăzeci de minute, oprea în faţa sinistrelor ziduri care 
adăpostesc S.D.E.C.E.-ul. 

* 

Frau Gretzer, femeia de serviciu, sosi ca de obicei la nouă 
dimineaţa şi, trântind prea tare uşa de la intrare, îl făcu pe 
Lornier să sară din somn. Rezidentul se aşeză pe pat, cu mintea 
încă înnegurată, întrebându-se de ce oare s-o fi culcat pe 
jumătate îmbrăcat. Apoi îşi aminti dintr-o dată totul, revăzu 
dezgustătoarea scenă, perechea despuiată şi înlănțuită, obrazul. 
„răvăşit” al Silviei... Un junghi în inimă - cumplit, dar totuşi, ceva 
mai puţin dureros: se simțea acum în stare să cugete cu sânge- 
rece la aventura lui şi să tragă câteva concluzii sănătoase. 

Până una-alta, murea de sete. Cobori în papuci în bucătărie, 
urându-i curtenitor bună-dimineaţa voinicei doamne Gretzer când 
trecu pe lângă ea, îşi luă din frigider o sticlă de Heinehen Lager şi 
se duse să se aşeze în salon. Nu prea era potrivit aşa de 
dimineaţă, dar avea poftă de bere. Şi într-adevăr, câteva picături 
din lichidul rece ca gheaţa îl liniştiră şi mai mult - atâta sunt de 
subtile şi tainice legăturile care unesc fizicul cu moralul... Aşeză 
la loc paharul şi începu să se gândească. 

Aşadar, îi pusese coarne. Le purtaseră şi alţii înaintea lui, 
inclusiv luliu Cezar, Henric al VIll-lea şi Napoleon, şi le vor mai 
purta şi alţii după el... Fusese îndeajuns de nătărău ca să creadă 
într-o adevărată mare dragoste. Foarte bine, asta nu dovedea 
decât că inima îi e încă tânără... Cumpănind bine, bilanţul 
poveştii acesteia nu era chiar aşa dramatic: bani mulţi aruncaţi 
pe fereastră, asta da, şi printre ei şi cele vreo opt milioane pe 


care le avea în contul lui personal înainte de a o întâlni pe 
putoarea asta; dar, precum se ştie, totul se plăteşte şi cele patru 
luni fuseseră, oricum, cât se poate de plăcute: Silvia e o târfă 
ordinară, de acord - dar la aşternut, ce să mai vorbim... 
Formidabilă! 

Îi veni chiar să zâmbească - o! un zâmbet încă destul de acru. 
Şi pe urmă, un gând cumplit îi trecu prin minte: scrisoarea către 
S.D.E.C.E., Doamne, o uitase cu desăvârşire! Vai de mine şi de 
mine! Se ridică şi începu să se învârtească prin odaie. Şi 
deodată, ca trezit din vis sau dintr-o beţie trecătoare, desluşi 
limpede că demersul ăsta fusese un act de demenţă. Sminteală 
curată! Puteau acum să-i dea papucii cât ai clipi din ochi: nici P., 
nici M., puternicii lui prieteni politici, n-aveau să mişte un deget 
ca să-l scape - de îndată ce li se va fi comunicat cuprinsul 
scrisorii aceleia absurde. Cine ar cuteza să ocrotească un 
funcţionar în stare de o asemenea propunere? 

Dar, binişor, să judecăm la rece... Se aşeză la loc, încercă să-şi 
adune gândurile, să nu se lase copleşit de panică. Soluţia se 
impuse repede: să dea fuga la Paris, numaidecât, să se prezinte 
la Guibrard, să-i explice că nu avusese, bineînţeles, niciodată 
intenţia să-şi vândă reţeaua, că era doar o manevră, neroadă, 
da, astăzi îşi dădea seama, menită să-i reîntregească bugetul... 
„Cu un buget tăiat la jumătate, vă jur, domnule colonel, că nu se 
mai putea lucra. Aşa că am vrut să fac un mic şantaj, chiar în 
interesul serviciului - o neghiobie, de acord, o copilărie...” 

Avea să-l convingă negreşit, până în cele din urmă trebuia să-l 
convingă: să fie dat afară din slujbă, ar fi mai mult decât o 
înjosire, ar fi o decădere totală. După douăzeci de ani în 
Informaţii să se reprofileze - cum se zice... Profesor de liceu în 
provincie, comis-voiajor de aspiratoare, după ce ai condus un 
regat... 

Numai gândindu-se la asta, hotărî să meargă mai departe, să 
meargă până la capăt; va preda Serviciului toate planurile 
organizaţiei. E dureros, fireşte, să abdici astfel, să-ţi pierzi 
independenţa - dar ce altă dovadă mai tare putea să dea că e de 
bună-credinţă? Da, era singura lui şansă să-l convingă pe 
directorul general. 

Rezidentul se urcă iar în dormitor şi-şi făcu la loc bagajele pe 
care le desfăcuse cu câteva ceasuri în urmă. Răsfoi apoi cu luare- 


aminte dosarele secrete, culese din ele documentele esenţiale şi, 
mai ales, organigrama reţelei şi caietul gros de dictando care 
cuprindea toate amănuntele privitoare la oamenii lui, biografiile 
şi caracterizările lor, rolul pe care-l avea fiecare. Era un obicei al 
lui, pe care şi-l luase încă din Indochina, să grupeze şi să 
păstreze toate elementele reţelei într-un caiet dictando... Strânse 
totul într-un plic mare, pe care-l strecură în valiză. 

La zece şi jumătate, Thunderbird-ul pornea pe autostrada 4 
către Mannheim. Spre deosebire de Silvia, rezidentul socotise că 
e mai bine să cotească acolo, să ajungă la Sarrenbruck pe E 12 
şi, pe urmă, să se îndrepte spre Paris pe şoseaua naţională 3, 
Metz, Verdun, Châlons-sur-Marne... 

* 

Când îl văzură pe Lornier ieşind, roşu ca focul şi cu ochii 
turbaţi, din casa amantei lui, cei doi oameni ai B.V.ului se uitară 
miraţi unul la celălalt. De o săptămână, fuseseră detaşaţi la 
Göttingen ca să-l supravegheze, îndeaproape, dar discret, pe 
rezident, şi până acum îşi îndepliniseră cu cinste misiunea - deşi, 
cu câteva ceasuri în urmă, plecarea lui neaşteptată de la Friburg, 
în toiul nopţii, era cât p-aci să-i prindă pe picior greşit. 

Ştefan Kleist şi Heinrich Wittmann se cunoscuseră în rândurile 
diviziei a 12-a blindate SS „Hitler Jugend”, alcătuită efectiv numai 
din membri ai Tineretului Hitlerist, băieţi sub nouăsprezece ani. 
Era în Normandia, în iunie 1944... Se îndrăgiseră de îndată ce se 
văzură, încheiaseră legământul de sânge - legământ pecetluit în 
iadul luptelor pentru Tilly. Pe urmă, în august, prinşi în cumplitul 
„cazan” de la Falaise, îşi juraseră unul altuia să moară împreună, 
ori, dacă, printr-o minune, scapă, să nu se despartă niciodată, să 
nu lase niciun bărbat să-i dezbine. Şi nicio femeie, se înţelege. 

Scăpaseră cu viaţă şi, după ce urmaseră cariere paralele, se 
regăsiseră la Serviciul „Acţiune” din Serviciul de Informaţii al 
Germaniei Federale. Ştefan, un blond de înălţime mijlocie, cu 
trăsături aspre şi cu umerii largi, cu ochii albaştri-deschis şi 
sprâncene aproape albe, nu mai amintea de loc de firavul 
adolescent de odinioară; mai înalt, mai zvelt, cu un obraz labil de 
târfă insolentă, cu ochii lui verzi cu o licărire fioroasă şi cu păru-i 
lung şi arămiu, Heinrich nu se schimbase prea mult. La B.V. nu-i 
înghiţea nimeni; din punct de vedere profesional erau însă 
preţuiţi; şi se ştia că, cu condiţia să-i pui să lucreze împreună, 


erau oameni de nădejde pentru cele mai gingaşe şi primejdioase 
misiuni. 

— Ce s-a întâmplat? şopti roşcovanul, în momentul când 
Lornier trecea, fără să-i vadă, pe dinaintea străduţei unde se 
ascunseseră. Nişte apă în vin, s-ar zice... 

Tovarăşul lui se gândi câteva clipe, apoi hotărî. Întotdeauna el 
lua hotărârile... 

— la-te după el, am impresia că se duce acasă. Eu aştept aici 
să văd cum se desfăşoară lucrurile şi dacă nu se întâmplă nimic 
până într-un ceas, ne întâlnim în faţa vilei lui. 

Către opt şi jumătate, îl reîntâlni pe Heinrich, care 
supraveghea casa rezidentului din maşina lui, garată la vreo 
douăzeci de metri mai încolo, la răspântia dintre Humboldtallee şi 
Kreuzbergring: un splendid cupeu Mercedes 300 SE gri-închis, 
echipat cu un aparat de emisie-recepţie perfecţionat care îi ţinea 
în legătură cu Centrala din Bonn. 

Putin îngrijorat, blondul povesti că a văzut-o pe Silvia plecând 
din casă, vădit foarte grăbită şi îndreptându-se spre autostradă. 
Dintr-o cafenea de alături, telefonase de îndată la B.V., 
descrisese Lancia şi-i dăduse numărul şi ceruse ca poliţia rutieră 
s-o ţină discret sub observaţie, ca să-i poată determina itinerarul. 

Nu spuse nimic despre danez, pe care-l văzuse, totuşi, ieşind şi 
el din bloc: căci dacă, încă din primele zile de când îl filau pe 
Lornier, descoperiseră existenţa fetei, nu ştiau nimic despre 
aventurile ei lăturalnice şi nu puteau, deci, ghici rolul pe care îl 
juca drăgălaşul tânăr în treaba asta. 

— Ştii, încheie el, am impresia că iepuraşul nostru ne-a dibuit. 
Mă întreb ce greşeală om fi făcut... Scurt, înțelegând că 
organizaţia lui e demascată, o lichidează în graba mare. Şi-a 
trimis înainte chinezoaica - mai mult ca sigur că zboară acum 
spre Franţa. lar el o va urma în curând. 

Ştefan îşi muşcă gânditor buzele şi constată în sfârşit: 

— Dacă aşa stau lucrurile, înseamnă că în clipa asta îşi 
distruge arhivele. Sau le strânge, ca să le ia cu dânsul... Şi noi 
care nu putem face nimic, nu?... 

— Absolut nimic. Am vorbit  adineauri cu generalul 
Zimmermann la telefon, a fost categoric: n-avem dovezi 
suficiente spre a interveni oficial... În încheiere: trebuie să-l 
urmărim mai departe, chiar dacă o şterge în Franţa, şi să 


încercăm să punem mâna pe documente, dacă le ia cu el. Prin 
orice mijloace... Şi e preferabil ca totul să se petreacă în Franţa: 
dacă i se întâmplă ceva unui francez în Germania, poate să iasă 
tărăboi, ba chiar tărăboi diplomatic, mult mai mare decât pentru 
un francez care înghite găluşca la el în ţară. Şi fiindcă veni vorba; 
eşti sigur că ai să te poţi ţine de el? 

Roşcovanul zâmbi şi bătu uşurel cu palma pe volanul 
Mercedes-ului, 

— Vrei să glumeşti... Tramvaiul lui american îl iau cu cei puţin 
treizeci de kilometri pe oră, 

De altminteri ai văzut astă-noapte, a mers strună. 

— E-n regulă, încuviinţă Heinrich. Nu mai avem decât să 
aşteptăm ca mugşteriul nostru să scoată nasul afară. A, să nu uit, 
de îndată ce avem siguranţa că Lornier o întinde de-adevărat, 
dăm de veste prin radio la Bonn. Băieţii trimit pe cineva aici să 
facă în vilă o mică percheziţie oficioasă şi, dacă nu găsesc niciun 
act interesant, ne anunţă: vom avea astfel dovada că şi-a luat cu 
el tot bazarul confidenţial. Hai, e rândul nostru... 

Tăcură amândoi. Din punct de vedere material, nu-i durea 
capul: aveau la ei o sumă destul de frumuşică pentru a trăi 
liniştiţi o lună de zile în străinătate, iar în portbagajul maşinii erau 
două valize arătoase, semănând ca două picături de apă, şi 
cuprinzând tot ce-i trebuie cuiva pentru un popas de turist la 
Paris sau aiurea. Şi pe deasupra, un armament bine gândit şi 
paşapoarte perfect autentice, deşi perfect false. 


CAPITOLUL III 


De câteva luni, la Porte de Montreuil, se coborâse milităria din 
pod. Nu încă „drepţi”, „pe loc repaus”, dar nici nu mai era mult 
până acolo. Totodată convorbirile personale între agenţi şi 
directorul general amenințau să ajungă la fel de rare ca o 
săptămână fără grevă la S.N.C.F. 

Francois Jordan fu aşadar destul de surprins, în ziua aceea de 
miercuri 4 mai, de telefonul care-l poftea poruncitor şi de urgenţă 
la zeul zeilor „prăvăliei”. Şi neplăcut surprins, de altminteri: era 
trecut de opt seara. Bineînţeles că la S.D.E.C.E. nu se lucrează 
după programul sindical - dar orişicum! 

Colonelul se sculă curtenitor de pe scaun întâmpinându-l, îi 
arătă cu mâna un fotoliu, se aşeză şi el şi îl iscodi într-un chip 
ciudat preţ de vreun sfert de minut. Pe urmă se hotărî, cu o voce 
niţeluş solemnă: 

— Imi pare rău că te-am chemat la ora asta nepotrivită, Jordan. 
E vorba însă de o afacere delicată, foarte delicată, şi nu te 
vedeam decât pe dumneata... Dar dacă... Dar dacă... Ştii, eo 
treabă, cum să-ţi spun, internă, da, o treabă internă, care nu 
îngăduie nici cea mai mică indiscreţie. Şi numai unul ca 
dumneata, îmbătrânit aici în instituţie, ar fi în stare s-o rezolve, 
unul care ştie că rufele murdare se spală numai în familie - mai 
ales la S.D.E.C.E. 

Se opri o clipă, pândind parcă să vadă cum reacţionează 
agentul la un aşa fastuos preambul. Jordan rămânând stană de 
piatră, directorul general urmă: 

— Trebuie aşadar să-ţi destăinui că de câţiva ani buni avem 
mari greutăţi cu rezidentul nostru în Germania Federală, un 
anume Lornier, cu misiune la Göttingen... 

Pe buzele celuilalt se ivi un zâmbet, iar Guibrard întrebă, cu o 


umbră de teamă: 

— ÎI cunoşti? 

— Personal nu, domnule colonel, deşi l-am zărit de câteva ori 
pe când lucra la noi, prin 1955, 60. Dar, aşa cum aţi spus, mi-a 
albit părul pe aici. Incă de la înfiinţare... Astfel încât, vrei, nu vrei, 
ajungi să fii la curent cu o sumedenie de lucruri. E o figură 
Lornier ăsta, nu-i aşa? 

Colonelul păru uşurat: 

— Ştiu eu, poate că-i mai bine aşa. N-am să mai fiu nevoit s-o 
lungesc... De vreme ce cunoşti ce i se reproşează, ai să pricepi 
lesne mica operaţie pe care am pus-o la cale la începutul anului: 
era vorba să facem astfel încât germanii să afle de existenţa 
reţelei Lornier şi să-şi închipuie că o pot folosi spre a ne intoxica; 
iar noi am fi profitat spre a instala în locul ei o nouă reţea, care 
să depindă cu adevărat de noi şi căreia cea dintâi să-i slujească 
doar ca paravan. 

Jordan ridică mirat o sprânceană, dar nu făcu niciun 
comentariu. 

Colonelul urmă: 

— Cea mai bună metodă pentru ca B.V.-ul să afle de existenţa 
organizaţiei Lornier era ca Lornier însuşi să treacă în slujba lor. 
Cea mai bună metodă pentru a-l face să treacă în slujba B.V.-ului 
era să-l strâmtorăm băneşte... Şi cea mai bună metodă pentru a-l 
strâmtora era să-i vârâm în pat o târfă care să-l coste şi ochii din 
cap. Pricepi planul? 

Agentul fluieră ironic a admiraţie şi apoi întrebă, nu fără 
oarecare familiaritate: 

— Foarte frumos... Şi mă rog, cine-i inteligenţa strălucită care? 


Guibrard îl întrerupse, tăios: 

— Dacă te interesează, pot să-ţi spun că nu eu - dar că-mi 
însuşesc răspunderea. Toată răspunderea. 

Jordan ridică liniştitor mâna; 

— Îmi închipuiam eu, domnule colonel... Şi, aţi izbutit s-o găsiţi 
pe femeia fatală? 

— Da, o anume Silvia, numele de artistă, fireşte. Eurasiană, 
amănunt care trebuia să fie cu siguranţă pe placul rezidentului, 
care, precum ştii, şi-a petrecut mulţi ani în Indochina. O fată 
splendidă, şi, pe deasupra, deşteaptă foc. 


— Lucrează la noi? Ciudat, n-o văd... 

— Lucrează la noi. Nu-i însă de mirare că n-ai întâlnit-o 
niciodată: n-o folosim decât pentru misiuni cu totul deosebite, ca 
asta, pentru... să zicem aşa, stagii de mai lungă durată în 
intimitatea cutărui sau cutărui V.I.P. despre care vrem să aflăm 
câte ceva... Pe scurt, totul a mers ca pe roate şi, în câteva luni, 
Lornier a dat de fundul lăzii şi chiar de fundul casei de bani a 
reţelei, în care, după câte se pare, a băgat mâna fără a sta prea 
mult pe gânduri. lată-l aşadar încolţit şi gata de mezat... 

Jordan se ridicase în fotoliu; îl întrerupse pe colonel, cu 
obişnuita-i dezinvoltură: 

— Şi pun rămăşag că treaba n-a mers de loc precum doreaţi, 
nu? i 

— Aşa e, încuviinţă Guibrard cam în doi peri. In loc să meargă 
la B.V., a făcut stânga-mprejur şi a venit cu o nemaipomenită 
neobrăzare să bată la uşa noastră. Ştii că îşi organizase reţeaua 
de parcă ar fi fost proprietatea lui, moşia lui personală? Ei bine, 
închipuieşte-ţi că ne-a propus să ne-o cedeze; da, ai auzit bine. 
Să ne-o cedeze, în schimbul unor consistente recompense 
băneşti. Nebunie curată, ce zici? 

Vădit satisfăcut, pe agent îl umfla râsul; abia se stăpâni: 

— O să mă credeţi sau nu, domnule colonel... Eram sigur însă 
că, într-un fel, cam aşa are să iasă. Şi, ce i-aţi răspuns? 

— Nimic, fireşte. Bănuiesc că nu ţi-l închipui pe directorul 
general al S.D.E.C.E.-ului încheind un asemenea târg - şi încă, cu 
un smintit ca Lornier. Ţine seama că, la început, când mi s-a 
vorbit de el, tipul mi-era mai degrabă simpatic. Dar a depăşit în 
adevăr orice margini... De altminteri, oferta lui nu ne interesa de 
loc, de vreme ce, îţi aminteşti, planul nostru prevedea jertfirea 
întregii lui organizaţii - o jertfă necesară şi rentabilă, care ne 
îngăduia să camuflăm demarajul reţelei noastre nr. 2, cea 
adevărată. Am fost aşadar nevoiţi să ne mulţumim cu un alt 
scenariu, prevăzut ca manta de vreme rea. 

— Adică? 

— O, ceva Copilăresc, o scrisoare anonimă care denunța B.V.- 
ului activitatea confidenţiala şi prea puţin universitară a 
„profesorului” Lornier. Fiindcă acoperirea lui la Göttingen era un 
post de asistent la catedra de literatură franceză de la 
Universitate - culmea, detaşat oficial de Ministerul nostru de 


Educaţie Naţională... Ei bine, când trăgeam nădejde că treaba 
merge iar ca pe roate, tranc, încă o belea: Lornier află ca din 
senin că maimuţica dumisale îi pune coarne! 

De rândul acesta, agentul izbucni în hohote de râs. Ţinându-se 
de şale, abia izbuti să articuleze, între două sughiţuri: 

— Ei, nu, nu-i adevărat, zău, domnule colonel, n-aţi pus nimic 
de la dumneavoastră?... 

Colonelul însă abia se stăpânea să nu-şi iasă din fire. | se 
spusese însă dinainte: ăsta era Jordan, nu prea era dus pe la 
biserică şi dacă voiai să lucrezi cu el, trebuia să-l iei aşa cum e. 
Ţeapăn şi fără o umbră de zâmbet, încuviinţă cu glas de gheaţă: 

— Să mori de râs, aşa e. N-am născocit însă nimic: nu mai 
departe de azi dimineaţă, în zori, fermecătoarea noastră 
colaboratoare s-a lăsat prinsă în flagrant delict de către Lornier, 
picat pe neaşteptate. 

Jordan redeveni pe loc serios şi atent: 

— A, şi cum se face că aţi şi aflat? 

— Fetei i-a trăsnit din fericire prin minte, şi asta îi răscumpără 
întrucâtva păcatele, să sară urgent în maşină şi să vină să ne 
spună tot. Nu-s nici patru ceasuri de când se afla aici în birou, în 
fotoliul în care şezi dumneata acum. A, te rog să mă crezi că i-am 
spus părerea mea. A plâns fireşte, s-a jurat că... Ce mai încoace 
încolo, de îndreptat nu se mai putea îndrepta nimic, iar Lornier... 

Se opri. 

Jordan întrebă: 

— lar Lornier? 

Guibrard ridică din umeri copleşit: 

— Ei bine, Lornier, pe care pasămite ceasul rău l-a dezmeticit, 
a înţeles în sfârşit ce nebunie a săvârşit propunându-ne un 
asemenea târg. Acum cere îndurare, se târâie în patru labe, jură 
că n-avea decât gânduri curate - şi, ca să ni le dovedească, ne 
oferă toate planurile reţelei. Fără niciun ban, fireşte. Numai că, 
repet, n-avem ce face cu ele: ce vrem noi e ca planurile să 
ajungă în mâna B.V.-ului. 

— Şi pe-astea cum le-aţi aflat? se minună din nou agentul. 

Colonelul oftă: 

— Lornier s-a hotărât şi el să vină cu explicaţii la Paris... A sosit 
la scurtă vreme în urma fetiţei, pe seară; a tras la hotelul „Royal- 
Tronchet”, în spatele Madeleinei, camera 408, dacă vrei să ştii 


tot. Şi de mai bine de un ceas rupe telefonul. Ceea ce e mai 
complicat... 

— Mii de draci! sări Jordan. Vasăzică există încă ceva şi mai 
complicat? 

— Judecă şi dumneata: ipochimenul nostru afirmă că, încă de 
când a plecat din Göttingen îl urmăresc doi ţipi de la 
contraspionajul german. Nişte ucigaşi, zice, care abia aşteaptă 
să-i sară în gât. După el, nemţii s-ar fi instalat în acelaşi hotel şi l- 
ar aştepta în holul de la intrare. Ni i-a şi descris cumva: la vreo 
patruzeci de ani amândoi, unul roşcovan şi zvelt şi celălalt un 
blond voinic... E adevărat, îşi bate joc de noi, i s-au urcat la cap 
dezamăgirile sentimentale - cine poate ştii? 

O vreme, în birou domni liniştea. Răsturnat în fotoliu, directorul 
general privea posac în tavan, în cele din urmă, bombăni: 

— lată, acum ştii despre ce e vorba... Vezi cum faci. 

Jordan nu răspunse numaidecât. Preţ de o jumătate de minut 
păru să stea în cumpănă - apoi comentă, aproape şoptit: 

— Dacă am înţeles bine, domnule colonel, idealul ar fi ca cei 
doi nemți, ucigaşi ori nu, să ajungă să pună mâna pe 
documentele ultraconfidenţiale ale amicului, fără însă a bănui 
nici o singură clipă că e o lucrătură de-a noastră? lau fireşte de 
bună ipoteza că nemţii cu pricina există cu adevărat... lar de 
Lornier însuşi, „prăvăliei” prea puţin îi pasă, nu? 

— Mergi prea departe, protestă colonelul. Fireşte, tipul nu 
prezintă cine ştie ce interes - văd şi eu acum că aşa e. Între noi, 
trebuie să mărturisim că i s-a făcut o figură destul de urâtă şi că, 
deci... 

Nu-şi încheie fraza. Jordan aşteptă o clipă o concluzie care nu 
mai veni; pe urmă se ridică. 

— Ce-ai de gând să faci? întrebă directorul general. 

— Deocamdată habar n-am, răspunse verde agentul. 

După o clipă, corectă: 

— Ba da, totuşi... O raită pe la „Royal-Tronchet”, să văd cum 
se prezintă lucrurile. 

* 

Lornier puse scârbit receptorul în furcă. Încă unul care-i închide 
telefonul în nas de îndată ce-şi spune numele. Parcă ar fi ciumat, 
blestemat... Ca şi ăsta, se topiseră rând pe rând toţi grangurii pe 
care-i chemase. Numai directorul general îl îngăduise un minut, 


două să explice - de altminteri, fără a rosti un cuvânt. Abia atunci 
când rezidentul pomenise de documentele secrete pe care le 
adusese cu el, Guibrard se mărginise doar să sublinieze în câteva 
fraze categorice că, până la noi ordine, Lornier nu e autorizat să 
ia contact personal cu absolut nimeni din Serviciu privitor la 
această chestiune. Şi, în general, privitor la nicio chestiune... 

Şi închisese. 

Lornier se duse să se aşeze într-unui din cele două fotolii aflate 
de o parte şi de alta a mesei din mijlocul odăii şi îşi plimbă ochii 
pe decorul care-l înconjura. O cameră cu baie, mică, dar 
confortabilă, a cărei fereastră se deschidea spre colonada din 
spatele bisericii Madeleine, scăldată în lumină în noaptea care se 
lăsase. „Royal-Tronchet” era un hotel bun, dacă nu chiar luxos; 
când venea la Paris, aici trăgea de obicei, fiindcă se bucura şi de 
avantajul de a avea un garaj în apropiere. 

„Până la noi ordine...” Dobitocii! E de neconceput, n-au înţeles 
nimic. N-au înţeles nimic din importanţa celor ce venea să le 
ofere, nimic din groaznica primejdie pe care o simţea plutind în 
jurul lui. 

Abia când ocolise Frankfurtul mirosise prima dată această 
primejdie. Trecuse poate un ceas şi jumătate de când plecase din 
Göttingen şi până atunci, cufundat în gânduri cum era, mersese 
încet, nedepăşind suta de kilometri. Privind pe urmă, automat, în 
retrovizor, remarcase, în sfârşit, cupeul acela gri-închis care-l 
urmărea de aproape: era lesne de identificat un Mercedes 300 
SE. Ciudat, gândise el atunci, că o maşină atât de puternică ţine, 
ca el, banda din dreapta a autobahn-ului. 

După zece minute însă, văzuse din nou maşina, tot la o sută de 
metri în spatele lui şi, de rândul ăsta, lucră ca un profesionist: 
trecu pe banda din stânga, apăsând puternic pe accelerator... în 
cincisprezece secunde, acul indicatorului se culcase la orizontală, 
la peste o sută optzeci - şi distanţa faţă de Mercedes nu se 
modificase. O încetinire domoală, o întoarcere pe banda din 
dreapta - cupeul gri îl urma cu statornicie... Un ultim test, o 
oprire la o pompă de benzină la ieşirea din Mannheim: urmăritorii 
nici măcar nu încetiniseră; la câţiva kilometri mai încolo Lornier îi 
regăsise însă parcaţi într-unul din acele semicercuri care se 
desfac din loc în loc pe dreapta, îngăduind părăsirea provizorie a 
autostrăzii. Şi urmărirea reîncepuse. 


Ştiindu-se descoperiţi, oamenii din Mercedes au lăsat deoparte 
orice fereală; la graniţă, în timpul formalităţilor vamale, Lornier a 
putut chiar să-i vadă de destul de aproape. Şi a băgat atunci de 
seamă că cei doi nu-i erau cu desăvârşire necunoscuţi, că erau 
câteva zile de când îi dădeau târcoale. 

Una după cealaltă, amândouă maşinile sosiseră la Paris, puţin 
înainte de şase, pierduseră o sumedenie de vreme ca să străbată 
şuvoiul de maşini din arondismentul 9 şi se opriseră amândouă în 
faţa hotelului „Royal-Tronchet”. Cei doi germani ceruseră odăi la 
acelaşi etaj cu rezidentul, şi apoi se postaseră aproape 
numaidecât la intrarea hotelului, Ştefan în holul de la recepţie, 
Heinrich la bar, la câţiva metri de tovarăşul lui. 

Lornier se ridică, telefonă să i se aducă whisky sifon şi gheaţă. 
Poate aşa are să mai prindă puţin la inimă... Nu fusese niciodată 
laş - dar, la cincizeci de ani, nu mai eşti desigur atât de aprig ca 
la douăzeci şi cinci la un c/ose-combat sau la un duel cu 9 mm. Şi 
perspectiva de a dormi o noapte sub acelaşi acoperiş cu doi tipi 
cu ochi reci ca de gheaţă, fără îndoială doi profesionişti ai crimei, 
n-avea nimic care să-l entuziasmeze. Nu era de crezut că au să-l 
împuşte 

— La ce bun? Dimpotrivă, să năvălească la el în odaie ca să 
pună mâna pe dosarul secret ameninţându-l cu Luger-ul, asta da, 
era cu putinţă. 

Auzi bătăi în uşă; deschise cu precauţie. Nu era decât băiatul, 
cu o tavă... Cinci minute mai târziu, cu moralul ceva mai ridicat 
de două whisky-uri mari date duşcă unul după altul, rezidentul se 
propti la fereastră şi trecu încă o dată în revistă diversele aspecte 
ale problemei. 

La „prăvălie” nu voia nimeni să-l primească, fiindcă, de bună 
seamă, nimeni nu mai avea încredere în el. Dar dacă i-ar trimite 
colonelului documentele, n-ar fi o dovadă de bună-credinţă? 
Partea proastă era că la ceasul acela poşta era închisă - şi totuşi 
preţioasele hârtii n-aveau voie, cu niciun chip, să rămână peste 
noapte în cameră. 

Să le depună în seiful hotelului? Un seif de hotel - şi sub ochii 
unor gangsteri... Nebunie curată! Sa le ducă la un depozit de 
bagaje la gară? Da, asta era mai sigur: ar fi trebuit să-şi procure 
însă o servietă sau o valijoară în care să le pună şi nu mai era 
niciun magazin descins... Lornier mai cercetă încă vreo zece 


soluţii care până la urmă se vădiră, toate, imposibile. Se gândi 
chiar o clipă să provoace scandal în public, ca să fie arestat şi să 
petreacă astfel o noapte liniştită la poliţie... Bine, şi pe urmă? 
Uite ce e, sunt un agent secret şi am asupra mea nişte 
documente ultra confidenţiale - ăsta e genul de declaraţie la care 
sticletele de serviciu răspunde spiritual: „Vercingetorix, îmi pare 
bine” - şi, direcţia infirmeria specială, înainte marş. 

Nu, socotind bine, singurul lucru cuminte ar fi să găsească, de 
pe acum, un mesager discret care să poată a doua zi să le ducă 
la destinaţie... Un zâmbet firav, cel dintâi după multă vreme, i se 
ivi pe buze. Şi de ce nu? Ar uni astfel plăcutul cu utilul. Îşi aruncă 
ochii pe ceas: nouă, era cam prea devreme, trebuia să aştepte să 
se facă douăsprezece. Hotări să meargă să cineze: pe stradă, 
într-o cafenea sau într-un restaurant, primejdia era mai mică 
decât acolo în odaie; şi apoi murea de foame, nu luase în gură 
nimic, nici măcar un sandviş, de la micul dejun de la Göttingen, 
cu paisprezece ore în urmă. 

Scoase din valiză plicul cu documente şi îl îndoi de-a lungul. 
Dar nici aşa nu încăpea în niciun buzunar. Îl strecură atunci între 
cămaşă şi pantaloni, în faţă, şi fiindcă trecea cu vreo 
cincisprezece centimetri peste centură, îşi trase pe el un pulover 
uşor care ascundea totul. Era, oricum, o seara răcoroasă. 

O clipă stătu pe gânduri dacă să-şi ia ori nu o armă şi hotărî că, 
oricum, nu i-ar folosi la nimic. Lăsându-şi, aşadar, Beretta în 
fundul unui sertar, sub un teanc de cămăşi, ieşi din camera 408 
şi se îndreptă spre ascensor. 

* 

În principiu, Jordan lucra întotdeauna singur, în cazul ăsta 
anume, când avea însă de a face cu altceva decât cu trei 
domnişoare, ar fi fost prea mare riscul: ceruse aşadar să i-l dea 
ca adjunct pe Chatel şi să i se pună la dispoziţie o maşină rapidă. 

Băiat bun şi dintr-o bucată, iute de mână şi mai puţin iute la 
minte, Chatel avea două caracteristici remarcabile: întâi, şi asta 
preţuia Jordan în mod cu totul deosebit, era în stare să tacă 
douăzeci şi patru de ore la rând, dacă nu i se punea o întrebare 
la care să fie dator să răspundă, şi, al doilea, cunoştea străzile 
Parisului ca pe buzunarul lui: aşezat la volanul Renault-ului 8 
Gordini al Serviciului, putea să-i dea un sfert de oră avans celui 
mai bun şofer de taxi, pe traseul Clichy - Cite universitaire... 


La nouă fără un sfert, micul Renault trăgea pe dreapta pe 
strada Tronchet, la zece metri de hotel. Lăsându-şi tovarăşul la 
volan, Jordan cobori singur, ajunse la intrare şi se îndreptă spre 
recepţie, unde îl întrebă ceva fără importanţă pe portar; merse 
apoi să arunce o privire la bar, se uită cu tot dinadinsul la ceas, 
ca şi cum ar fi pierdut o întâlnire, şi ieşi din clădire. Nu zăbovise 
mai mult de şaizeci de secunde la „Royal-Tronchet” - dar acest 
scurt popas îi îngăduise, totuşi, să-i dibăcească pe cei doi indivizi 
semnalati de Lornier, unul aşezat într-un fotoliu în hol, citind, 
chipurile, un ziar, celălalt - pe un taburet la bar, cu un Campari 
cu sifon dinainte. Aici, cel puţin, comandantul nu minţise. 

Se întoarse apoi la maşină şi la şoferul ei şi aşteptă să vadă ce 
se mai întâmplă. 

Ajunseseră la ţanc: nu trecură nici zece minute şi-l zăriră pe 
Lornier ieşind din hotel, în capul gol şi îmbrăcat într-un 
impermeabil închis. La sediu, Jordan cercetase o fotografie a 
rezidentului: ca să-şi mai împrospăteze puţin amintirile, de vreme 
ce nu-l mai văzuse de vreo şase ani... Să fi avut însă cea mai 
mică îndoială, aceasta i s-ar fi risipit cu siguranţă văzându-i pe 
cei doi germani ivindu-se şi ei la ieşire şi luându-se, la zece metri 
distanţă, după Lornier. 

Agentul sări din maşină, şoptindu-i colegului său: 

— Încearcă să ne urmăreşti cum poți... 

Şi se luă după ceilalţi trei. 

Lornier străbătu piaţa în diagonală, de la dreapta la stânga, 
îndreptându-se spre Boulevard de la Madeleine, şi Jordan se 
gândi, cam târziu, că-şi făcuse prost socotelile. Socotise că 
amicul avea să se urce în maşină - or, dacă se hotăra pentru 
metro, ei bine, putea să-şi ia rămas-bun de la Chatel şi de la 
Renault. Din fericire, rezidentul se opri la cea dintâi staţie de 
taxiuri şi luă o maşină care porni în direcţia rue Royale. Germanii 
avură noroc: izbutiră să-l ia pe al doilea, iar micul Gordini stopă 
tăcut lângă Jordan, oprit pe trotuar la douăzeci de metri mai 
încolo; se aruncă înăuntru, şi Chatel se luă după al doilea taxi, 
care la rândul lui îl urmărea pe celălalt. 

Străbătând rue Royale şi Place de la Concorde, maşina 
comandantului ajunse la Champs-Elysées şi-şi lăsă în faţa 
„Coliseului” pasagerul, care intră în restaurant, fără a arunca o 
singură privire în jur, şi se instală la o masă. Din maşina lui, pe 


care izbutise s-o tragă ceva mai încolo, Jordan observă că 
oamenii B.V.-ului intră şi ei în local, fără ca, spre uimirea lui, să 
caute câtuşi de puţin să se ferească ori să se ascundă. După ce 
se gândi puţin, hotărî să nu-i urmeze: stându-le prea mult în cale 
aveau să-l ia la ochi până la urmă; şi apoi l-ar fi putut dibui şi 
Lornier, amintindu-şi că l-a întâlnit cândva pe culoarele instituţiei. 

începu atunci, în maşină, o înfrigurată aşteptare. Credinciosul 
Chatel sta, ca de obicei, mut ca un peşte, mărginindu-se să 
fumeze ţigară după ţigară. Şi pe măsură ce trecea vremea, 
Jordan îşi amintea mereu mai dureros că se pregătea tocmai să 
meargă la masă când telefonul colonelului îl aruncase deodată în 
această aventură. De două ori, un agent veni să vadă ce fac cei 
doi în mica maşină, şi omul nostru fu nevoit să-şi arate discret 
legitimaţia tricoloră. 

Nouă şi jumătate, zece, zece şi jumătate... unsprezece, 
unsprezece şi jumătate... Jordan, căruia îi ghiorăiau matele de 
foame, simţea cuprinzându-l o ură sălbatică împotriva celor trei 
afurisiţi care, la treizeci de metri mai încolo, se îndopau desigur 
ca speriaţii. Şi apoi, deodată, şi tocmai când era cât p-aci să-şi 
piardă nădejdea, se ivi în uşa restaurantului rezidentul şi, cotind 
la dreapta, o luă în sus, străbătând agale mulţimea compactă, a 
celor ce se plimbau pe bulevardul luminat ca ziua. La câţiva 
metri în spatele lui, roşcovanul şi blondul... Agentul ieşi 
numaidecât din R 8, după ce îi spuse din nou lui Chatel „să-l 
urmeze cum poate”, şi porni după cei trei. 

Fără grabă, fără a se întoarce o singură dată, Lornier făcu 
aproape un kilometru şi, ajuns în apropiere de Etoile, coti scurt 
pe strada Arsene Houssaye, cu urmăritorii după el. Când să 
vireze şi el, Jordan se opri o clipă, aruncă o privire în urmă şi-l 
văzu pe Chatel blocat de sensul unic şi vădit descumpănit. li făcu 
un semn cu mâna să parcheze cât mai aproape; şi când porni iar, 
îl văzu pe rezident înfundându-se într-un local de noapte 
binecunoscut amatorilor de striptiz. 

Cei doi germani ţinură un grabnic sfat de război - în urma 
căruia unul dintr-înşii păşi pragul night-clubului, iar celălalt o luă 
înainte spre avenue de Friedland. Cam mirat de această 
manevră, Jordan se opri la zece metri de sugestiva firmă 
luminoasă şi se ascunse cât putu mai bine sub bolta unei porţi 
puţin retrasă faţă de stradă. 


Nu trecu niciun sfert de oră - atât cât să bea un whisky la bar - 
şi rezidentul se ivi din nou. Sub firma de neon, vorbi încet preţ de 
un minut cu portarul care, după cât socoti de departe Jordan, 
părea că-i răspunde încuviinţând înţelegător din cap. Deodată, 
ridică un braţ, un taxi se desprinse de lângă trotuarul din faţa 
celor doi: Lornier se sui sprinten înăuntru, în vreme ce celălalt îi 
şoptea ceva şoferului. Apoi maşina porni. 

Germanii fuseseră mai iscusiţi ca Jordan. Căci un al doilea taxi 
- cel după care se dusese Ştefan în avenue de Friedland şi care 
aştepta în apropiere - porni şi el la rândul lui şi trecu încetişor pe 
dinaintea night-clubului; surprins pesemne de plecarea grabnică 
a rezidentului, Heinrich răsări chiar în clipa aceea dinăuntru: sări 
din mers în maşină, care acceleră şi dispăru cât ai clipi din ochi. 

Tras pe sfoară ca un copil, furios şi neputincios, Jordan rămase 
singur pe trotuarul străzii Arsene Houssaye. 


CAPITOLUL IV 


Mânia nu-l orbi însă decât vreo zece secunde... „La urma 
urmelor, gândi el repede, nu era nimic pierdut: se putea lesne 
ghici ce-l întrebase Lornier pe portar.” Ce altceva puteai, mă rog, 
să-l întrebi pe portarul unui local de noapte la Paris? Şi, 
cunoscând puţin firea întortocheată a rezidentului, mirosea şi 
scopul final al manevrei. 

Portarul acostase tocmai doi noctambuli - care nu se lăsară 
prea mult rugaţi. De îndată ce intrară în local, Jordan se 
desprinse din umbră şi se apropie: 

— Aici, domnule, zise omul, adulmecând un eventual client - 
aici, spectacolul cel mai sexy din tot Parisul, cele mai drăguţe... 

Agentul îşi scoase legitimaţia şi i-o tăie, scurt: 

— Individul de adineaori, acela pentru care ai chemat un taxi, 
ce-a vrut de la tine şi unde l-ai trimis? 

Celălalt păli, şovăi şi murmură în cele din urmă, oftând: 

— De, domnule inspector, ştiţi cum e. Daca-i faci omului un 
serviciu, nu-i nimic rău în asta: în fond el te roagă, nu? N-o să-mi 
faceţi mizerii fiindcă... 

Jordan îi curmă iar vorba şi-i vâri încă o dată sub nas 
legitimaţia: 

— Nu sunt de la Moravuri. Şi nu sunt inspector - de altfel ar 
trebui să ştii că nu mai există inspectori de poliţie, ci numai 
ofiţeri de poliţie... Aşa că nu-mi pasă de combinaţiile tale şi n-am 
de gând să-ţi fac niciun fel de mizerii. Vreau numai să pun mâna 
pe individul cu pricina - atâta tot. 

Portarul îşi ridică maşinal cascheta, o puse la loc şi răspunse 
cu un glas ceva mai liniştit: 

— A, da, atunci se schimbă treaba... înţelegeţi, domnule insp... 
conaşule, să trăiţi, clienţii ies, nu-i aşa, adesea, de la spectacol 


într-o stare cam... cum să vă spun, cam aprinşi... Şi se întâmplă, 
în mod obişnuit, să mă întrebe unde ar putea să... Eu amo 
adresă faină, le-o pasez şoferilor de taxi, celor care sunt oamenii 
mei, fireşte. Să ştiţi însă că niciodată nu fac eu propunerea şi... 

— Îţi repet că nu-mi pasă, reluă nerăbdător Jordan. Mi se fâlfâie 
de codoşlâcurile şi de ciubucurile tale de la bombele clandestine. 
Spune-mi numai unde l-ai trimis pe individul de adineaori. 

Omul scoase din buzunar un cartonaş de reclamă şi i-l întinse 
agentului. Pe el era tipărită o adresă: 


REGINA FILIPA 
Bar american 
Hotel rue de Calais 28, 
Paris, IX 


„Regina Filipa”... se înclină Jordan în gândul lui. Ne-am subţiat, 
ne-am şcolit acum în lumea interlopă... Băgă în buzunar cartonul 
şi duse un deget la pălărie. 

— Salut. Nu m-ai văzut, nu te-am văzut. 

Şi se îndreptă aproape fugind spre maşină. Convorbirea nu 
durase nici şaizeci de secunde. 

Chatel îl aştepta, înfrigurat şi nervos ca un lemn. Nu puse nicio 
întrebare, iar agentul se mărgini să-i strecoare: 

— Rapid în rue de Calais, ia numărul 23. Ceilalţi au un mic 
avans. 

— Hm, răspunse celălalt, fără să deschidă gura măcar. 

Şi demară ca un F 111, coti în sfert de cerc în jurul arcului de 
triumf, ţâşni cu o sută pe oră pe avenue de Wagram, străbătu cu 
o sută patru zeci Boulevard de Courcelles şi Boulevard des 
Batignolles şi intră în rue de Calais după nici patru minute de 
când întorsese cheia de contact. Ajungeau desigur în fruntea 
plutonului... 

În dreptul lui 28, Jordan sări jos şi-i spuse colegului să tragă cât 
poate mai aproape. Se încredinţă dintr-o ochire că e cu adevărat 
la „Regina Filipa” şi apoi căută grabnic un loc unde să se 
ascundă. 

Exista unul, din fericire, unul singur: o străduţă învăluită în 
beznă, care se înfunda între două imobile, la vreo zece paşi de 
nr. 28. În clipa când se strecura pe străduţă, un taxi opri la rândul 
lui în faţa localului: era cel al lui Lornier - şoferul o luase desigur 


pe un traseu care să-i ajute aparatului să marcheze... Rezidentul 
plăti, zăbovi o clipă pe trotuar şi se hotărî în sfârşit să intre în 
„Bar-Hotel”, încredinţat, ca şi Jordan, că de rândul ăsta a scăpat 
de urmăritori. 

Ceea ce însă nu ştia, ca şi Jordan de altfel, era că şoferul 
germanilor era şi el omul portarului. Şi clienţilor care îi tot 
dădeau zor să se ţină de maşina din faţă, le răspunse flegmatic 
că nu e nevoie, fiindcă ştia foarte bine unde merge respectiva 
maşină. Fapt e că nu trecuseră nici două minute de când intrase 
Lornier, şi oamenii B.V.-ului trăgeau şi ei în dreptul numărului 28. 
Îi plătiră şoferului, se sfătuiră câteva clipe, apoi începură să caute 
un loc unde să se ascundă: descoperiră fireşte ulicioara unde se 
refugiase Jordan - care fu silit să facă în grabă în vârful 
picioarelor câţiva paşi înapoi; la câţiva metri mai încolo, bezna 
nopţii îl învălui pe deplin, în vreme ce ceilalţi doi, opriţi în capătul 
străduţei întunecate, se profilau ca nişte umbre chinezeşti pe 
fondul luminos creat de rue de Calais. 

Şi începu aşteptarea, a doua în seara aceea. Agentul clocotea: 
pe toţi dracii, era mai rău ca adineaori - să nu poţi face o mişcare 
şi, culmea, în răcoarea asta a nopţii, să nu poţi aprinde o ţigară! 

Minutele se scurgeau domol. Dincolo, germanii mai schimbau 
din când în când câte o vorbă, prea încet însă, ca agentul s-o 
poată desluşi. La câte un sfert de ceas sosiră, unul după altul, 
încă două taxiuri cu muşterii pentru nr. 28 - desigur alţi „oameni” 
ai portarului, sau „oamenii” altui portar. Apoi, de trei ori, câte o 
plecare discretă, cu umbre furişându-se grăbit de-a lungul 
zidurilor. La „Regina Filipa” părea că saltă comerţul... In 
răstimpuri, rue de Calais se scufunda în tăcere şi linişte. 

Jordan privi la ceas: cadranul luminos arăta unu trecute! 
Blestemă în sinea lui, năpădit ca în faţa restaurantului de o ciudă 
cumplită împotriva rezidentului, care, după ce s-a ospătat după 
pofta inimii, îşi făcea mendrele acum cu o blondă cu reacţie. In 
vreme ce el, în beznă şi frig... 

Deodată, ca din senin, se produse drama. Oamenii B.V.-ului îşi 
curmară vorba - auziseră desigur deschizându-se poarta 
localului. Pe urmă, unul din ei ţâşni tăcut înainte, ridică mâna... 
Se auzi o bufnitură, un trup se prăbuşi pe trotuar, fără un strigăt, 
fără un geamăt, iar germanii îl traseră numaidecât în străduţă. 
Luat pe neaşteptate, agentul nu avusese când să intervină - şi 


apoi, ar fi avut dreptul să intervină? 

Se apropie cu paşi de pisică de agresori, cât mai aproape 
putea ca să nu se lase descoperit. Aplecaţi peste victima lor, cei 
doi lucrau cu gesturi precise, de profesionişti. Acum, Jordan 
izbutea să înţeleagă ce zic... Auzi întâi o înjurătură înăbuşită, 
urmată aproape numaidecât de o constatare: 

— Scheiss... S-a dus în mă-sa individul. 

— Ai lovit pesemne prea tare, observă liniştit cealaltă voce, 
care adăugă îndată: Mai prost e că n-are la el nici o hârtie, nici 
măcar un carnet de adrese. 

Una din umbre se ridică: 

— Dovadă că, precum ţi-am spus, a lăsat totul la hotel şi că ne- 
am pierdut vremea degeaba urmărindu-l. Haide, dă-i bătaie, 
mergem acolo să-i cercetăm bagajele. 

Stând tot în genunchi lângă trupul celui căzut, al doilea 
german exclamă: 

— A, tot avem noroc. A luat cu el cheia de la odaie - o să fie 
mai uşor. 

Se ridică şi el în picioare. Lăsând acolo cadavrul, cei doi ieşiră 
din străduţă şi o luară la stânga, îndreptându-se spre rue 
Blanche. Jordan aşteptă până nu li se mai auziră paşii, înaintă şi 
se plecă şi el asupra masei întunecate întinse pe trotuar, 
luminând-o cu fascicolul de raze al lanternei sale de buzunar. 

Era cu adevărat Lornier - mort de-a binelea, precum se 
încredinţă atingându-i cu degetul corneea ochilor rămaşi larg 
deschişi, privind spre cer, şi apoi punându-i mâna pe inimă. Nu 
se vedea nicăieri nicio rană şi agentul trebui să-l răstoarne pe 
burtă ca să descopere urma loviturii mortale. O, nimic 
spectaculos! Pur şi simplu o plesnitură de ţesut în dreptul 
occiputului. Omul trebuie să fi dat însă ca chiorii, cu o măciucă 
ţeapănă care distrusese fără îndoială atlasul şi bulbul. 

Jordan întoarse la loc corpul pe spate, se ridică oftând şi fu 
cuprins câteva clipe de un scurt acces de metafizică... 

Vasăzică ăsta fusese Lornier, vestitul Lornier, adorat de unii, 
urât de alţii. Lornier, regele Deltei, stăpânul reţelei din Germania. 
Lornier nu mai exista şi în curând nu va mai şti nimeni că a 
existat măcar un Lornier cândva... Acum două ceasuri îşi 
frământa mintea în timp ce mânca o friptură bine piperată, acum 
o jumătate de ceas se drăgostea cu o fată: acum, nu mai era 


decât un pachet de protide, lipite, glucide şi apă. Şi câteva săruri 
minerale. Bun să-l înghită ţărâna. 

Agentul se pomenea deodată în arondismentul nouă, cu un 
cadavru la picioare. Neclintit în beznă, cugetă vreme de un 
minut. Incheiat, şi în cele din urmă dădu îngândurat din cap. 
Inţelesese aproape tot şi ştia ce-i rămâne de făcut. Adevărul e că 
îşi cam închipuise el totul încă de când vorbise cu portarul. 

Trase corpul de umeri cât mai adânc în străduţă, se întoarse în 
rue de Calais la maşina lui, îi rezumă situaţia lui Chatel - care, 
fireşte, nu se mişcase de la volan şi nu văzuse nimic - şi îi dădu 
următoarele instrucţiuni: 

— Te duci şi anunţi un poliţist, îi arăţi legitimaţia, îi spui despre 
ce e vorba. Dacă e nevoie, dacă face nazuri, îi telefonezi 
colonelului... Esenţialul e ca în jumătate de ceas trupul lui Lornier 
să fie ridicat şi transportat la „prăvălie”. Fii atent: cea mai mare 
discreţie! Cu niciun preţ nu trebuie să se lăţească ştirea în cartier 
şi să dea năvală toţi gură-cască. Descurcă-te cum ştii... 

— Okey, îi răspunse colegul care, după o vreme, întrebă: Şi tu? 

Erau cele dintâi trei cuvinte pe care le rostea de câteva ceasuri 
încoace şi pentru el asta însemna vorbărie. 

— Eu? Foarte simplu: mă duc să văd ce s-a întâmplat în bomba 
asta clandestină. De altminteri, ştiu de pe acum... O să fie însă 
niţică treabă, aşa că, după ce l-ai îmbarcat pe Lornier, nu mă mai 
aştepţi. 

— Okey, îi întoarse celălalt, care ajunsese acum să turuie ca o 
morişcă. 

Jordan se îndreptă spre nr. 28 şi sui cele patru trepte care 
duceau la uşa de la intrare. Pe urmă apăsă pe butonul soneriei. 

Ghidul Michelin e o lucrare valoroasă şi foarte bine întocmită - 
însă nu e fireşte desăvârşită. Niciun ghid nu poate fi desăvârşit... 
Să zicem, de pildă, că ai jucat la ordinea triplă Walpurgis, 
Baranquilla şi Smirnoff, că ai pus mâna pe un teanc destul de 
frumuşel, şi că vrei să-ţi vezi cu ochii visul de-o viaţă întreagă: să 
ocupi, în calitate de client, cea mai frumoasă cameră la cel mai 
scump hotel din Paris. Ei bine, deschizi ghidul, la pagina unde 
trebuie, alegi care-ţi place dintre „Crillon” „Ritz”, „Plaza- 
Athenee”, „Raphael” şi alte câteva şi iată-te fericit şi încredinţat 
că ai atins culmea luxului şi a risipei. 

Adâncă greşeală şi primejdioasă amăgire. Du-te mai degrabă 


în rue de Calais şi intră la „Regina Filipa” - un local, un hotel-bar 
care totuşi nu figurează în ghid. Du-te însă mai bine singur, nu cu 
nevasta şi nici cu soacra. 

La intrare, cea dintâi surpriză plăcută: nu-i niciun birou de 
recepţie: numai un bar mare, unde tronează o cucoană drăguță 
între două vârste, care aşa, din oficiu, îţi oferă o cupă de 
şampanie - şi nu o poşircă: Taittinger sec, cu data recoltei pe ea. 

Te uiţi împrejur şi descoperi, aşezate prin toate colţurile, o 
sumedenie de fete blonde şi brune, curăţel îmbrăcate şi cât se 
poate de fermecătoare. N-apuci să te uiţi la una din ele şi ţi s-a şi 
aşezat alături, oferindu-ţi şi ea şampanie - hotărât, e un tic 
nervos în casa asta... Şi pe urmă, peste un sfert de ceas, îţi 
propune să mergi cu ea să vezi camera care ţi s-a rezervat sus... 

Şampania, desigur, nu e din cale afară de ieftină, o sută 
douăzeci de franci sticla - dar în ei este cuprins şi preţul camerei 
şi parcă tot acolo ajungi. Fetiţa nu-i nici ea ieftină - şi ai trece 
drept bădăran dacă nu i-ai strecura, pentru bunele ei oficii, două 
sau trei sutare. Cu a doua sticlă de Taittinger spre a întreţine 
atmosfera, cu serviciul subretei şi cu felurite alte mici cheltuieli, 
ieşi până la sfârşit la vreo cinci sute de franci - cu care poţi să-i 
tai nasul înfumuratului care-şi dă ifose în apartamentul lui de la 
„George V” pe nici jumătate din banii ăştia, pârlitul. 

* 


Uşa se deschise înaintea lui Jordan, care intră şi-şi roti ochii în 
încăpere. Pe fotolii şi pe o canapea, vreo zece fete frumoase... Se 
îndreptă spre bar, unde, în clipa aceea, nu era niciun client, 
Zâmbind larg, îndatoritoarea gazdă împinse spre el o cupă plină, 
şi-l întrebă curtenitor ce mai face. Agentul îşi arătă discret 
legitimaţia şi şopti: 

— Nu vă speriaţi, n-am venit să vă fac neplăceri... lată despre 
ce e vorba: acum cinci sau zece minute a ieşit de aici un individ, 
unul slab, pleşuv, fără pălărie, într-un impermeabil închis. Clar? 
Bun. Aş dori să-i pun câteva întrebări aceleia dintre... dintre 
domnişoarele cu care şi-a petrecut timpul. Nimic grav, doar câte 
ceva cu privire la el. 

Văzând legitimaţia, patroana crezu că o loveşte damblaua. 
Cuvintele pe care i le spuse însă agentul o liniştiră deplin. Ceru 
însă, cu jumătate de glas, o confirmare: 

— Fără complicaţii, nu, sigur? Fiindcă la noi e un local bine, 


unde vin oameni bine, şi dacă s-ar întâmpla ca... 

— Nici cea mai mică complicaţie, repetă Jordan. Trimiteţi-mi 
fata să stau câteva minute la taifas cu ea. Dacă se poate, chiar în 
camera unde l-a primit pe amicul meu. 

li făcu semn unei blonde foarte drăgălaşe, care, puţin mai 
departe de celelalte, fuma îngândurată o ţigară Kool: 

— Yanka, dacă vrei să vii puţin... 

Blonda se ridică, se apropie agale. Purta o rochie de cocktail, 
de bun-gust, cu nasturi într-o parte, din pichet de bumbac alb, 
brodat, dezgolindu-i larg umerii... De bun-gust era şi fata, la vreo 
douăzeci şi şapte, douăzeci şi opt de ani, părând şi mai tânără cu 
pieptănătura ei cu coadă de cal, cu totul out of date, dar care ei îi 
venea de minune. 

Suplă, zveltă, tip de manechin, deşi mai puţin înaltă, avea un 
obraz de un oval bine conturat şi un ten uşor bronzat, ochi mari 
verzi-căprui, un nas subţire, o gură frumos desenată - şi, după 
cum băgă el de seamă mai târziu - o mică strungăreaţă, aceea 
căreia în unele părţi ale Franţei i se zice „dinţi de noroc”. 

Gazda îi explică mezzo-voce ce doreşte agentul. Fata o ascultă 
fără să scoată un cuvânt, fără să pară nici speriată, nici surprinsă 
şi, când isprăvi, îi spuse calm lui Jordan: 

— Foarte bine, fiţi amabil şi poftiţi cu mine. 

O voce caldă, plăcută, de loc vulgară. O urmă într-o încăpere în 
care se intra din bar, şi de unde o scară urca la etaj. Un culoar 
destul de întunecos şi, de o parte şi de alta, uşi numerotate. Se 
opri la a patra pe stânga şi-l pofti să intre. 

Odaia pătrată şi scundă în care păşiră fusese desigur închinată 
culorii roşii. Mochetă vişinie, perdele grele purpurii acoperind 
unica fereastră, tapet cu flori mari, stacojii, cuvertură de pat de 
satinet grena. Intr-un colţ, o măsuţă-gheridon cu două fotolii - 
îmbrăcate fireşte în cârmeziu; în faţă, o uşă care dădea într-o 
minusculă cameră de baie. Pe peretele opus patului-divan aşezat 
în colţ şi chiar la nivelul lui, o oglindă mare, dreptunghiulară. 
Nicio altă lumină decât o veioză cu abajur trandafiriu; de îndată 
ce trecu pragul, domnişoara apăsă însă pe comutator şi lampa 
din plafon şi un tub fluorescent aşezat la căpătâiul patului 
inundară odaia cu o lumină vie. 

Apoi se aşeză şi, la fel de flegmatică, îi arătă agentului celălalt 
fotoliu. Domni o scurtă tăcere, odaia i se părea lui Jordan 


supraîncălzită... 

În cele din urmă se hotărî: 

— lată ce aş dori, domnişoară... domnişoară... 

— Duchamp. Janine Duchamp, preciză ea. Yanka nu e, fireşte, 
decât un nume pentru clienţi. 

Dădu din cap că a înţeles şi se întrebă câteva clipe dacă să-i 
spună „dumneata”, sau „tu” şi se hotărî în cele din urmă la 
„dumneata”. Suna mai puţin poliţieneşte şi i-ar putea inspira 
încredere fetei - dacă ar fi avut nevoie, ceea ce nu s-ar fi zis. 

— Ei bine, iată ce aş dori de la dumneata... 

Se auzi o bătaie în uşa şi, fără a aştepta să i se răspundă, intră 
o jupâneasă cu o tavă pe care se aflau o sticlă de şampanie şi 
două cupe. 

— Dimpreună cu cele mai bune urări ale direcţiunii, rosti ea cu 
emfază, punând tava pe gheridon. 

În principiu, Jordan ar fi trebuit să refuze. Nu pusese însă nimic 
în gură de la prânz - de mai mult de douăsprezece ore - şi îşi 
spuse că o picătură de alcool o să-l mai remonteze puţin. Nu se 
împotrivi aşadar nicidecum, o lăsă pe subretă să desfacă sticla şi 
să toarne în pahare şi îi băgă şi o hârtie de o mie în mână, ca să 
arate că e departe de a fi un linge-blide oarecare. După două 
înghiţituri care i se părură deosebit de reconfortante, urmă: 

— AŞ dori, aşadar, să-mi povesteşti cu toate amănuntele tot ce 
s-a petrecut de când a venit amicul cu pricina şi până a plecat. 

— Chiar toate amănuntele? 

— Hm... nu, nu chiar toate. Când am să cred că nu mă 
interesează, te opresc... 

Închise ochii, păru să-şi adune gândurile şi în sfârşit începu: 

— Vasăzică, dacă nu mă înşel, a sosit pe la douăsprezece, şi-a 
scos impermeabilul şi s-a aşezat la bar. Pe urmă a privit în jurul 
lui, s-a uitat la fete şi m-a ales pe mine; şedeam şi eu la bar, 
singură, rezemată de perete, patru scaune mai încolo. Era primul 
meu client - trebuie să ştiţi că e deschis între zece seara şi cinci 
dimineaţa, dar că treaba nu începe cu adevărat decât în a doua 
parte a nopţii. 

— ÎI mai văzuseşi până atunci? întrebă Jordan. 

— Niciodată! În sfârşit... cred că nu, n-aş pune mâna în foc. 
Câţi se perindă pe aici! Şi totuşi, nu cred... Ei bine, am venit, 
deci, lângă el, am băut, am stat de vorbă, mi-a spus că e un 


industriaş în trecere prin Paris pentru vreo două, trei zile. Până la 
urmă i-am propus să urce, mă rog, scenariul obişnuit. A plătit şi 
am venit în odaia asta. l-am spus preţul, douăzeci de mii, am 
adăugat că dacă e mai mărinimos poate rămâne, fără să se 
grăbească, un ceas încheiat cu mine şi mi-a dat treizeci de mii. 

Se opri, şovăi. 

— Doriţi să vă spun chiar tot? Să ştiţi că pe mine, una, nu mă 
deranjează: ar dura însă cam multişor şi cred că nu v-ar interesa. 

— Nu, fireşte, nu-mi spune decât ce ţi s-a părut... să zicem 
anormal, ciudat, neobişnuit, înţelegi? 

— Nu prea a fost nimic neobişnuit... Întâi, când s-a dezbrăcat, 
a scos un plic mare, gri, pe care-l purta între cămaşă şi pantaloni, 
un sistem original, şi l-a pus pe fotoliu, pe urmă şi-a aranjat 
hainele peste el. După aceea, în pat, nimic, zău, decât lucru 
clasic... De trei ori... în antracte vorbea mult - plângăreţ, şi 
sentimental, ştiţi, tipul care-ţi destăinuie cât e de nefericit şi ce 
amarnic l-au dezamăgit femeile şi viaţa, care-ţi povesteşte ce 
noroc ar fi avut să fi întâlnit mai de mult o fetiţă drăguță ca 
tine... Mă rog, ori asta, ori altceva, n-ai încotro, asculţi. 

— Înţeleg, înţeleg. Şi după ce a trecut ora? 

— Tot nimic altceva decât lucru clasic. Ne sculăm, ne 
îmbrăcăm, lui îi merge gura într-una. A, mi-aduc aminte că a 
pierdut un buton de la manşetă şi că am cotrobăit amândoi un 
sfert de oră, în genunchi, până l-am găsit. 

Şi tăcu. 

Jordan aşteptă o clipă, apoi întrebă brusc: 

— Şi plicul cel gri? 

Fără a se zăpăci câtuşi de puţin, fata zâmbi şi observă 
enigmatic: 

— Ei, am câştigat. 

Ceea ce nu-i plăcu de loc agentului. Începea să-l plictisească 
maimuta asta cu ifosele ei, şi se întrebă dacă n-ar fi fost mai bine 
s-o ia din scurt încă din capul locului. 

Şi tăios întrebă: 

— Ce ai câştigat? 

— O, nu vă supăraţi, nu merită. Ceva stupid: am pus rămăşag 
cu mine însămi că pentru plicul acesta aţi venit să mă iscodiţi. Şi 
anume nu v-am mai vorbit de el, ca să văd cum reacţionaţi... Nu 
e o crimă, nu? 


Îşi stăpâni la vreme furia care simţea că-l cuprinde şi urmă cu 
un glas aproape firesc: 

— Mă rog, mă rog... Şi, ce s-a făcut cu plicul? 

— Când să ies din odaie, m-a apucat de braţ, m-a aşezat pe 
pat, el rămânând mai departe în picioare şi m-a întrebat aşa, 
deodată, la ce oră mă scol de obicei. Nu-i nicio taină, i-am 
răspuns eu, n-ajung niciodată să mă culc înainte de şase 
dimineaţa, aşa că mă trezesc de obicei pe la două. Păru mulţumit 
şi dori atunci să afle unde locuiesc: întrebarea mi s-a părut însă 
indiscretă şi i-am spus doar că am un mic apartament în 
arondismentul şaptesprezece, pe lângă Parc Monceau. 

— Mie poţi să-mi spui mai exact? o întrerupse Jordan. 

— De ce nu... Foarte exact: în rue Fortuny, la numărul 52, 
etajul trei. Patru minute pe jos de la staţia de metro Malesherbes. 
Oricum, el n-a stăruit, ci doar a observat: „Cu taxiul, o mie de 
franci dus şi întors” şi, fără să-mi dea răgaz să-l întreb ce vrea să 
zică, s-a aşezat lângă mine, pe pat, şi mi-a arătat plicul acela, 
mormăind cu un glas ciudat: „Ai douăzeci de mii de franci, banii 
înainte, dacă duci asta mâine, pe la şase seara, la adresa pe care 
ţi-o dau eu acum. Lângă tine, pe avenue Bosquet, o plimbare cu 
taxiul, cum ţi-am spus.” 

Auzind numele străzii, Jordan puse la loc pe masă cupa plină 
pe care tocmai o luase în mână. Se plecă înainte: 

— Şi ai primit? 

— O, nu numaidecât. Mi se părea cam suspectă combinaţia 
asta: douăzeci de mii de franci pentru un fleac de comision de un 
sfert de ceas, ce părere aveţi?... Mi-a explicat însă că e vorba de 
nişte documente industriale foarte importante, pe care le 
aşteaptă un client şi care trebuiesc predate în secret, că el e prea 
cunoscut şi că s-ar demasca dacă s-ar duce personal... Pe scurt, 
am spus da în cele din urmă şi el a scos pe loc cele două hârtii. 
Pe urmă a scris cu creionul pe plic adresa cu pricina şi a încheiat: 
„Asta-i tot; dacă nu-l găseşti pe destinatar, are să fie cu 
siguranţă acasă nevastă-sa, sau o slujnică: spui să i-l dea lui în 
mână de îndată ce soseşte”. 

— Şi unde e plicul? 

Fără niciun cuvânt, fata se ridică, se aşeză în genunchi lângă 
pat, îşi strecură braţul între somieră şi saltea şi se ridică ţinând în 
mână faimosul plic. Puțin mototolit, puţin obosit - clar evident 


neumblat. Jordan îl luă şi îl cercetă... Chiar aşa: smintitul acela de 
Lornier scrisese într-adevăr cu litere de-o şchioapă numele 
colonelului şi adresa lui particulară, din avenue Bosquet! O 
adresă pe care n-aveau voie s-o ştie decât cel mult zece inşi şi 
care, acum, se afla la îndemâna oricărui muşteriu din gaşca 
asta... 

Se sculă şi el, dus pe gânduri, şi puse deodată două întrebări, 
una după alta: 

— Ai fi făcut comisionul? Ai fi vorbit cuiva de treaba asta? 

ÎI privi câteva clipe cu ochii ei mari, verzi-închişi: 

— Fireşte că l-aş fi făcut. Îmi place să joc cinstit: omul mi-a 
plătit. lar de vorbit cu cineva, nu, n-aş fi vorbit; era un lucru care 
nu ne privea decât pe noi doi. 

Dădu din cap, mai adâncit în gânduri. Era rândul lui acum să 
acţioneze - în funcţie de ce aveau să facă germanii: şi asta o 
presimţea aproape cu siguranţă. Nu prin intuiţie, cum se zice, ci 
datorită unei aptitudini foarte simple şi totuşi foarte rare: puterea 
de a intra pe deplin în pielea adversarului, însuşindu-şi punctul lui 
de vedere şi uitând pentru o vreme tot ce are el personal în cap 
despre treaba cu pricina. 

Şi dacă ar fi cu adevărat în locul celor de la B.V., ce-ar face? 
Era limpede ca lumina zilei... Aruncă o privire la ceas: în regulă, 
avea ca nimic o jumătate de oră la dispoziţie. 

La fel de tăcut, se apropie, sub privirile puţin nedumerite ale 
blondei, de oglinda dreptunghiulară montată pe peretele din faţa 
părţii late a patului. O cercetă câteva clipe, zâmbind uşor. Era 
fără îndoială o oglindă fără spate de cositor şi argint, care masca 
o deschizătură de aceleaşi dimensiuni făcută în peretele 
despărțitor, deschizătură care dădea în camera de alături, 
scufundată în întuneric deplin. jucând perfect rol de suprafaţă 
reflectoare pentru clientul dornic să-şi contemple isprăvile, falsa 
oglindă era străvezie pentru cel ce privea din cealaltă încăpere, 
îngăduindu-i, ca, fără să fie văzut, să se bucure şi el de 
spectacol. 

Jordan se întoarse spre fată: 

— E şi un microfon? 

Fata înţelese numaidecât, roşi uşor, dar nu încercă să 
tăgăduiască ori să se facă a nu înţelege. 

— Bineînţeles.  Adevăraţii cunoscători pretind şi sonorul, 


înţelegeţi, ca la cinema... Dar nu vă temeţi: nu era nimeni acolo 
în ceasul pe care l-am petrecut cu amicul dumneavoastră. Când 
e câte un amator, patroana, doamna Denise, ne înştiinţează 
întotdeauna, fiindcă atunci, se înţelege, lucrăm într-un chip 
deosebit, într-un chip... cum să vă spun, mai spectaculos, 
înţelegeţi. 

Agentul o crezu bucuros. Mai stătu o clipă pe gânduri în faţa 
aşa-zisei oglinzi, îşi luă inima în dinţi şi spuse, cu un glas cât mai 
convingător: 

— Uite ce e, Yanka, până acum ţi-am pus câteva întrebări, 
aveam dreptul legal s-o fac şi dumneata datoria să-mi răspunzi... 
Mi-ai răspuns, de altfel, exact cum trebuia... Acum, vreau să-ţi 
cer o participare activă în problema de care mă ocup. Cu 
încuviințarea prealabilă a doamnei Denise, fireşte. Eşti absolut 
liberă să refuzi, şi patroana dumitale de asemenea, şi în cazul 
acesta nu voi stărui... Dar, în sfârşit, îţi amintesc că noi ştim să 
fim recunoscători pentru serviciile care ni se fac, şi că avem 
posibilitatea să-i ajutăm pe cei ce ne ajută... Dacă aţi avea 
bunăoară un necaz, aici, în hotel, un telefon la Moravuri n-ar 
avea ce să vă strice... 

Fata zâmbi, ridicând uşurel din umeri: 

— Nu vă mai osteniţi, am înţeles. Explicaţi-mi totuşi 
combinaţia, vreau să zic ce trebuie să fac eu. Poate că are să mă 
distreze... Fiindcă viaţa de aici e rentabilă, ce-i drept, dar nu-i 
zău, din cale afară de veselă. 

Jordan se aşeză la loc în fotoliu, umplu amândouă cupele, 
golind astfel sticla, şi-i spuse, zâmbind curtenitor: 

— Eşti drăguță, şi nu eşti proastă de loc, fetiţo. Ei, fii atentă, 
uite despre ce e vorba... 


CAPITOLUL V 


— Sunt aproape sigur că, peste vreo jumătate de oră, se va 
înfăţişa la nr. 28 un individ - poate un blond scund şi voinic, 
poate un roşcovan înalt, în orice caz un german, îl cunoşti după 
accent; are să meargă la patroană, are să-l descrie pe clientul de 
adineaori şi are s-o roage, cum am făcut-o şi eu, să i-o arate pe 
domnişoara pe care a... mă rog, pe care a ales-o acela. Cum are 
să facă, habar n-am - mie, cu legitimaţia, mi-a fost uşor, se 
înţelege... În sfârşit, are să se descurce, are să găsească el cu 
siguranţă ceva. Doamna Denise va accepta, iar dumneata, dacă 
ai să fii liberă în clipa aceea, mergi şi te aşezi lângă cetăţean; 
dacă ai să fii ocupată, are să te aştepte oricât, asta ţi-o garantez. 
Pe scurt, cum-necum, te urci cu el aici în odaie. Eu voi fi alături, 
în salonul de unde se poate privi în camera asta. 

Fata tresări, puţin surprinsă. Jordan se aplecă puţin înainte şi-i 
puse, prieteneşte, o mână pe genunchiul drept: 

— Ei, ce-ţi închipui dumneata! N-am de loc intenţia să-mi ofer 
un film deocheat. Şi asta pentru un motiv foarte temeinic, şi 
anume că cetăţeanul are să se poarte cu dumneata întocmai ca 
mine: are să te descoase numai, încercând să te facă să-i 
vorbeşti de faimosul plic... întocmai cum am făcut eu, ţi-o spun 
încă o dată: cu deosebirea că el are să se poarte ca un domn, 
nicidecum ca mine, vreau să spun că are să-ţi paseze câteva 
bancnote în schimbul timpului pe care ţi-l răpeşte. 

Fata zâmbi la rândul ei. Agentul aşteptă câteva clipe, apoi 
urmă. 

— Rolul dumitale e mai gingaş. Are să trebuiască să joci puţin 
teatru - şi ai să joci bine, n-am nicio grijă... Văzând că urcă într- 
una preţul - cum desigur o va face după şovăielile şi mofturile de 
rigoare, ai să recunoşti în cele din urmă că da, mă rog, afurisitul 


acela de plic e la dumneata. Atât însă, că ai să refuzi cu hotărâre 
să i-l dai sau măcar să i-l arăţi. 

— Şi dacă mă ameninţă, dacă mă maltratează? 

Fireşte... la asta Jordan nu se gândise. Cugetă vreun sfert de 
minut, încercând ca de obicei să se pună în locul adversarilor. 

Nu, cumpănind bine totul, nu exista un asemenea risc. Indivizii 
n-aveau niciun interes să fure documentul, să şi-l însuşească cu 
forţa şi cu tărăboi. Dimpotrivă, planul lor nu putea fi altul decât 
să-l cerceteze pe furiş, apoi să-l lase să ajungă la S.D.E.C.E., în 
aşa fel încât S.R.-ul francez să nu bănuie că reţeaua din 
Germania Federală a fost demascată... Şi tot astfel, planul lui, al 
lui Jordan, era să le îngăduie celor de la B.V. să ia cunoştinţă de 
cuprinsul preţioaselor documente, fără a bănui însă nicio clipă că 
această discretă intercepţie e tocmai ce doresc cei de la Porte de 
Montreuil. Un fel de triplusalt mortal... 

Îi explică blondei toată tărăşenia. Nu de-a dreptul, fireşte, şi 
ocolind orice amănunt care ar fi putut să-i dezvăluie adevărata 
importanţă a afacerii. Şi încheie: 

— Aş pune rămăşag, vezi, fac şi eu cu mine rămăşaguri 
personale, da, aş pune bucuros rămăşag că propunerea lui va fi 
să treacă pe la dumneata să-şi scoată o copie sau o fotocopie 
după hârtiile aflate în plic. Şi apoi, dacă nu-şi exprimă el această 
idee, vezi cum faci şi sugerează-i-o dumneata... Aşadar, accepţi o 
întâlnire la dumneata acasă, mâine, pe la patru după-amiază, ca 
să aibă răgaz destul să-şi facă discret trebuşoara, înainte ca 
plicul să ajungă la adresa unde trebuie să-l duci. Vei pretinde, 
fireşte, un supliment de bani, pretenţie care va spori şi 
autenticitatea scenetei, şi câştigul dumitale. 

Se răsturnă pe spate în fotoliu, vădit mulţumit de sine: 

— Ce mai tura-vura, plicul ăsta e aur curat pentru dumneata, 
fetiţo dragă. Cu ce ţi-a dat industriaşul şi cu ce are să-ţi dea 
germanul, ai să scoţi vreo zece sutare - din cele zdravene. 

Bătu din palme şi se ridică în picioare: 

— De acord? Atunci, mă duc alături să-mi iau postul în primire. 

Se sculă şi ea, protestând: 

— Hm, şi dacă vin aici cu un client înainte ca neamţul dumitale 
să răsară la nr. 28? M-ar stingheri să te ştiu dincolo! 

— Oricum, nu m-aş uita, afirmă el, virtuos... Dar în orice caz 
camera asta nu poate fi folosită până într-un ceas. În clipa când 


neamţul meu, cum i-ai zis, va intra pe uşă, camera va trebui să 
fie liberă. E o mică pagubă pentru doamna Denise, ştiu, dar ţi-am 
mai spus-o; avem s-o ajutăm să şi-o scoată, într-o zi. 

Yanka îl privi deodată iscoditoare: 

— La urma urmelor, de ce ţii atâta să fii de faţă la întrevederea 
mea cu individul? N-ai încredere în mine, vrei să mă 
supraveghezi? 

— Nicidecum, protestă el, cu atât mai multă tărie, cu cât, în 
parte, ăsta era adevărul. E mai bine, însă, să fiu aici, alături, 
pentru a putea interveni în cazul, foarte puţin probabil, cum am 
văzut, când ar deveni violent. Şi apoi, n-am să-ţi ascund că-mi va 
fi de folos, pentru desfăşurarea ulterioară a evenimentelor, să-l 
văd cum se comportă, cum îşi formulează cererea. Voi afla astfel 
câte ceva despre psihologia „onorabilului”. 

Fata tăcu o clipă, dând încetişor din cap. În cele din urmă 
încheie, cu acelaşi glas blând: 

— Toate bune şi frumoase! Rămâne totuşi de văzut dacă 
patroana are să zică da. 

— Bine, du-te şi-o caută. Dar nu cred că ar avea ceva de 
obiectat. 

Intr-adevăr, doamna Denise nu avu nimic de obiectat. 

* 

După ce răscoliră fără niciun rezultat camera victimei lor, 
oamenii B.V.-ului raționară aşa cum prevăzuse Jordan: Lornier n- 
avea nimic la el, în bagaje nu era niciun document, ei nu-l 
pierduseră din ochi de când plecase din Göttingen, afară de 
popasul de la nr. 28 - în concluzie, acolo, în „hotelul” acela al 
cărui profil li-l explicase şoferul de taxi când îi adusese prima 
oară, îşi lăsase documentele secrete. Necunoscând la fel de bine 
ca Jordan sufletul complicat al rezidentului, rămăseseră, fireşte, 
cam descumpăniţi. „Dar cu francezii ăştia...” îşi spuseseră ei 
apoi. Şi, înapoi fuga-marş spre „Regina Filipa”. 

Era exact două noaptea când, cu un zâmbet complice, şoferul 
de taxi îi lăsă în faţă la nr. 28. Strada era la fel de liniştită şi 
pustie - cu douăzeci de minute în urmă o ambulanţă venise şi, 
fără zarvă, ridicase corpul lui Lornier. 

Schimbară câteva vorbe pe trotuar şi hotărâră până în cele din 
urmă că va intra Ştefan: arăta a client serios, nu ca lunganul de 
Heinrich, cu pletele lui arămii, cu privirea în doi peri şi cu aerele 


lui de domnişoară. 

— Cu toate muierile alea desigur despuiate, are să fie tare 
scârbos, bombănise dezgustat blondul. 

— Ei şi! rânji celălalt, asta-i meseria. Şi apoi, nu eşti dator să 
consumi. 

Ştefan ridică din umeri şi apăsă pe butonul soneriei, în vreme 
ce colegul lui se îndepărta grăbit. 

Şi totul se petrecu precum prevăzuse Jordan - singurul lucru pe 
care nu l-a ghicit a fost însă pretextul pe care l-a născocit 
germanul ca să afle care e Yanka: un prieten de-al lui, îi povesti 
el doamnei Denise, un prieten pe care-l descrise ca având 
înfăţişarea lui Lornier, i-a recomandat chiar adineaori casa şi mai 
ales o fată nemaipomenită pe care a întâlnit-o aici... 

Lui Jordan începuse să-i albească părul în bezna odăii de privit 
şi, proptit înaintea oglinzii transparente, simţea cuprinzându-l 
complexul „peştişorului roşu”. Se uită din nou la ceas: cadranul 
fosforescent arăta două şi douăzeci. Incepuse să-şi piardă 
răbdarea: nu cumva, din întâmplare s-a înşelat? Chiar în clipa 
aceea, uşa camerei roşii se deschise şi o văzu intrând pe fată, 
urmată, la un pas, de germanul cel blond şi voinic. Învârti butonul 
microfonului şi-i reglă volumul: o instalaţie cum nu se poate mai 
modernă. 

Intrevederea se desfăşură întocmai cum şi-o închipuise el, de 
ai fi crezut că i-a suflat în taină omului de la B.V. tot rolul. Yanka 
fu desăvârşită şi Jordan îşi spuse încă o dată că ar fi făcut o 
carieră glorioasă la Comedia Franceză. O leacă de neîncredere, 
de scrupule, de şovăială, de lăcomie ascunsă, atâta cât trebuie 
din fiecare - o creaţie cu adevărat strălucită. În cele din urmă, şi 
după o jumătate de oră de discuţii, cei doi ieşiră din odaie. Nu 
înainte ca fata să fi răvăşit conştiincios patul: „ca să fie mai 
verosimil” îi explicase ea germanului, risipindu-i mirarea; şi 
Jordan se gândi că fata e într-adevăr isteaţă. 

Ştefan pleca uşurat de opt hârtii mari, dobândind în schimb 
adresa partenerei lui şi încredințarea că-l va aştepta a doua zi, 
sau, mai bine zis, în ziua aceea, la patru după-amiază. 

Agentul mai lăsă să treacă zece minute, ca să fie sigur că 
germanul a ieşit din local. Apoi cobori s-o întâlnească pe Yanka la 
bar. O felicită din toată inima şi îi puse în vedere că se va afla şi 
el în rue Fortuny la ceasul stabilit: 


— Voi fi acolo, ascuns undeva, cu puţin înainte de sosirea 
individului. Deschide o clipă fereastra şi arată-te, ca să ştiu care 
ţi-e apartamentul, apoi închide-o la loc. Dacă se întâmplă cumva 
să se încurce lucrurile, dacă se iveşte vreun bucluc, o deschizi 
iar, şi eu dau fuga sus. Oricum, tot urc după ce pleacă, să-mi 
povesteşti cum a fost. 

Fata încuviinţă şi se despărţiră prieteneşte, după ce Jordan îi 
mulţumi gazdei pentru spiritul de cooperaţie de care a dat 
dovadă şi-şi luă curtenitor rămas bun de la ea. 

În Place Blanche, sări într-un taxi şi-i spuse şoferului să mâne 
tare până în rue de Berri, la „Jour et nuit” unde îşi oferi o gustare 
pe cinste stropită cu şampanie naturală. 

* 


La patru fără un sfert, agentul îşi parca maşina în rue Fortuny. 
De rândul ăsta venise singur, fiindcă nu era de prevăzut nicio 
urmărire. Plănuise întâi să stea ascuns în maşină, la câțiva metri 
de numărul 52, un bloc de şase etaje, destul de modern şi de 
arătos: ochi însă chiar peste drum, la nici cincizeci de metri de 
intrarea principală, o micuță cafenea cu câteva mese. Se instală 
la una din ele, care era liberă, chiar la marginea trotuarului, 
comandă un suc de fructe pe care îl şi plăti şi se cufundă, 
chipurile, în citirea unui ziar - nepierzând din ochi rândul de 
ferestre de la al treilea etaj. 

Putin înainte de patru, una din ele se deschise şi se închise 
peste zece secunde - elegantă, într-o rochiţă imprimată cu 
spirale verzi, ruginii şi albe, Yanka îi păru foarte „op” agentului. 
Încă vreo câteva clipe şi germanul, punctual ca un orologiu de 
Nuremberg, cobori dintr-un taxi. Plăti cursa şi intră în bloc. Lui 
Jordan nu-i scăpă voluminoasa servietă neagră pe care o purta în 
mâna stângă - o servietă demnă cel puţin de un director de 
cabinet ministerial. 

Îşi părăsi ziarul şi lăsă alene să se scurgă minutele, 
necontenindu-şi discreta supraveghere. Patru şi jumătate, cinci, 
cinci şi cinci... Blondul se ivi iar în pragul casei cu nr. 52, coti la 
dreapta şi se îndreptă cu pas grăbit spre bulevardul Malesherbes. 
Agentul mai aşteptă zece minute, ca să evite o întoarcere 
neaşteptată; părăsi cafeneaua, trecu strada şi intră la rândul lui 
în bloc. 

Apartamentul domnişoarei Duchamp îl miră din cale afară. Se 


aşteptase la orice: la abajururi cu desene picante, la o mochetă 
de catifea artificială bej-deschisă, la o păpuşă pe divan, cu 
volănaşe mari, trandafirii, şi la mobilă de placaj acaju. Or, nu ăsta 
era de loc stilul casei, iar living-room-ul în care îl pofti i se păru 
totodată modern, funcţional şi de un bun-gust desăvârşit. Un 
covor foarte frumos albastru-auriu, un colţar alcătuit din două 
canapele gri-închis, care încadrau o combină radio-picap- 
discotecă, un fotoliu galben-lămâie, o mesuţă joasă de sticlă. În 
faţa colţarului, altă combină nostimă, un televizor-bibliotecă-bar. 
Patru braţe luminoase de sticlă opal atârnau din plafon. Pereţii 
albi, afară de cel din fund, vopsit într-o somptuoasă culoare 
albastră. Şi pe ici, pe colo, fel de fel de fleacuri, care de care mai 
drăguţe, o oglindă cu picior înrămată în argint cizelat, o lampă 
Daum, un leu mic, verde şi albastru, din faianţă de Lunéville... 

Yanka, a cărei rochie de crep imprimată era şi mai 
fermecătoare de aproape, îşi întâmpină curtenitor noul mosafir, îl 
pofti să şadă în fotoliul galben şi-l întrebă ce i-ar plăcea să bea. 

— Ce-ţi place şi dumitale, spuse el fără a se compromite. 

Şi iarăşi rămase uluit. Se aştepta fie la banalul Dubonnet, fie, 
dimpotrivă, la un whisky din acelea „12 years old” a căror modă 
bântuie cu atâta furie în zilele noastre - şi rămase aşadar cu gura 
căscată când o văzu sosind cu două pahare cu picior pline cu un 
lichid auriu. Işi muie buzele, nu fără neîncredere - era un vin 
excelent, frapant, cu un gust de miere, pe care nu fu în stare să-l 
identifice. 

— Tokay, îl lămuri ea, văzându-l cât e de descumpănit. 
Veritabil, nu de Alsacia. Vine din Tarezall, din Ungaria, şi nu-l 
găseşti la Paris decât într-un singur magazin. Eu îl socotesc mult 
mai bun decât toate porcăriile franţuzeşti şi americane care se 
servesc astăzi la ceasul aperitivului. 

Incuviinţă. Zău aşa, fata asta era cam neobişnuită... începu s-o 
întrebe despre vizita germanului. O! totul decursese bine şi 
băiatul fusese foarte curtenitor. Deschisese plicul fără a-l 
vătăma, un adevărat specialist, se vedea cât colo, stăruise 
îndelung asupra conţinutului lui - vreo zece file dactilografiate şi 
un caiet dictando scris de mână - apoi, aşa cum prevăzuse 
Jordan, fotografiase meticulos totul, cu ajutorul unui aparat pe 
care-l adusese cu el în servietă. După ce-şi isprăvi treaba, închise 
la loc plicul, atât de dibaci, încât, să nu fi ştiut, ai fi jurat că e 


neatins, şi plecă apoi, mulţumindu-i politicos gazdei. 

— Ai văzut despre ce era vorba în documente? întrebă Jordan 
pe un ton voit nepăsător. 

— Să-ţi spun drept, nici n-am încercat. Ştii, marafeturile astea 
industriale... Mi-am aruncat ochii, aşa, pe deasupra - erau nişte 
liste, mi se pare, nişte scheme, nişte diagrame... Nu, zău, nu pot 
spune nimic. 

Umplu din nou paharele şi convorbirea luă o întorsătură mai 
personală. Agentul încercă s-o facă să vorbească despre ea, dar 
nu dobândi decât nişte vagi informaţii: se născuse într-un orăşel 
din Nord unde părinţii ei erau negustori - nu cine ştie ce, o 
prăvălioară; îi părăsise de mică şi nu-i mai văzuse apoi niciodată. 
Şi, cum Jordan îşi arăta cât mai delicat cu putinţă uimirea faţă de 
felul ei de a vorbi, de bunul ei gust şi, în general, de întreaga ei 
personalitate, ea îi răspunse jumătate în glumă, jumătate în 
serios: 

— Ehei, sunt o fată cu şcoală, domnule. Mi-am luat şi brevetul, 
cum se zicea odinioară. 

În clipa aceea, agentul simţi ceea ce numea el câteodată, în 
lipsa unui cuvânt mai potrivit, o „tresărire psihologică”. In 
adâncul inconştientului, sau al subconştientului, auzise răsunând 
încetişor ceva - un fenomen care-i era prea bine cunoscut şi care 
îi semnala un indiciu, o anomalie, un amănunt minuscul, 
imperceptibil, la care trebuia să ia seama. Preţ de câteva clipe, 
încercă să se concentreze, să desluşească acest avertisment 
fugar: cu neputinţă, îndepărtata vibraţie se stinsese cu 
desăvârşire... Se trezi la realitate în apartamentul domnişoarei 
Duchamp care, după o mică pauză, încheia cu un zâmbet cinic: 

— Da, da, să fi umblat pe calea cea dreaptă aş fi fost astăzi 
secretară cu şaizeci de mii pe lună. Dar fiindcă am ajuns rău, 
ăsta e câştigul meu pe-o zi. Mai bine zis, pe-o noapte. 

Jordan zâmbi şi el, nu mai stărui, nu mai întrebă (deşi ardea s-o 
facă) ce împrejurări o abătuseră de la calea cea dreaptă. De 
altfel, se făcuse târziu. Se sculă, îi ceru fetei numărul de telefon, 
lămurind-o: 

— Nu cred, dar s-ar putea să mai avem nevoie de dumneata. 
Şi iată-l şi pe al meu: dacă ai într-o zi nevoie de o mână de ajutor, 
de un sfat... Nici asta nu cred: se pare că te pricepi să te descurci 
singură. 


— Poţi să ştii? murmură ea enigmatic. 

După care se arătă gata s-o conducă în avenue Bosquet, acolo 
unde trebuia să predea faimosul plic, şi fata primi fără a se lăsa 
prea mult rugată. O aşteptă în faţa casei colonelului şi după ce-şi 
îndeplini misiunea - timpul cât se cere ca să ajungă la etajul 
cinci, să sune şi să coboare cu liftul - Jordan împinse până acolo 
politeţea încât o petrecu înapoi acasă. Se simţea bine cu 
maimuța asta ciudată, era veselă, plăcută, subtilă - trebuia într- 
adevăr să faci un efort ca să-ţi aduci aminte ce meserie are. In 
drum, nu mai află nimic nou despre ea, decât că predase plicul 
unei jupânese spanioloaice. 

Întors acasă la el, Jordan cină devreme şi se culcă la opt şi 
jumătate. 

* 

A doua zi dimineaţa, se duse şi-şi făcu raportul la Guibrard, 
care-l aprobă şi-l felicită, încheind: 

— Ai lucrat perfect; întocmai asta voiam şi noi. La ceasul 
acesta, amicii noştri sunt încredinţaţi că ne-au tras pe sfoară 
numărul unu. 

— Fiindcă veni vorba de ei, întrebă agentul, ce s-a făcut cu cei 
doi băieţi? 

— Au părăsit hotelul în zori, cu maşina, desigur cu direcţia 
Bonn. Presupun că-şi vor da raportul şi vor cere o cruce de fier. 
Mit Eichenlaub... 

O clipă domni tăcerea. Apoi Jordan întrebă pe neaşteptate: 

— Şi... cu tânăra Silvia, ce-aveţi de gând? 

— O, se întoarce chiar mâine dimineaţă la Göttingen, să-şi 
termine anul universitar. Dispariţia ei subită ar putea părea 
ciudată şi cine ştie ce isteţ ar putea face o apropiere cu dispariţia 
lui Lornier - într-un cuvânt, mai bine să evităm asemenea 
cugetări... 

Se posomori, lăsă să treacă o vreme, apoi urmă: 

— Lornier... Da, e singurul punct negru în afacerea asta. O, 
ştiu, dumneata nu puteai face nimic şi, de altminteri, băiatul nici 
nu mai era cine ştie ce interesant. Dar, în sfârşit, aş fi preferat 
să... 

Şovăi, reluă: 

— Deşi, la urma urmei, rămâne de văzut dacă nu era soluţia 
cea mai puţin nefericită pentru el. Noi aici nu-l mai puteam ţine 


şi... 
Nu-şi încheie fraza. 

Agentul aşteptă o clipă şi apoi puse altă întrebare: 

— Şi acum, ce va face Serviciul la Göttingen? Aşa, din 
curiozitate, fiindcă, în definitiv, nu mă mai priveşte. 

— E o întrebare foarte firească. Ce să facă, activitatea se va 
desfăşura conform planului stabilit. Astfel, întâi şi întâi cineva îi 
va lua locul lui Lornier. N-avem încotro, nu-i aşa, germanii nu 
trebuie să bănuiască o singură clipă că ne-am demascat de 
bună-voie reţeaua, trebuie să-i ţinem în amăgirea că reţeaua cu 
pricina funcţionează normal mai departe. Am ales aşadar pe unul 
din oamenii de încredere ai ex-rezidentului, un anume Muller, un 
alsacian stabilit la noi de mai mulţi ani şi naturalizat. Fără a-l 
pune însă la curent că nu va fi decât o paiaţă. 

Pe chipul lui Jordan se ivi o strâmbătură. 

Puțin stingherit, directorul general îl lămuri: 

— Nici mie, la început, nu mi s-a părut o treabă prea... prea 
curată. Am fost însă convins până la sfârşit că astfel trebuie 
procedat ca să fim siguri că nu răsuflă nimic. Şi aşa e. Ce vrei, la 
Informaţii nu se lucrează numai cu sentimente înălţătoare şi 
neprihănite. 

„Se dă repede pe brazdă, domnul colonel”, judecă în sinea lui 
agentul. Apoi tare, se grăbi să schimbe vorba: 

— Şi bănuiesc că acum are să demareze a doua reţea, cea 
adevărată. 

— Fireşte, e doar scopul final al întregii operaţii, ştii bine. Sunt 
toţi instalaţi, inclusiv noul rezident, unul de la noi, e un băiat 
foarte bun: Bruneau, Robert Bruneau, îl cunoşti poate? E instalat 
de aproape opt luni la Göttingen, „în adormire”... Având ca 
acoperire, dacă te interesează, postul de reprezentant al uneia 
din mărcile noastre de automobile. Se pare, de altfel, că 
izbuteşte să facă şi o vânzare bună - omul ideal, precum vezi. 

Convorbirea se împotmoli de tot de rândul ăsta şi agentul se 
pregătea să se retragă, când Guibrard îi spuse deodată: 

— Uite ce e, aş fi vrut să te las să-ţi tragi puţin sufletul. Din 
păcate, va trebui s-o iei însă numaidecât iar de coadă - mâine 
sau poimâine. 

Jordan făcu un gest din care se înţelegea că, ce să-i faci, aşa e 
meseria... Apoi întrebă: 


— Şi unde, mă rog, de rândul ăsta? 

— Cel puţin are să fie o călătorie interesantă. 

In /umea nouă... Ai mai fost vreodată pe acolo? 

— Am mai fost, da, de la un avion la altul. Dar niciodată în 
misiune. E vreo hibă la prietenii noştri americani? 

Directorul general şovăi câteva clipe înainte de a răspunde: 

— E cam complicat să-ţi explic... Nişte avioane fabricate la noi 
şi vândute unei companii aeriene americane, care au nişte 
buclucuri mecanice ceva cam prea dese. Fireşte, s-ar putea să nu 
fie decât o serie de coincidenţe nefericite, experţii noştri se şi 
află la faţa locului să studieze problema. Unii au şoptit însă vorba 
„sabotaj” şi atunci preşedinţia a hotărât să trimită pe cineva de 
la noi să facă o mică anchetă. Dar aşa, să nu te simtă nici 
pasărea măiastră, înţelegi, nu? 

Se ridică, îi întinse mâna agentului: 

— Pentru amănunte, treci pe la Serviciul „Acţiune”. Aşadar, la 
revedere, şi descurcă-te cât mai bine. Ar fi o catastrofă să 
pierdem piaţa americană - şi încă într-un chip atât de prostesc. 


PARTEA A DOUA 


CAPITOLUL I 


Buclucurile care li se întâmplau avioanelor franceze - luaseră 
obiceiul, cam plicticos, ce-i drept, de le lăsau motoarele în plin 
zbor - îl reţinură pe Jordan în America mult mai îndelung decât se 
aştepta. Fu nevoit să meargă rând pe rând în fel de fel de locuri 
pe care nu le ştiuse până atunci decât după hartă şi din cărţi: 
Baltimore, Charleston, Cincinnati, Pittsburgh... - nume încărcate, 
pentru el, de o întreagă poezie exotică şi abia pe la începutul lui 
iunie izbuti să se întoarcă la Paris şi să-şi prezinte la Porte de 
Montreuil dosarul cu concluzii „ultraconfidenţiale”. 

| se lăsară câteva zile de răgaz şi apoi, scurt şi ţeapăn ca o 
lovitură de la 11 metri, fu nevoit să-şi ia zborul spre Dakar, unde 
era programată pentru la sfârşitul lunii recepţia oficială a unui 
mare ştab. Se aflase la „prăvălie”, că o mână de francezi, nişte 
zănatici din partea locului, au de gând să arunce în aer V.I.P.-ul 
cu o bombă - ca pe vremea lui Alexandru al II-lea. O lovitură grea 
pentru viitorul S.E.C.A.M.-ului... Două săptămâni încheiate îi 
trebuiră lui Jordan ca să-i dibăcească pe caraghioşi şi să-i trimită 
să cugete în celulă la tâlcul istoriei. 

În cele din urmă, debarcă la Orly abia sâmbătă 2 iulie, puţin 
înainte de şase seara, cu o cursă AF 304. La şapte şi jumătate 
păşea pragul garsonierei lui din bulevardul Gambetta: ca să 
găsească aici o convocare „extra-urgentă” la biroul colonelului... 
înjură şi blestemă pe săturate, hotărî că n-a ajuns încă de râsul 
nimănui şi că va aştepta aşadar dimineaţa de luni: „Vreme este 
pentru toate” scrie pe bună dreptate în Ec/esiatic; „Ajungă-i zilei 
răutatea ei”, întăreşte sfântul Matei... 

Drept care, se apucă să-şi desfacă bagajul. Şi apoi, deodată, se 
opri din treabă, zvârli cât colo cămaşa pe care se pregătea s-o 
pună în dulap, se duse la telefon şi făcu numărul lui Guibrard. 


Mare minune să mai fie acolo bătrânul, şi încă într-o sâmbătă; 
dar încercarea moarte n-are. Dacă nu răspunde nimeni, are să 
sune la locuinţa lui particulară. 

Dar ce să vezi, directorul general era acolo. 

— A, dumneata eşti... Perfect, dacă ai un sfert de ceas la 
dispoziţie, treci pe la mine. 

— Vin îndată, don’ colonel. Îngăduiţi-mă numai câteva minute 
să mă bărbieresc şi să mă schimb. 

La opt şi jumătate, Jordan se anunţa la colonel. Erau ani de zile 
de când nu mai intrase în instituţie la un ceas atât de chisnovatic 
şi în plin week-end, şi era destul de uimit că în trista clădire 
cenuşie ardea încă aproape peste tot lumina şi că se lucra de zor 
în cele mai multe birouri. „Ce vrei, progresăm...” cugetă el ironic 
şi morocănos. 

Colonelul îl întâmpină cam distrat şi ursuz. Oricum, fără 
curtenia cuvenită unui om care are în burtă zece ceasuri de 
Boeing şi nimic altceva decât aperitivul luat în aer, între 
Casablanca şi Nisa. Să se înveţe minte să mai asculte şi altă dată 
glasul conştiinţei profesionale... 

De îndată ce Guibrard îl pofti să ia loc, se avântă în raportul 
celor întâmplate în Africa: 

— Presupun, domnule colonel, că doreaţi să cunoaşteţi cu un 
ceas mai devreme cum am izbutit la Dakar să... 

Directorul general îi curmă vorba, făcând un gest plictisit cu 
mâna: 

— Dă-l încolo de Dakar. M-au ţinut la curent Internele. Te 
felicit... Ai să-mi povesteşti pe îndelete luni. 

Şi adăugă, făcând şi dânsul apel la înţelepciunea popoarelor: 

— Tot lucrul la timpul său, nu? 

Se cufundă într-o lungă tăcere gânditoare, pe care agentul nu 
găsi nimerit s-o tulbure. Deodată, păru că se trezeşte: 

— la spune, povestea aceea cu Lornier, cu cele două reţele ale 
noastre din Germania Federală, îţi mai aduci aminte de ea? 

Jordan îşi aducea desigur aminte, cu atât mai mult cu cât o 
revăzuse pe domnişoara Duchamp în săptămâna liberă pe care i- 
o dăruise, împărăteşte, conducerea, între întoarcerea din Lumea 
nouă şi zborul spre Senegal. Debarcase din Statele Unite cu o 
tiranică nevoie de o prezenţă feminină - că de americance era 
sătul până în gât... O prezenţă, atât, o fată chipeşă, deşteptăţică, 


vioaie, nostimă, nu o mironosiţă şi o mofturoasă - mă rog, ceva 
deosebit de maimuţele de prin Nashville sau Milwaukee. Şi i se 
năzărise, în chipul cel mai firesc, să telefoneze în rue Fortuny şi 
s-o poftească pe blondă să ia masa cu el în oraş. 

Primise fără nazuri, doar cu condiţia să se întâlnească ceva 
mai devreme, pe la şapte şi jumătate, ca să nu trebuiască să se 
grăbească sau să întârzie de la „lucru”. 

Fusese o seară foarte plăcută, şi o repetase după patruzeci şi 
opt de ore, cu acelaşi succes. O invitase apoi şi a treia oară, 
marţea următoare, ziua „libera” a domnişoarei, care se prelungi 
destul de târziu noaptea şi se încheie în apartamentul din rue 
Fortuny într-un chip lesne de prevăzut. Foarte drăguţ altminteri, 
fără ca agentul să fi cerut nimic, fără să fi oferit nimic. Un gest 
gratuit, un schimb prietenesc între doi camarazi... A doua zi 
după-amiază, Jordan se urca într-un Boeing AF 315, care avea să- 
| lase la zece seara la Dakar - pentru câtă vreme, habar n-avea. 

Aşa se face că era pe deplin sincer când îl încredința pe colonel 
că n-a uitat nimic din afacerea Lornier; fără a socoti, fireşte, de 
trebuinţă, să pomenească cumva de amintirile lui strict 
personale. Se încumetă apoi să întrebe: 

— ŞI... a ieşit ceva din combinaţia asta cu cele două reţele? 

— Da şi nu, răspunse sibilinic Guibrard. Da şi nu... (Apoi se 
cufundă iar în gânduri, care gânduri nu erau, pare-se, deosebit 
de vesele.) Să vezi, se hotări el în cele din urmă să-l lămurească, 
falsa reţea, cea încredinţată lui Muller, funcţionează, în mare, 
aproape cum ne aşteptam. Vreau să zic că, prin mijlocirea ei, 
germanii ne inundă conştiincios cu informaţii pe care au interes 
să ni le dezvăluie, să ni le bage pe gât - întocmai cum era 
prevăzut; informaţii, altminteri, destul de neînsemnate - cum era 
de asemenea prevăzut... Am spus însă „aproape”: ei bine, da, 
fiindcă ne sosesc din când în când pe canalul ăsta nişte informaţii 
într-adevăr neprevăzute, nişte ponturi formidabile, senzaţionale, 
care ar fi de un nemaipomenit interes, dacă n-am şti că au fost 
ticluite anume pentru noi. E destul de ciudat, nu găseşti? 

— Aţi spus „din când în când”. Adică? 

— Eu ştiu, de două, trei ori, de patru ori să zicem, de când a 
murit Lornier şi a fost înlocuit cu Muller. 

Agentul rămase puţin pe gânduri înainte de a întreba: 

— Nu s-ar putea însă presupune că sunt informaţii rea/e, 


dobândite cu adevărat de echipa Muller, fără ştirea 
contraspionajului german? 

— Ne-am gândi şi la asta, fireşte. Chibzuind însă cum se 
cuvine, prea ar fi de necrezut. Reţeaua Lornier abia îşi mai trăgea 
sufletul de luni de zile, iar acum, când, pe deasupra, mai e şi 
demascată, e greu să-ţi închipui că ar fi în stare să ne procure 
materiale de asemenea însemnătate. 

Făcu o pauză, apoi urmă: 

— De altfel, nu aspectul ăsta e cel mai derutant. Ci mai curând 
felul în care funcţionează reţeaua noastră autentică, aceea a lui 
Bruneau. Sau mai bine zis felul cum nu funcţionează... 

Bătu cu palma în masă şi exclamă: 

— E de-a dreptul absurd! O echipă de specialişti aleşi pe 
sprânceană, la adăpost de orice bănuială, de vreme ce 
organizaţia noastră fantomă îi acoperă - şi nimic, dar nimic de 
tot, niciun rezultat! Niciunul, mă rog, poate exagerez întrucâtva: 
adevărul e că ne-au dat totuşi de veste în ultima vreme că cutare 
negocieri comerciale germano-sovietice au fost amânate, că 
relaţiile între Bonn şi lerusalim s-au cam răcit - într-un cuvânt, 
soiul de informaţii confidenţiale pe care le poţi lesne afla citind 
zilnic „Die Welt”... În aşa fel încât, să nu se fi bucurat aici, la 
Instituţie, de excelenta reputaţie de care se bucură, am fi fost 
ispitiţi să credem că Bruneau e regele nătărăilor - sau că l-a 
cumpărat B.V.-ul. 

După această izbucnire, o lungă tăcere se aşternu. 

În cele din urmă, Jordan mormăi: 

— Ştiţi, domnule colonel, eu la politică n-am fost prea tare 
niciodată. Aşa că v-aş fi recunoscător dacă mi-aţi lămuri, cu un 
exemplu, două, ce anume socotiți dumneavoastră o informaţie 
într-adevăr importantă. În ce priveşte Germania, fireşte. 

— Bine, frate, dar de uitat într-un ziar tot te mai uiţi, din când 
în când, nu? Şi îţi dai totuşi seama ce important ar fi pentru noi 
să cunoaştem exact până unde doreşte sau poate să meargă 
Republica Federală în discuţiile despre staționarea trupelor 
noastre pe teritoriul ei... Sau care e adevărata ei tactică în 
problema liniei Oder-Neisse. Pricepi sau nu? 

Se opri, păru o clipă că-şi măsoară bine cuvintele, apoi urmă: 

— Poftim, vrei alt exemplu, mai izbitor? Uite, gândeşte-te la 
revendicările nucleare ale Bonnului... De-am şti care e adevărata 


poziţie a americanilor în problema asta, de-am avea siguranţa că 
Germania a renunţat cu adevărat la cercetările atomice cu 
caracter militar... A, dacă reţeaua Bruneau ar putea face cât de 
cât puţină lumină în domeniul ăsta, n-aş mai zice că cele două 
milioane de franci vechi, cât ne costă pe săptămână, sunt bani 
aruncaţi pe fereastră. Da, „dacă” - fiindcă, din păcate... 

Aici se auzi din gâtlejul colonelului un zgomot ciudat, şi agentul 
n-ar fi fost în stare să precizeze dacă era un hohot scurt de râs 
ori o lungă înjurătură: 

— Şi colac peste pupăză, ţine-te bine, în vreme ce reţeaua 
Bruneau nu ne aduce nimic în problema asta, cealaltă, în schimb, 
da, cealaltă face minuni: reţeaua Muller ne livrează marfă solidă, 
substanţială. Judecă şi dumneata: acum vreo lună, ne înştiinţează 
că, cu binecuvintare americană, Republica Federală a pornit în 
taină la realizarea unui vast program atomic. Şi cu totul altceva 
decât micul reactor industrial de vreo cincisprezece megawaţi pe 
care, în văzul tuturor, l-a instalat la Kahl şi care funcţionează de 
vreo doi ani - nu, un centru de producţie de plutonium în toată 
legea, de tip Marcoule, pe care nimeni n-a izbutit însă să-l 
localizeze şi care e cât se poate de îngrijorător. 

Jordan rămase cu gura căscată câteva clipe, apoi protestă: 

— Vă arde de glumă! Germanii să strecoare ei înşişi o ştire de 
asemenea calibru în planul lor de intoxicare - e absurd! Şi în ce 
scop, mă rog? 

Fără să se formalizeze, Guibrard ridică încetişor amândouă 
braţele, în semn că nu înţelege nimic: 

— Eu ştiu?... Oricum, ţin să te asigur că referinţele pe care ni 
le-a dat Muller sunt de mâna întâi: pe de o parte, o vorbă carea 
transpirat de la Marele Stat Major al Bundeswe!/ir-ului, şi pe de 
alta, o copie de pe o dare de seamă ultra-confidenţială a 
recentelor întrevederi ale Cancelarului la Washington. Aşa cel 
puţin afirmă el, şi cât se poate de serios. 

Jordan dădu lung din cap şi observă: 

— Şi dacă, să zicem, a scornit balivernele astea ca să se 
evidenţieze? 

— Nici asta nu e cu neputinţă, fireşte. Dar e totuşi destul de 
puţin verosimil: îţi dai seama că şi-ar pune pielea în saramură cu 
asemenea glume. Nu, sunt aproape convins că ne-a transmis 
exact - şi vajnic - ceea ce a aflat de la informatorii lui. 


— Toate bune şi frumoase, îi întoarse, acru, Jordan. Rămâne 
numai să înţelegem ce l-a apucat pe S.R.-ul german de ne 
comunică atât de drăgălaş o informaţie supra-supraconfidenţială, 
care, dacă se vădeşte exactă, are să aibă un efect de bombă 
atomică - cred că ăsta e cuvântul. 

Colonelul se răsturnă pe spate în fotoliu şi aruncă, aşa, poznaş, 
următoarele cuvinte: 

— Tocmai de asta mă gândesc să te trimit să dai o raită pe la 
Göttingen. 

* 

Aşteptă câteva clipe o reacţie care întârzia să se ivească şi se 
hotărî în cele din urmă să întrebe: 

— Ei, ce zici? 

— Zic, răspunse pe şleau Jordan, că m-am cam săturat să tot 
descurc ce încurcă alţii. Ce dracu, să fim serioşi: acum două luni, 
onorabilul dumneavoastră brain trust pune la cale o combinaţie 
uimitoare, o combinaţie datorită căreia o reţea fictivă şi stearpă 
avea să acopere o reţea adevărată, care să ne aducă marea cu 
sarea; acum mă înştiinţaţi că reţeaua bună e un flop, cum se zice 
în America, în vreme ce reţeaua fantomă transmite nişte 
informaţii care i-ar face să crape de pizmă pe cei de la S.R.. ŞI 
poftim, domnule Jordan, eu trebuie să explic farsa asta nu? Ei 
bine nu, zic nu, pasez, nu-i meseria mea să dreg ce strică alţii. 
Adresaţi-vă isteţilor de la „Cercetări externe”. 

Se opri o clipă să răsufle, apoi îşi încheie tirada: 

O, n-o luaţi ca pe un refuz de executare a ordinului, domnule 
colonel. Dacă ţineţi să mă duc la Göttingen, am să mă duc, 
fireşte. Dar ce să fac acolo? 

leşirea aceasta nu fusese de loc pe placul directorului general, 
aşa cum se putea vedea din răspunsul lui tăios: 

— Ce să faci acolo? E şi asta o întrebare. Să-ţi faci meseria: 
meseria pentru care eşti angajat aici, meseria pentru care iei 
leafă. 

O frază nu prea fericită: Jordan nu era omul căruia să-i ordoni o 
misiune ca şi cum ai comanda o jumătate de vin unui chelner. 
Văzându-l că se întunecă la faţă, colonelul îşi dădu seama că a 
apucat-o pe un drum greşit şi îşi rectifică subtil tirul: 

— A, ştiu prea bine că e o misiune gingaşă, deosebit de 
gingaşă, şi tocmai de aceea m-am gândit la dumneata... Şi te rog 


să mă crezi că nu-ţi cere nimeni să săvârşeşti minuni. Faci ce 
poţi, avem în dumneata toată încrederea. 

Şi, după un răstimp, urmă: 

— De altminteri, ai totuşi de partea dumitale două împrejurări 
care, ca să nu zic că-ţi vor uşura treaba, dar o vor face oricum 
mai puţin... mai puţin utopică. Una, că acolo nu te cunoaşte 
nimeni, nu-i aşa? în toată afacerea Lornier, nici în Germania, nici 
în Franţa, n-ai ieşit din culise. Ceea ce nu-i puţin lucru... 

— Şi a doua? întrebă agentul, ceva mai îndulcit. 

— A doua e acoperirea care ţi s-a pregătit. O idee a unuia din 
adjuncţii mei, maiorul Dufour... O idee straşnică, ai să vezi. Îţi 
aduci aminte că am trimis-o înapoi la Göttingen la Universitate 
pe drăgălaşa domnişoară de Marigny - da, ăsta e numele, fals 
fireşte, pe care-l poartă Silvia noastră cea iute de picior. Precum 
ţi-am mai spus, plecarea ei îndată după moartea lui Lornier ar fi 
putut părea suspectă. De altminteri, nu e timp irosit: se 
perfecţionează în germană, şi s-ar putea să ne prindă bine odată. 

Făcu o pauză şi reluă - foarte repede: 

— Ei bine, i-am cerut să nu plece, nici acum, când începe 
vacanţa, şi să urmeze mai departe, înscriindu-se bunăoară la un 
curs de vară pentru studenţii străini. lar dumneata vei juca rolul 
lui taică-său, taică-său care a venit câteva zile s-o vadă. 

Jordan sări în sus pe fotoliu: 

— Bine, dar e cusut eu aţă albă! Doar n-are zece ani, 
puştoaica. 

— Intocmai, îi întoarse, rece Guibrard, are douăzeci şi şapte, 
dar pare de douăzeci. Chiar nu crezi că ai putea trece drept tatăl 
unei fete de douăzeci de ani? 

Vădit jignit, agentul se mărgini să bombăne ceva nedesluşit. 

Guibrard urmă: 

— Potrivit instrucţiunilor noastre, ţi-a scris, la o foarte 
autentică adresă la Paris, spunându-ţi că se simte singură şi că-i 
e dor să te vadă. lar, dumneata, mâine sau poimâine, ai să-i 
răspunzi că soseşti cu maşina, să zicem miercuri, şi ai s-o rogi să- 
ţi rezerve o cameră la hotel - mă rog, înţelegi, un tată iubitor şi o 
fetiţă răsfăţată care-l duce de nas... în felul acesta, dacă i se 
citesc şi i se cenzurează scrisorile, după afacerea Lornier n-ar fi 
exclus, totul va părea normal. 

Jordan încuviinţă cu o figură resemnată, în vreme ce colonelul 


urma: 

— E cu adevărat cea mai bună soluţie. Vei putea să circuli 
pretutindeni, să te arăţi cu fiica dumitale la braţ - nimic mai 
firesc - şi să rămâi frumuşel acolo o săptămână, două. Lucru care 
ar putea părea ciudat pentru un turist obişnuit: fiindcă după ce ai 
vizitat primăria din secolul al XIV-lea, nu mai ai, pare-se, mare 
lucru de făcut la Göttingen... Şi pe deasupra, fiind cu maşina, vei 
avea un pretext să-l contactezi pe Bruneau care, precum ştii, are 
un garaj şi o reprezentanţă de mărci franţuzeşti: nimic mai lesne 
decât să scorneşti o poveste cu o reparaţie, cu o piesă de 
schimb... 

— Şi Muller, şeful reţelei fantomă? întrebă agentul. 

— Nici pomeneală. Îţi dai seama că nu l-a pus nimeni la curent 
cu venirea dumitale. Vei putea, fireşte, să-l cunoşti, ca să-l 
cercetezi mai de aproape, ar fi chiar foarte interesant. Dar nu sub 
adevărata dumitale identitate, limpede? 

— Ce răgaz îmi daţi acolo? 

— O, foarte elastic. Vorbeam adineaori de o săptămână, două, 
fiindcă mi se pare un răstimp rezonabil: o şedere mai îndelungată 
ar bate la ochi, nu-i aşa, un mare grangur al comerţului de 
export-import care zace la Göttingen, în vreme ce la Paris ţipă 
desigur toţi după el. Dar dacă împrejurările o cer... Eşti singur 
judecător. De acord? De rest, de amănunte, de maşină, s-a 
îngrijit Serviciul „Acţiune”. Treci pe acolo luni. 

Directorul general se ridică, iar agentul făcu la fel; adăugă cu 
zâmbet complice: 

— O plapomă superbă, ideală. Vezi de n-o strica, ai grijă, nu-i 
aşa, să nu te prindă vreo slujnicuţă în pat cu domnişoara de 
Marigny dovedindu-ţi sentimentele părinteşti. 

jignit de moarte, Jordan se mărgini să ridice uşor din umeri. 

Colonelul se făcu că nu bagă de seamă nimic, ieşi de după 
birou şi înaintă spre agent: 

— La urma urmelor, s-ar putea să nu fie o misiune chiar atât 
de neplăcută. La vremea asta, în Germania e aproape încă 
primăvară. Ai să străbaţi regiunile Baden de nord şi Hesse de 
sud, în cel mai frumos anotimp. Munţi frumoşi, împăduriţi, vii, 
livezi... Valea Neckarului, cu bătrânele-i cetăţi romantice... La 
întoarcere fireşte, după ce vei fi pus rânduială la Göttingen... 

Făcu o pauză şi apoi oftă: 


— A, cum te invidiez! Tot aici în birou, cu frecătura de zi de zi, 
cu hârţoagele! 

Jordan dădu din cap compătimitor şi strânse mâna pe care i-o 
întindea directorul general; apoi făcu stânga-mprejur şi plecă de 
la împăratul împăraţilor. 

* 

Miercuri 6, în zorii zilei, Jordan se instală la volan şi porni 
motorul. Din avenue Gambetta, ajunse la bulevardele exterioare, 
merse pe ele doi kilometri şi ieşi din Paris prin Porte de 
Vincennes. 

Planul lui era să se îndrepte spre Colmar, via Saint-Dizier şi 
Nancy, ca să treacă granița la Neuf-Brisach. Pe urmă, după 
douăzeci de kilometri, să ajungă la autobahn E 4, care-l scotea 
drept la Göttingen. Unul peste altul, o plimbare de vreo mie de 
kilometri, din care jumătate pe autostrăzile germane - dar şi cu 
trecerea, în Franţa, a munţilor Vosgi prin pasul Bonhomme. 
Vremea fiind bună, agentul socotea că va face cel mult zece ore 
şi se gândea să ajungă, non stop, pe la sfârşitul după-amiezii. 

Un drum nu prea drept, la prima vedere, mai degrabă cam 
ocolit. Jordan îl alesese însă anume, ca să poată mai lesne prinde 
de veste dacă e cumva filat - lucru mult mai puţin anevoios pe 
un drum şerpuit şi încet decât pe un parcurs drept şi rapid. 

În portbagajul maşinii era o valiză a cărei înfăţişare şi al cărei 
conţinut erau pe potriva unui negustor de vază; în buzunar, 
Jordan avea actele care-i certificau identitatea: d. Ludovic de 
Marigny, agenţie de export-import, avenue des Champs-Elysées 
162, etajul V (adresa particulară: avenue Georges-Mandel 73, 
Paris 16°), şi un Colt Commander 38 cu nouă focuri - practic, nu 
vedea de ce l-ar fi percheziţionat la graniţă. 

Cu maşina însă, fusese o dandana întreagă. Cu de la sine 
putere, Serviciul „Misiuni” voise să-l pricopsească cu un Peugeot 
403 familial, vechi de câţiva ani, iar el sărise fireşte în sus până 
în tavan, ţipând că e scandalos, că vor să-i torpileze plapoma, că 
cine a mai văzut un om cu averea lui umblând într-un 403 
familial... | se propusese atunci un D S 21 - dar Jordan nu putea 
suferi maşinile cu tracţiunea în faţă. Ce pretindea el era o maşină 
americană, visul lui de când se întorsese din Statele Unite, de 
pildă un Oldsmobile F 85... Aici se zburliseră cei de la „Misiuni” - 
şi, în sfârşit, după o târguială ca la piaţă, căzuseră la învoială 


asupra unui cupeu Peugeot 404 cu injecție, una dintre cele mai 
scumpe maşini franceze în momentul acela, şi agentul 
consimţise să se declare oarecum mulţumit. Numai oarecum. 

Până la graniţă se ţinu după orarul fixat, sosind la Nancy la 
nouă şi jumătate, şi puţin înainte de douăsprezece la Colmar. 
Nicio clipă nu remarcă vreo maşină care să-l urmărească. Trecu 
prin vamă fără niciun incident şi, un sfert de oră mai târziu, intra 
pe rampa de acces la autostrada E 4. 

Mai fusese de câteva ori în misiune în Germania Federală, dar 
niciodată cu maşina şi, la început, viteza şi intensitatea circulaţiei 
îl cam zăpăciră, făcându-l să se crispeze la volan; nu îndrăznea 
să depăşească nesfârşitele coloane de camioane care goneau cu 
peste o sută pe oră, sta tot cu ochii la retrovizor, pândind fără 
încetare semnalele luminoase ale Mercedes-urilor care-i veneau 
din spate cu o sută optzeci pe oră. Şi apoi, după vreo jumătate 
de ceas, se obişnui, apăsă şi el mereu mai puternic pe 
accelerator, iar pietrele kilometrice începură să defileze câte una 
la fiecare douăzeci şi trei, douăzeci şi patru de secunde. 

După Mannheim, agentul ajunsese să fie atât de relaxat, încât 
îşi îngădui să mai arunce câte o privire şi la peisaj, lăsând acul de 
kilometraj să oscileze în continuare în jurul cifrei o sută cincizeci 
şi cinci. Nu era urât de loc, avusese dreptate colonelul; şi mereu 
mai verde şi mai pitoresc pe măsură ce urca spre Nord şi se 
iveau, la orizont, înălțimile împădurite ale Vogelsbergului... 
Admira de asemenea minunata organizare a autobahn-ului, cu 
punctele lui de odihnă, staţiile-service, şi toate acele raststaâtten 
aşezate la distanţe regulate, precum şi impecabilul sistem de 
semnalizare rutieră - remarcând în mod deosebit indicatoarele 
negru pe galben care interzic tancurilor să depăşească optzeci la 
oră; şi îşi zise că ceea ce e bine cu germanii, e că văd departe şi 
se gândesc la toate... 

Maşina ocoli Frankfurtul pe la două şi jumătate şi Jordan băgă 
de seamă că, în ciuda şovăielilor de la început, realizase o medie 
de o sută treizeci pe oră. Straşnic, mergând tot aşa, are să 
ajungă puţin după patru. 

Şi într-adevăr, ceasul arăta patru şi cinci când se iviră turlele 
înalte care vesteau oraşul Göttingen. Părăsi prin stânga 
autostrada, o ţinu înainte pe rampa de ieşire şi mai merse încă 
vreo câţiva kilometri pe un drum liniştit de provincie. Intră apoi în 


mahalalele oraşului pe o stradă mărginită de copaci, coti 
numaidecât la stânga pe Berliner Strasse, aşa cum îi indica 
ghidul, apoi la dreapta pe Weender Landstrasse; ajuns în piaţa 
primăriei, coti încă o dată la dreapta şi opri în cele din urmă în 
liniştita Pauliner Strasse, în faţa hotelului „Zur Sonne”, unde, în 
principiu, Silvia îi rezervase o cameră. 

Camera era într-adevăr reţinută. Jordan se urcă în ea, şi îşi 
făcu obişnuita lui inspecţie: confortabilă, cu cameră de baie şi 
două ferestre care dădeau într-o piaţă încadrată de o biserică din 
cărămizi roşii şi zidul din spate al primăriei, îşi desfăcu bagajul, 
se bărbieri, făcu un duş, se schimbă, apoi formă numărul „fiică- 
sii”. 

Parisul îi indicase eurasienei să aştepte telefonul ăsta fără să 
se mişte de acasă. Urmă o duioasă convorbire familială, pe care 
fata o încheie vestindu-i: 

— În cinci minute sunt acolo, tăticuţule. Aşteaptă-mă în holul 
hotelului. 

Jordan cobori, pipăindu-şi nervos nodul cravatei bleumarin pe 
care o alesese cu grijă ca să se asorteze cu costumul de tergal 
gri-închis. 

Fata sosi aproape numaidecât. Şi mai senzaţională decât şi-o 
închipuise după descrierea lui Guibrard, într-un taior de mătase 
groasă grej şi o bluză de fai turcoaz, arăta de optsprezece ani, ba 
nici atât. Departe de a fi, bineînţeles, genul de fată pe care s-o 
prezinţi maică-tii, care e bătrână şi suferă de inimă, declarându-i 
că te însori cu ea şi nu cu alta. 

Socoti potrivit să i se arunce de gât agentului, într-o lungă şi 
foarte strânsă îmbrăţişare filială, încât omul nostru simţi iscându- 
se într-însul nişte reacţii nu tocmai părinteşti. Mai mirosea, de 
altminteri, că o face anume ca să-şi bată joc de el şi, niţeluş scos 
din sărite, se smulse cu hotărâre din buclele negre şi parfumate 
cu „Exciting” Schiaparelli pe care i le aruncase cu duioşie în 
obraz... Se aşezară apoi pe două fotolii, nu departe de recepţie, 
şi continuară o vreme o nouă şi rodnică discuţie ad usum 
personalului de la hotel. Dacă nu l-a obosit călătoria, dacă totul e 
în ordine în apartamentul din avenue Georges Mandel, dacă e 
mulţumit cu ce-i găteşte Lucienne, şi cât stai cu mine aici, 
tăticule dragă... Jordan răspundea cum se pricepea mai bine, 
făcea tot ce putea ca să şi joace cum se cuvine rolul - spunându- 


şi în sinea lui că, cu fata asta şi cu domnişoara Duchamp, nu mai 
era nevoie să-şi ia abonament la Comedia Franceză. 

În cele din urmă, după ce într-o pauză, îl sărută încă o dată 
tare pe obraz, îi propuse să vină la ea „să vezi cum stau, e aici 
aproape, în spatele, bibliotecii Universităţii”. Se grăbi să 
primească: meseria de tată i se potrivea ca nuca în perete... 
leşiră din hotel, cu fata agăţată de braţul lui, o luară la dreapta 
pe Pauliner Strasse şi se îndepărtară agale. 

De după un cupeu Mercedes gri-închis, parcat în piaţa pe care 
Jordan o văzuse de pe fereastră, un bărbat blond îi urmări din 
ochi. Pe urmă, când se pierdură după colţul străzii, se urcă în 
luxoasa maşină, întoarse butonul aparatului de emisie-recepţie, îi 
potrivi volumul şi chemă încetişor: 

— Bonn Mittelpunkt, Bonn Mittelpunkt... F 305 Vertreter 
herbeiruft”... 

| se răspunse în trei secunde - şi atât de clar, de parcă omul de 
la celălalt capăt ar fi stat pe canapeaua din spate: 

— Bonn Mittelpunkt. Sind auf der Lauer. 

— F 305 Vertreter. Der Vater gekommen ist. Der sogenannte 
Vater. Genau dieser welchen wir vorhergesehen hatten... 

— Bonn Mittelpunkt.  Vollkommen... So Entwurf A sofort 
ausfiihren. Unserseits wir C 22 benachrichtigen. Bonn 
Mittelpunkt, beendet. 

— F 305 Vertreter, beendet€. 

Blondul întrerupse legătura şi îşi frecă îndelung şi încântat 
mâinile. Porni pe urmă motorul şi, tăcut, animalul de lux se puse 
în mişcare; conducătorul ocoli Primăria şi intră în Weender 
Landstrasse. 


> Centrala Bonn, Centrala Bonn, emite agentul 305. 

S Aici Centrala Bonn. Suntem pe recepţie. / - Emite agentul F 305. A sosit tatăl. 
Aşa-zisul tată. Întocmai acela pe care îl aşteptam... / - Aici Centrala Bonn. 
Perfect. Treceţi de îndată la executarea planului A. La rândul nostru anunţăm 
pe C 22. Aici Centrala Bonn, sfârşitul mesajului. / - Aici agentul F 305. Sfârşitul 
mesajului. 


CAPITOLUL II 


Convorbirea desfăşurată în micul apartament pe care-l ocupa 
Silvia în Prinzenstrasse, la trei minute de drum de hotelul „Zur 
Sonne”, nu prezenta niciun interes deosebit. Eurasiana înţelesese 
că nu mai e vreme de glume şi că după „strălucita” ei participare 
la afacerea Lornier avea tot interesul să se poarte ca o fată 
cuminte şi cumsecade - iar Jordan, care se temea oarecum de 
întrevederea aceasta între patru ochi şi între patru pereţi cu 
frumoasa copilă, răsuflă uşurat. Şi puţin dezamăgit în adâncul 
sufletului; e cât se poate de omeneşte... Şi apoi, înţelegerea pe 
care o luaseră de a se tutui şi când erau singuri, ca să intre mai 
bine în rol, îl stingherea şi ea destul, sporind echivocul situaţiei. 
În sfârşit, aşa trebuia să fie şi până într-un sfert de ceas, neavând 
încotro, se şi obişnui. 

Nu află însă de la fată cine ştie ce lucruri pe care să nu le fi 
cunoscut dinainte, aşa cum era şi de prevăzut, ţinând seama de 
limitele foarte precise ale misiunii cu care fusese însărcinată. II 
cunoştea pe Bruneau, ştia cine e şi cu ce se îndeletniceşte la 
Göttingen, şi se ferea, fireşte, să aibă cu el orice fel de legături. 
Agentul îşi dădu seama că, dimpotrivă, nu ştie nimic despre 
Muller, şeful reţelei demascate şi că nici de numele lui nu auzise. 

Pe urmă plecară amândoi să dea o mică raită prin oraş. Pe la 
şase, se instalară pe terasa marii cafenele care se întindea în 
rând cu primăria, având în faţă frumoasa fântână care 
împodobeşte centrul Rathausplatz-ului; potrivit tradiţiei din 
Göttingen, treptele şi ghizdurile fântânii erau înţesate de studenţi 
şi studente care flirtau, citeau, ori se prefăceau că lucrează - şi 
toţi, de departe, o salutară zgomotos pe Silvia. 

Jordan putuse de altminteri să constate că părea foarte 
cunoscută şi populară în orăşel, judecând după bineţele şi 


gesturile prietenoase pe care le schimba cu doi locuitori din trei 
- mai ales bărbaţi - pe care-i întâlnea. 

Explică în chipul cel mai firesc: 

— Le-am spus tuturor colegilor mei că vii să stai câteva zile cu 
fetiţa ta; aşa, nu se mai miră nimeni că mă vede însoţită de un 
bărbat mai în vârstă. 

O observaţie judicioasă şi plină de bun-simţ, care totuşi nu-i 
făcu prea mare plăcere agentului. In afară de această 
regretabilă, dar accidentală lipsă de tact, eurasiana era o 
tovarăşă plăcută: mai puţin subţire, mai puţin şireată, poate, 
decât Yanka - având însă o mai temeinică şcoală a vieţii, care 
făcea ca reflecţiile ei să fie adesea foarte interesante şi 
câteodată chiar izbitoare. 

Seara, o pofti la „Alte Krone”, un restaurant din 
Weenderstrasse, amenajat destul de nostim într-o pivniţă, unde li 
se servi o cină foarte curăţică, stropită din belşug cu un 
Domkellerwein destul de sec şi deloc neplăcut. O conduse apoi 
acasă şi se întoarse la hotel, după ce se înţeleseră să se 
întâlnească a doua zi la prânz şi apoi pe seară: căci trebuia, ca să 
nu sară în ochi, ca în timpul zilei fata să urmeze mai departe 
cursurile de vară, care îi justificau prezenţa la Göttingen. 

* 


A doua zi, dimineaţa, Jordan se duse cu maşina la garajul lui 
Bruneau, aşezat, printr-o fericită întâmplare, ori poate anume, 
destul de departe de centru, pe Calsovstrasse, la ieşirea dinspre 
est a oraşului. Dădu maşina la spălat şi ceru să-l vadă pe patron, 
sub cuvânt că doreşte să efectueze nişte modificări la motor. 
Ajuns în birou, se dădu în vileag, celălalt îl aştepta şi nu fu deloc 
surprins de vizita lui. 

Dar, ca şi Silvia, nu fu nici el în măsură să adauge nimic la cele 
ce ştia Jordan. Atâta doar, poate, că îi confirmă cu mai multe 
detalii materiale, cu câtă seriozitate, discreţie şi meticulozitate 
fusese, instalată noua reţea, ţinută apoi în „adormire” vreme de 
câteva luni. Rezidentul îi explică amănunţit, cum au fost recrutaţi 
şefii de antenă, apoi corespondenţii, şi cum îşi organizase pe 
urmă, fiecare în zona lui, sistemul de informare. Toate astea 
Jordan le ştia, dar rămase totuşi impresionat de strădaniile 
depuse, care făceau şi mai de neînțeles totala ineficacitate a 
reţelei - pe care, cât se poate de sincer, Bruneau nu o contestă 


de loc, încheind: 

— În vreme de pace, şi am ceva experienţă, o reţea instalată 
cu precauţiuni, să zicem nici prea-prea, nici foarte-foarte, 
funcţionează în general vreo trei, patru ani înainte de a fi 
descoperită. Reţeaua noastră, cu grija cu care s-a lucrat, nu 
poate dăinui mai puţin: e cu neputinţă să-ţi închipui că a şi fost 
demascată, e de neconceput. Ar trebui aşadar să renteze, şi încă 
zdravăn... Or, lucrurile stau cum stau, ce să ne ascundem după 
degete, randamentul e zero. De ce? Mister... 

Într-adevăr, mister... Şi-o repeta şi Jordan, aşezându-se din nou 
la volanul maşinii, dichisită acum, lustruită şi strălucitoare ca un 
galben nou-nouţ. Mai mult ca niciodată, hotărârea colonelului de 
a-l trimite în Germania i se părea o aberaţie. A, nu că nu i-ar fi 
plăcut zilele petrecute aici: dar totuşi, vizitarea punctelor 
turistice ale oraşului şi mesele la „Alte Krone” nu prea duceau 
nicăieri. Şi atunci, ce să facă, să meargă să-i cerceteze pe teren, 
unul după altul, pe toţi şefii de antene şi activitatea lor? l-ar 
trebui luni de zile - cu singurul rezultat că toate aceste deplasări 
aveau să atragă atenţia asupra lui şi să distrugă până la urmă 
reţeaua. 

Poate să pipăie, eventual, terenul în partea dinspre Muller: 
avea adresa lui şi ştia că ţine o prăvălie. Verificând însă, după- 
amiază, cum stau lucrurile, descoperi din păcate că individul nu 
făcea de loc o meserie care să te stârnească la vorbă, cârciumar, 
bunăoară, sau anticar. Nu, ţinea pur şi simplu o prăvălie cu 
articole de fierărie, o dugheană în Obere Maschstrasse, o stradă 
pe care nu prea trecea nimeni, soiul acela de prăvălie în care 
intri, cumperi o sută de grame de cuie sau un cleşte universal şi 
pleci peste un minut. 

să fi fost un magazin mai acătării, ar fi putut să-şi încerce 
norocul, să deschidă uşa şi să intre în vorbă cu negustorul pe 
teren de business... Dar nu, şi după toate astea se uita la 
articolele de fierărie ca mâţa în calendar şi ar fi început cu 
siguranţă să se bâlbâie după câteva minute. 

Îşi petrecu ceasurile care mai rămăseseră din după-amiază 
dând o raită prin împrejurimi, şi se întoarse pe la şase ca să ia 
aperitivul cu Silvia la cafeneaua din Rathausplatz. Cinară apoi la 
„Schwarzer Băr”, un restaurant instalat, pare-se, într-o clădire din 
secolul al XVI-lea, dar unde preţurile vestesc anul 2000; 


petrecură apoi o oră acasă la eurasiană, discutând treburi de-ale 
meseriei, cu un whisky irlandez dinainte, un lichid cu care Jordan 
nu mai avusese de-a face şi care-şi avea şi el părţile lui bune. In 
cele din urmă, merseră la culcare, fiecare acasă la el. 

Ziua a doua se scurse aproape la fel, mai puţin vizita la garaj, 
bineînţeles; şi la fel şi a treia. Jordan crăpa de ciudă: timp irosit, 
bani aruncaţi, o misiune care dădea chix - nimic care să te facă 
să salţi de bucurie. Şi nici prezenţa fetei nu uşura lucrurile. Întâi 
fiindcă băgase de seamă că, o dată ce-şi epuizase tema 
experienţelor profesionale, nu mai avea niciun subiect de 
conversaţie. Şi apoi, şi mai ales, din pricina acelei grele şi 
tulburătoare senzualităţi care, cu sau fără voia ei, izvora în chip 
firesc dintr-însa. Şi nici măcar nu putea să-i reproşeze nimic, 
fiindcă după ce-şi jucase, în prima zi, sceneta ştiută, adoptase 
faţă de Jordan o atitudine total neutră şi nepăsătoare, aşa, ca de 
la coleg la coleg; şi îl primea la ea acasă într-o îmbrăcăminte 
sumară pe care domnii Vadim sau Derech ar fi socotit-o 
cutezătoare, ori se apuca, de faţă cu el, să-şi schimbe rochia şi 
lenjeria, sinchisindu-se tot atât de mult de el cât de un vas 
japonez. O camaraderie lipsită de orice provocare, dar care îl 
jignea cumplit, pricinuindu-i totodată grave tulburări în odihna de 
noapte. 

În ziua de 10 iulie, Jordan se trezi pe la nouă, întors pe dos şi 
mahmur. În ajun, ca de obicei când îşi petrecea seara cu fata, 
cam întrecuse măsura la whisky-ul irlandez, despre care începea 
totuşi să ştie că umflă capul dimineaţa - mai mult decât 
omologul lui scoţian, poftim de înţelege de ce! Migrenă, capul 
mare şi perspectiva unei duminici întregi cu o femeie cât se 
poate de apetisantă, dar la fel de inutilizabilă pentru el ca o 
favorită a emirului din Kuweit. Şi colac peste pupăză, vremea, 
foarte frumoasă până atunci, se stricase în dimineaţa aceea şi 
afară cernea o ploaie subţire şi deasă... A, are să-şi aducă aminte 
de misiunea asta! 

În clipa când, gata îmbrăcat, se pregătea posac s-o cheme pe 
eurasiană şi să stabilească împreună programul zilei - era nevoit 
să-şi joace mai departe rolul de tătic iubitor - sună telefonul. 
Puțin mirat, ridică receptorul: era Bruneau; cu un glas pe care şi-l 
dorea cât mai neutru, dar în care agentul ghici o tensiune, ba 
chiar un fel de înfrigurare, rezidentul îl înştiinţă că bujiile speciale 


comandate au sosit în ajun şi că poate deci veni să i le monteze 
luni, de îndată ce se deschide garajul. Era formula pe care o 
adoptaseră pentru cazul în care s-ar fi ivit nevoia unei a doua 
întâlniri. 

După o duminică lungă ce părea că nu se mai isprăveşte, pe 
care şi-o petrecuse jucând cărţi cu Silvia - toată ziua, domnişoara 
rămăsese în acelaşi nostim costum pe care şi-l pusese de 
dimineaţă: un pulover negru cu ochiuri mari şi un slip lila - 
soarele zilei de 11 iulie se ridică în sfârşit la orizont. Sau, mă rog, 
aşa vine vorba, căci afară nu contenea să vremuiască; pus pe foc 
însă de chemarea colegului său, Jordan nici nu mai vedea că 
plouă. 

La nouă, intra în biroul lui Bruneau, care îl pofti să ia loc şi, fără 
niciun alt preambul, îi întinse o filă dactilografiată, observând 
scurt: 

— E copia necifrată a mesajului pe care l-am trimis. leri la 
Instituţie. 

Agentul citi încet textul. Nu erau decât vreo cincisprezece 
rânduri: 

„Corespondentul nostru la Frankfurt ne semnalează că unul din 
informatorii cei mai serioşi, X, afirmă că are dovada că guvernul 
din Bonn a început, cu acordul şi sprijinul secret al guvernului 
Statelor Unite, construirea unei centrale atomice subterane, de 
tip uraniu natural - apă grea. După X, această centrală ar urma 
să aibă o putere de 200 megawati şi n-ar avea deci nicio legătură 
cu micile reactoare de studiu pe care le posedă în prezent 
Germania la Villingen şi la Kahl: ea va fi probabil destinată 
producţiei de plutoniu. Lucrările de instalare ar fi inceput, în 
masivul împădurit al Vogelsberg-ului, în regiunea Hesse de Sua, 
la circa şaizeci de kilometri de Frankfurt. X se face forte să ne 
procure planurile contra unei sume de 20 000 dolari.” 

Jordan puse la loc fila pe birou, cu o figură absentă şi cu ochii 
pironiţi în gol. Exact aceeaşi informaţie cu cea pe care o 
furnizase şi reţeaua fantomă - sau aproape exact aceeaşi: aici se 
vorbea de o centrală uraniu - apă grea şi nu, ca în informaţia 
trimisă de Muller, de o centrală uraniu-grafit. Era de altminteri 
mai verosimil, fiindcă în Statele Unite s-a dezvoltat mai ales 
primul sistem. În general, textul lui Bruneau era mai limpede, 
mai amănunţit, mai categoric, mai concret - inclusiv propunerea 


de vânzare... 

Toate aceste gânduri nu i le împărtăşi însă rezidentului, căruia 
desigur că cei de la Porte de Montreuil nu-i vorbiseră de 
senzaţionala informaţie primită de la Muller. intrebă deodată: 

— Amicii ăştia, X şi corespondentul dumitale, ce hram poartă? 
Îi cunoşti bine? 

— Fireşte. Hârtia asta nu e decât un rezumat pentru Paris... 
Corespondentul e un om al Instituţiei, Boissier, un băiat foarte 
bun, foarte capabil. E ataşatul nostru comercial la Frankfurt. X al 
lui se numeşte în realitate Arnold Kolbe: un bărbat la vreo 
cincizeci de ani, inginer, diplomat al Şcolii de lucrări publice de la 
Dresda, specialist în construcţii sub pământ - un as, pare-se, care 
a mai arătat ce-i poate pielea în vremea războiului, când 
germanii au fost siliţi să clădească uzine subterane ca să scape 
de bombardamentele aliate. 

Rezidentul făcu o pauză şi se gândi puţin înainte de a încheia: 

— După Boissier, nu s-a simţit bine până la urmă în Germania 
Federală, o găseşte la fel de militaristă şi de primejdioasă pentru 
pacea mondială...: de aceea nici nu are, zice, nicio remuşcare 
lucrând pentru noi... Pe scurt, s-a hotărât acum câtva timp să 
plece definitiv din Europa şi să se stabilească în Statele Unite. De 
aici şi condiţia celor 20 000 de dolari: ştie şi el, ca oricine, că nu-i 
lucru uşor, în America, s-o iei la cincizeci de ani de la început - şi 
vrea să-şi asigure un cheag care să-i îngăduie un start în condiţii 
mai favorabile. 

— Dar ia spune-mi, exclamă agentul, ţi-a furnizat de multe ori 
informaţii de calibrul celei de azi? 

— Bineînţeles că nu! N-am vorbit amândoi de treaba asta mai 
deunăzi, şi nu ţi-am mărturisit cinstit că reţeaua mea nu produce 
nimic, nici la Frankfurt, nici aiurea? De altminteri lucrurile astea 
se ştiu foarte bine la Paris... E chiar interesant: tocmai în clipa 
când soseşti dumneata la Göttingen, ne pică un pont formidabil, 
dacă e adevărat, preţuind de zece ori mai mult decât toate 
fleacurile pe care abia izbutim să le culegem de două luni 
încoace. Ciudată coincidenţă. 

— Poate că nu e o coincidenţă, murmură, dus pe gânduri 
Jordan. 

Şi se cufundă într-o adâncă reflecţie. Respectându-i tăcerea, 
rezidentul se sculă, aprinse o ţigară şi începu să fumeze cu faţa 


la fereastră. 

Agentul îşi zise totuşi că nu, nu există niciun temei ca să 
presupună o legătură între sosirea lui la Göttingen şi propunerea 
inginerului german. Ştirea ar fi ajuns oricum la Paris şi oricum ar 
fi aflat-o, dacă, pentru scopuri misterioase, cineva ar fi dorit 
anume ca el s-o afle. Şi apoi care „cineva”, de vreme ce nu ştia 
nimeni, în Germania, că afacerea îi fusese încredinţată lui? 

leşi din noianul de gânduri şi întrebă: 

— Şi acum, ce se va întâmpla? 

Bruneau se întoarse şi veni înapoi la birou. 

— Ce să se întâmple? Aştept de la Instituţie răspunsul, care nu 
poate fi decât favorabil, în principiu. lau atunci contact cu 
Boissier şi cu amicul lui şi stabilim amănuntele... Normal, treabă 
de două zile, cel mult trei. Vrei să ne întâlnim miercuri pe seară? 

— Bucuros, dar nu aici. Vizitele mele au să înceapă să bată la 
ochi. 

— Ai remarcat ceva nefiresc, pe cineva care te pândeşte, care 
te urmăreşte? 

Nu, nu băgase de seamă nimic. Şi totuşi, folosise unul după 
altul toate tertipurile, cele mai iscusite, pentru a descoperi vreun 
urmăritor. Zadarnic, şi i-o spuse rezidentului. 

— Perfect, comentă acesta. Şi totuşi, să ne întâlnim într-altă 
parte, ai dreptate. Uite, la Gotingen-Grone de pildă, la trei 
kilometri de aici, ieşind din oraş pe drumul ce duce la autobahn. 
E acolo o cârciumioară cu o bere grozavă, „Groner Hof” îi zice; te 
aştept acolo în jurul orei şapte seara. 

* 


Încă trei zile care îi părură trei ani. Exista însă măcar o licărire 
de nădejde, ieşiseră din tunel, avea să se aleagă poate la un fel... 
Vremea se îndreptase şi ea, îngăduindu-i câteva excursii cu 
maşina prin împrejurimi; împreună cu Silvia, bineînţeles; era însă 
o încercare mult mai puţin aspră decât nesfârşitele întâlniri între 
patru ochi şi între patru pereţi. 

Miercuri, la ceasul hotărât - se împlineau tocmai opt zile de 
când plecase din Paris - ajunse la „Groner Hof” şi se instală în 
faţa unei halbe de bere de Munchen, într-adevăr grozavă. Peste 
câteva minute sosi şi rezidentul, care comandă şi el o bere de 
Munchen şi începu de-a dreptul, precum îi era, pare-se, obiceiul: 

— Instituţia ne-a dat verde. Cu condiţia, bineînţeles să ne 


încredinţăm întâi că nu-s baliverne. l-am dat de veste lui Boissier, 
care a luat contact cu omul nostru. Până la urmă, amicul ne 
propune să meargă cu cineva de la noi pe şantierul unde se 
ridică centrala atomică. Nu chiar acolo, se înţelege, terenul e 
păzit şi accesul e interzis, dar undeva pe aproape, într-un loc, de 
unde să se poată convinge. Noaptea şi în mare taină, îţi închipui. 
Am zis da şi a rămas pe mâine. 

Se opri, îl privi întrebător pe Jordan. Agentul pricepu îndată: 

— Merg eu, evident, spuse el. Dacă dăm chix nefiind decât o 
capcană, mă ia dracul, şi gata, dar măcar nu intri şi dumneata la 
apă. Guibrard ar fi cu siguranţă de acord, e de prisos să-l mai 
întrebăm. 

Bruneau dădu din cap: 

— Aşa mă gândeam şi eu. Te rog însă să nu-ți închipui că 
vreau să mă eschivez şi... 

— Lasă prostiile şi spune-mi mai bine cum se vor desfăşura 
lucrurile mâine, ce-a pus omul nostru la cale? 

Vădit uşurat, rezidentul sorbi un sfert din halbă, şi apoi lămuri: 

— Inginerul Kolbe nu vine personal. E prea bătrân, zice, pentru 
soiul ăsta de sport. Trimite însă pe cineva, o fată; întâlnirea e la 
mine la nouă seara. 

— Cum, o fată? 

— Da, o puştoaică de douăzeci de ani, o cheamă llse, pe 
numele mic, asta-i tot ce ştiu despre ea, şi mai ştiu că sunt 
logodiţi în secret şi că vrea s-o ia cu dânsul în America. O 
foloseşte adesea ca intermediar în organizaţia noastră fiindcă 
fata vorbeşte bine franţuzeşte şi fiindcă, susţine el, îi place. Și 
deoarece expediţia de mâine e poate cam obositoare, dar nu şi 
primejdioasă... 

„Încă o muiere, gândi agentul. Yanka, Silvia, şi acum 
nemţoaica asta?” În douăzeci de ani de carieră nu-şi amintea de 
vreo afacere în care să fi fost. Atâta parte femeiască. Intrebă ca 
din senin: 

— E drăguță mititica? Brună sau blondă? 

— Ei, exclamă surprins rezidentul, ce-ţi pasă dumitale? Ţi-am 
spus că e logodită... 

— Hm, bombăni Jordan, fără a se compromite. 

Lăsând-o baltă, întrebă mai departe: 

— Aşadar, tânăra Ilse şi cu mine ne întâlnim la nouă la 


dumneata. Bun. Şi pe urmă? 

— Pe urmă? Plecaţi frumuşel cu maşina „acolo”. Cu maşina ei 
mai bine, un Volks mic cum mai sunt puzderie. A dumitale prea 
sare în ochi. „Acolo” înseamnă înspre Gedern, un cătun aşezat în 
regiunea împădurită a Vogelsbergului. Ca să ajungi în locul acela, 
o ţii pe şoseaua naţională 27 spre Eisenach, şaizeci de kilometri 
de aici, şi apoi, de la Eisenach, pe şoseaua naţională 84 până la 
Wăchtersbach, încă vreo sută douăzeci şi cinci de kilometri; de 
acolo, o iei pe un drum lateral, drumul 276, care te scoate la 
Gedern, alţi patruzeci de kilometri. Unul peste altul, cam două 
sute douăzeci de kilometri - fără autobahn. Trebuie socotite, la 
vreme de noapte, trei ceasuri bune la volan... După Gedern, te 
călăuzeşte puştoaica, pe jos fireşte, până acolo unde trebuie - 
ştie ea unde, pare-se. Şi rămâne să judeci dumneata dacă e cu 
adevărat... Şi dacă zici da, facem, pe legea mea, trampa cu 
amicul: uite planul, uite dolarii... 

Agentul se gândi o clipă şi conchise: 

— În regulă, am priceput... Straşnică răspundere. Aş fi preferat 
altă călăuză decât micuța asta de nemţoaică. Dar dacă aşa stau 
lucrurile... 

Îşi goli halba. La rândul lui, Bruneau puse şi el una după alta 
două întrebări: 

— Altceva? Te gândeşti să-ţi iei vreo armă? 

— Nu, deocamdată, altceva nimic. Cât priveşte arma, da, am 
să-mi iau pistolul. Nu se ştie niciodată... 

Se ridică, îi strânse mâna rezidentului: 

— Pe mâine. Mai rămâi câteva minute aici după ce plec eu. E 
mai cuminte. 

* 

Silviei îi spusese numai că pleacă „în misiune”, fără nicio 
precizare - adăugind că, dacă nu se întoarce până a doua zi la 
prânz, să ceară instrucţiuni de-a dreptul de la Paris, fără să ia 
contact cu Bruneau. Pentru mai multă siguranţă: rezidentul 
trebuia ţinut cu totul departe de expediţia asta, mai ales dacă 
dădea greş. 

Era aproape gata de drum - îşi pusese un rând de haine 
închise, mocasini de piele moale şi îşi vâra tocmai Coltul în 
buzunarul drept al vestei - când fata se uită câteva clipe la el cu 
o privire adâncă, şi apoi şopti: 


— Fără vitejii inutile, da?! Şi încearcă să te întorci. Mi-ar părea 
rău dacă... 

Şi, fără să-şi încheie fraza, îl sărută pe amândoi obrajii. De 
rândui ăsta însă fără să joace teatru. 

Nu se aştepta la una ca asta şi rămase puţin mişcat. 

Când ajunse, cu cinci minute înainte de ceasul hotărât, la 
rezident, tânăra Ilse era deja acolo. O fată frumoasă, o nemţoaică 
aşa cum scrie la carte - nicidecum clasica Gretchen, fireşte, dar 
nemţoaica tip 1967: înaltă, subţire în talie, largă în umeri, 
sportivă, rumenită de soare - un chip foarte plăcut, zâmbitor, cu 
un năsuc cârn, cu părul blond, tuns scurt şi cu ochi albaştri. Purta 
pantaloni lungi, negri, cu supleuri, care i se lipeau foarte frumos 
de trup şi un pulover albastru-închis cu guler pe gât. În picioare, 
pantofi sport cu talpă de crep; atârnată de centură, o trusă de 
schi îi ţinea loc de geantă. 

In ciuda înfăţişării ei fermecătoare, Ilse nu-i prea plăcu 
agentului, deşi n-ar fi putut spune exact de ce: drăguță, nimic de 
zis, veselă şi sănătoasă la prima vedere, nimic de zis - nu-i 
plăceau însă ochii ei, prea şterşi şi nepierzându-şi o anumită 
duritate de acvamarin nici când râdea. Dar la urma urmei, poate 
că era numai aşa, o idee a lui... 

Terminară repede prezentările şi, la nouă fix, maşinuţa gri 
pornea, cu fata la volan şi cu Jordan lângă dânsa. Înţelese repede 
că ştia bine ce are de făcut şi că nu era de loc o petrecere. 
Bruneau nu exagerase: drumul era îngust, şerpuit, mai plin de 
hopuri şi mai primejdios decât o şosea naţională franceză - 
bătrânele noastre drumuri, pe care azi e tare la modă să le 
batjocoreşti, să le blestemi şi să le ocărăşti. Pe deasupra, mai 
străbăteau şi câte un cătun la fiecare trei kilometri, şi, în ciuda 
ceasului târziu, erau tot atâţia biciclişti, fără faruri fireşte, cât în 
centrul Copenhagăi în momentul ieşirii de la birou. Ca să nu mai 
vorbim de pietoni, de câini şi de păsări. 

Era fix douăsprezece noaptea când sosiră la Wăchtersbach, 
întocmai ora pe care o prevăzuse rezidentul. Tot drumul, cei doi 
călători abia dacă schimbaseră douăzeci de fraze, când în 
germană, când în franceză, limbă pe care Ilse o stăpânea cu 
adevărat foarte bine - atât cât putu să-şi dea seama Jordan după 
o convorbire atât de „însufleţită”. Puțin înainte de a intra în sat, 
nemţoaica coti la dreapta pe un drum de tip „departamenta!”, şi 


mai îngust, nepietruit şi care începu deodată să urce pieptiş. Era 
însă măcar pustiu... Răsărise luna, un corn subţirel care lăsa de 
jur împrejur câmpia într-un întuneric aproape deplin şi Jordan, 
cine ştie ce socoteală îşi făcu în mintea lui şi îşi aminti deodată 
că erau tocmai în 14 iulie şi că la Paris, la ceasul ăsta, se 
dansează cu lampioane. 

Încă patruzeci de minute şi străbătură Gedern-ul adormit, Ilse 
mai merse înainte vreo zece kilometri, drumul se desfăşura acum 
de-a dreapta unei păduri dese - în care pătrunse în cele din 
urmă, făcând un viraj de nouăzeci de grade. Opri la câţiva metri 
de lizieră, şi cu o manevră dibace, făcu stânga-mprejur cu 
maşina - un exerciţiu care i-ar fi picat pe mulţi la examenul de 
şofer, căci drumul n-avea, cu siguranţă, nici trei metri lăţime. 
Deschise pe urmă portiera şi cobori, şi Jordan făcu la fel. 

— E aproape, şopti ea. Mai avem puţin de mers, las maşina 
ascunsă printre copaci, pentru mai multă siguranţă. 

Înainte însă de a încuia, scoase din spate patru cercuri de 
metal, ca nişte roţi de bicicletă de la care s-au demontat spiţele. 
Îi întinse două din ele agentului, care le pricepu îndată rostul, şi 
nu puse nicio întrebare; făcând ca ea, şi le petrecu pe după gât şi 
pe sub braţul stâng, purtându-le în bandulieră pe umărul drept. 
Pe urmă fata îl pofti, cu un gest, s-o urmeze. 

După vreo sută de paşi înapoi pe drumul de unde veniseră, se 
opri în faţa unui taluz, aflat pe dreapta, care-i slujea fără îndoială 
ca punct de reper. De acolo, traversă şoseaua cea îngustă şi 
poteca pentru pietoni şi, ajungând la liziera pădurii care 
mărginea drumul, scoase din gentuţă o lanternă electrică. 
Aprinse şi stinse scurt de câteva ori cercetând desişul, un fel de 
tufiş neîntrerupt, care alcătuia marginea pădurii: după câteva 
minute, razele lămpii se opriră pe ceea ce părea să fie începutul, 
care practic de pe şosea rămânea nevăzut, unei poteci ce se 
înfunda perpendicular în pădure. 

— Am ajuns, şopti ea. 


CAPITOLUL III 


„Am ajuns”... Jordan era plin de bunăvoință, dar nici aşa, să 
înghită toate balivernele. Poteca asta, sau, mai bine zis, firul ăsta 
de potecuţă să fie drumul de acces la o centrală atomică de două 
sute de megawati - ce glumă proastă! 

Poate că, fără să-şi dea seama, fata simţi protestul acesta 
tăcut. Se grăbi să explice, tot mezzo-voce: 

— E un drum amenajat de noi şi cunoscut doar de noi. Nu duce 
până la şantier, fireşte; adevăratul drum care merge până acolo 
porneşte din Grossenluder, din nord, la vreo cincisprezece 
kilometri în faţa noastră. Ţinând-o însă pe poteca asta, ajungem 
într-un loc de unde se vede de sus centrala în construcţie, mă 
rog, ceea ce se poate vedea, lucrările exterioare. 

Îl privi pe francez, păru că aşteaptă o întrebare sau o reacţie 
oarecare. După o scurtă tăcere, urmă: 

— Normal, ar fi cale de jumătate de oră de mers fără să ne 
grăbim. Însă întreg terenul e păzit pe o rază de opt până la zece 
kilometri în jurul şantierului, şi o să avem de trecut câteva 
obstacole. Ei, mergem? 

Se uită la ceas: cadranul fosforescent arăta unu fix. Răspunse, 
tot şoptit şi el: 

— Hai. 

Fata se strecură în strâmtul interval tăiat în tufişul cel des; o 
urmă la doi paşi - era cam plictisit şi puţin îngrijorat; toată istoria 
asta i se părea din ce în ce mai sucită... În bezna care domnea nu 
desluşea înaintea lui decât părul blond al Ilsei. Fata înainta destul 
de repede de-a lungul a ceea ce acum nu mai era decât o cărare 
şerpuind printre copaci şi pe care o cunoştea, desigur, după nişte 
jaloane pe care numai ea le vedea. Oricum, lampa n-o aprinse 
niciodată. În jurul lor o linişte apăsătoare, abia tulburată, din 


când în când, de câte o creangă ce se frângea sub picior. 

După un drum de vreo două sute de metri, după câte i se păru 
lui, fata încetini pasul şi apoi se opri locului. Veni lângă ea şi fata 
trebui să-i arate cu degetul primul baraj: să fi fost singur, ar fi dat 
cu nasul în el. Era un gard de un stat de om, opt rânduri de fire 
de sârmă ghimpată întinse la câte treizeci de centimetri distanţă, 
pe nişte stâlpi puternici aşezaţi la doi, trei paşi unul de altul. 

— Şi dacă prin sârme trece curentul? întrebă el neliniştit, în 
vreme ce fata îşi scotea de pe umăr cercurile de metal în chip de 
roată de bicicletă. 

Ilse dădu din cap că nu, se puse în genunchi şi, fără altă 
precauţie, începu, aşa cum prevăzuse, agentul, să vâre, forțând, 
unul din inelele de oţel între perechea de fire cea mai apropiată 
de pământ, amenajând astfel o trecere circulară de vreo 
şaptezeci de centimetri diametru. După ce sfârşi, se ridică, trecu 
dincolo de barieră cercul care îi mai rămase şi îl pofti pe Jordan 
să facă la fel cu ale lui; aplecându-se apoi din nou, se strecură cu 
uşurinţă prin deschizătură. După treizeci de secunde, Jordan era 
şi el dincolo de obstacol. 

— Lăsăm astea aici, îi şopti Ilse. Are să ne trebuiască când ne 
întoarcem. 

Şi, culegând cercul nefolosit, îi făcu semn tovarăşului ei să facă 
la fel. Şi îşi urmară amândoi drumul. 

După nici alţi vreo sută de metri, tot şerpuind printre copaci, 
nemţoaica se opri iar, brusc, înaintea unui baraj răsărit ca din 
pământ şi pe care, ca şi adineaori, Jordan nici nu-l bănuise. De 
rândul ăsta era groasă: nişte bulumaci de cel puţin doi metri, 
care susțineau o reţea de fire de sârmă ghimpată, aşezate cruciş 
în pătrate prin care n-ar fi putut trece nici capul unui om. 

— Are să fie ceva mai greu ca adineaori, şopti agentul. 

— Aşteaptă să-l vezi pe al treilea şi ultimul, peste câteva 
minute, răspunse calm fata... Două garduri ca ăsta, montate 
paralel la trei paşi unul de altul, şi între ele în pământ colţi de 
metal. Întocmai sistemul de împrejmuire al lagărelor de 
concentrare din timpul războiului, după câte se pare... 

Într-adevăr fermecător, gândi agentul, care se întrebă 
îngrijorat dacă fata voia să sape un tunel sau dacă aveau să 
treacă peste obstacol, sărind din cracă în cracă precum 
cimpanzeii. Deocamdată, scoțând din gentuţă un cleştişor, Ilse 


reteza netulburată patru fire verticale, care săriră pocnind sec în 
liniştea nopţii. După un tratament asemănător aplicat firelor 
orizontale, izbuti să strecoare între două din ele un cerc metalic, 
aşa cum făcuse şi adineaori. Din ce în ce mai uluit, Jordan îşi 
spuse că n-are să fie de loc uşor, la înapoiere, să facă să dispară 
urmele indiscretei lor plimbări... 

Şi chiar în clipa aceea - năprasnic şi din senin - izbucni drama. 

De dincolo de reţea, la vreo douăzeci de metri, se aprinse 
brusc un proiector care-i scăldă într-o lumină violentă, de o 
albeaţă strălucitoare. Aproape în aceeaşi clipă, şi fără nicio 
somaţie, intră în acţiune o armă automată - o rafală lungă, o 
rafală care, în timp ce se arunca pe burtă, i se păru lui Jordan că 
ţine o veşnicie. Apoi se aşternu din nou liniştea, tulburată doar, 
preţ de câteva clipe, de căderea unor crengi retezate de gloanţe. 

Abia tresărind, agentul aruncă o privire în jurul lui, căutându-şi 
tovarăşa. | se păruse că a avut şi ea reflexul să se arunce la 
pământ... Şi într-adevăr, puţin mai încolo decât el, era întinsă pe 
spate, ucisă însă pe loc de un glonte care o izbise în plină faţă, 
smulgându-i năsucul cel cârn şi o bucată din maxilar. Din gaura 
ciopârţită se scurgea domol sângele, învelind încetişor obrazul cu 
o horbotă de pârâiaşe roşii - un roşu oribil, vineţiu în lumina albă 
a proiectorului. 

Lipit de pământ, Jordan contempla cadavrul, vrăjit parcă de 
crâncena privelişte şi năpădit de o ură cumplită împotriva 
ucigaşilor nevăzuţi. Nu-i fusese prea simpatică fata, nu, dar era 
atât de tânără, prea tânără ca să se prăpădească aşa, mârşav şi 
năprasnic, răpusă sălbatic şi mişeleşte. Se mai gândea că 
moartea ei a fost o chestiune de o zecime de secundă; pe el 
numai iuţeala reflexului, rezultatul a douăzeci de ani de 
„meserie” îl salvase, îl salvase deocamdată, aruncându-l la 
pământ o clipă înainte de a se porni rafala... 

Cu mişcări bine socotite, îşi scoase din buzunar Co/tul 
„commander”, ţinti conştiincios proiectorul ţinându-şi arma cu 
amândouă mâinile, apăsă încetişor pe trăgaci. Zbârci... încă o 
dată. larăşi zbâărci... în schimb mitraliera, sau puşca-mitralieră din 
faţa lui începu iar să latre, scuipă poate o jumătate de încărcător 
şi i se păru că gloanţele îi zboară la câţiva centimetri de-asupra 
capului. 

Un pistol contra unei arme automate, era curată nebunie! 


Jordan îşi aminti deodată un roman de spionaj pe care-l citise 
cândva - ciudat moment pentru asemenea soi de amintiri - în 
câre eroul avea întotdeauna la el vreo trei, patru grenade, asta 
era scula lui preferată. Pe atunci se prăpădise de râs: la şapte 
sute de grame bucata, trebuie că-i cam umflau buzunarele... 
Adevărul era însă că ar fi fost foarte bucuros să fi avut acum la 
îndemână câteva grenade D.F. model 37, singurul mijloc în stare 
să-l scape de nemernicii ăştia care-l ţineau țintuit la pământ. 
Oare ce mai puneau la cale bestiile? Nu se mai auzea nicio 
mişcare, niciun zgomot... 

Mă rog, cu grenade sau fără, ceva trebuia să facă. Se sili să 
respire îndelung şi adânc de câteva ori, pentru a-şi potoli 
turbarea care-l făcea să tremure. Puse apoi iar mâna pe Colt, ţinti 
din nou şi trase al treilea foc. De rândul acesta nimeri în plin. 
Proiectorul se stinse brusc şi, descumpănit desigur de bezna în 
care se pomeni deodată scufundat, servantul armei automate 
încetă să mai riposteze. 

Era momentul să se retragă cât mai repede, înainte ca ceilalţi 
să instaleze alt proiector. Nu se îndura s-o lase însă acolo pe 
tânăra moartă - şi de altminteri cadavrul ar fi fost pentru dânşii 
un indiciu mult prea grăitor. Se târî deci înspre trupul fetei, 
îngenunche, îl luă în braţe şi, uşor, cât mai uşor cu putinţă, se 
îndepărtă de gardul de sârmă ghimpată, înapoi spre locul de 
unde socotea că au venit. 

N-avea să uite multă vreme întoarcerea asta: Ilse era înaltă şi 
cadavrul ei atârna greu - şi apoi e îngrozitor de neplăcut să ştii 
că-ţi stă în spinare o puşcă-mitralieră gata încărcată şi că omului 
care o mânuieşte poate foarte bine să-i trăsnească prin cap să 
slobozească o rafală, aşa la întâmplare, la înălţimea unui stat de 
om. 

Ajutat mai curând de noroc decât de o orientare raţională, 
ajunse la prima barieră aproape de locul unde-şi pusese 
nemţoaica cercul metalic. Acolo însă, poftim de strecoară trupul 
prin cerc. Făcu ce făcu şi abia izbuti s-o bage înăuntru până la 
brâu, astupându-şi astfel şi lui trecerea; era cât p-aci să-şi piardă 
nădejdea, când îşi aminti de cleştişorul pe care fata îl pusese la 
loc în gentuţă după ce adineaori retezase sârma. 

Il luă, tăie trei rânduri de fire pe o lăţime de un metru - oricum, 
nu mai putea fi vorba acum ca blestemata asta de expediţie să 


nu lase urme... Trecu prin spărtură şi, ajuns dincolo, trase 
cadavrul după el; apoi îl ridică din nou şi îşi urmă drumul cu el în 
braţe, opintindu-se, gâfâind, scrâşnind din dinţi, ca să nu cedeze 
ispitei de a-l abandona ca un laş. Până una-alta, nu s-ar fi zis că 
încearcă cineva să pună mâna pe el, dar poate că în clipa asta 
paznicii telefonau, raportau, şi se şi organiza urmărirea. 

De rândul acesta, rătăci fără să-şi dea seama poteca şi, după 
două sute de metri istovitori, de-a lungul cărora se opri de câteva 
ori ca să-şi tragă sufletul, se pomeni în faţa tufişului des care 
alcătuia liziera pădurii; nu mai găsea însă locşorul prin care se 
strecuraseră amândoi, la venire. Atâta pagubă... Se hotări să 
treacă prin stufosul rămuriş apărându-se cu trupul Ilsei - ei acum 
tot nu-i mai păsa. Înaintă ca un tanc vreo zece metri, simţi nişte 
ghimpi ascuţiţi sfâşiindu-i dureros mâinile şi obrazul şi răzbi în 
sfârşit la drum, la peste o sută de paşi de adevăratul capăt al 
potecii. Culcă în şanţ cadavrul şi, în ciuda oboselii, alergă cât îl 
ţineau picioarele la maşină, după ce luase cheia de contact din 
gentuţa moartei. 

Nu ambală însă numaidecât motorul, de teama zgomotului: 
slobozi numai frâna de mână şi, drumul fiind uşor povârnit, 
maşina se puse în mişcare pornită de propria ei greutate. Opri în 
dreptul cadavrului, îl puse în spate şi îl acoperi cu o mică prelată 
pe care o găsi în portbagaj. Şi apoi, tot cu motorul stins, parcurse 
încă vreo doi kilometri. Pe urmă puse contactul şi începu să 
meargă normal trecând curând prin Gedern, la fel de liniştit şi de 
pustiu. Trei sferturi de oră mai târziu, ajungea fără niciun necaz 
la şoseaua naţională 84; se opri, trase pe dreapta şi începu să 
mediteze asupra situaţiei. 

Până aici, acţionase aproape inconştient, fără să se gândească, 
mânat din urmă doar de imperioasa necesitate de a se îndepărta 
cât mai iute de zona primejdioasă. Şi acum, ce avea să facă cu 
cadavrul ăsta care-i stătea pe cap, cu maşina, şi cu el însuşi? 
Uite, frate, nu-i decât două şi un sfert - uluitor! Doar şaptezeci şi 
cinci de minute de când Ilse îi şoptise „am ajuns” - ar fi jurat că 
trecuse de trei ori pe atât... Cu atât mai bine, însemna că mai are 
încă aproape două ceasuri de noapte adevărată: până în cei mult 
două ceasuri trebuie să se descotorosească de cadavru şi anume 
în aşa fel încât să fie sigur că n-au să dea peste el cel puţin trei, 
patru zile, cel mai scurt răgaz în care şi-ar putea încheia 


misiunea. 

Prea multe posibilităţi n-avea: apa - un lac, un iaz, o gârlă, 
când ajungi la ananghie, tot la bunele metode bătrâneşti te 
întorci. Agentul găsi în buzunarul portierei un ghid automobilistic 
Europa Touring: aprinse lanterna llsei şi căută harta regiunii 
Hesse... Fără discuţie, apa cea mai apropiată era râul Main: 
rămânea de văzut cum să ajungă la el. 

După câteva minute de gândire, trase concluzia că locul cel 
mai potrivit ar fi, fără îndoială, Seligenstadt, un sat la vreo 
patruzeci de kilometri, la care se putea, ajunge trecând prin 
Hanau, pe drumul naţional 84, apoi pe drumul departamental 45. 
Seligenstadt era aşezat pe fluviu şi mare minune ar fi să nu 
găsească un loc discret unde s-o plaseze pe Ilse la câţiva metri 
sub apă. Mai erau, fireşte, şi alte soluţii: Mainul mai udă şi alte 
oraşe, şi Hanaul bunăoară; era însă totuşi mai potrivit să opereze 
într-un sat din fundul lumii decât într-un oraş cu 50 000 de 
locuitori - se reducea astfel şi numărul celor bântuiţi eventual de 
insomnie. 

Fără tărăgăneală, Jordan întoarse maşina şi porni spre Hanau, 
unde ajunse în treizeci de minute. Pierdu aici minute preţioase, 
încăpăţânându-se să treacă prin oraş în loc să-l ocolească prin 
Wilhelmstrasse, cum ar fi trebuit s-o facă, şi când intră în 
Saligenstadt se făcuse trei şi jumătate. 

Aici însă, treaba a mers ca pe roate. Chiar înainte de a intra în 
aglomeraţie, zări fluviul sclipind în întuneric, la vreo sută de metri 
de şosea, în stânga - acelaşi Main pe care îl trecuse adineaori pe 
un pod din Hanau. În zece secunde găsi un drum pietruit, prea 
îngust însă ca să poată intra cu maşina, care se desprindea din 
şosea coborând drept spre fluviu. 

Cele dintâi case din Seligenstadt erau cam la vreo jumătate de 
kilometru; în câmp, nu se vedea ţipenie de om, şi peste tot 
domnea liniştea... Agentul hotărî să joace tare; opri, trase cum 
putu mai bine maşina pe poteca pentru pietoni şi scoase 
dinăuntru cadavrul Ilsei împreună cu prelata care îl acoperea, 
precum şi o frânghie pe care o găsise în portbagaj. 

Îşi stăpâni de altfel anevoie greaţa când revăzu obrazul acela 
însângerat şi ciopârţit, scrâşni din dinţi, şi luă iar în braţe povara, 
ca adineaori în pădure. Şi Doamne ajută! Cu paşi mari, aproape 
fugind, se îndreptă spre fluviu. 


Totul decurse bine, niciun curios nu veni să-şi bage nasul. 
Ajuns însă pe mal, în clipa când se pregătea să lege prelata în 
jurul trupului, îşi dădu seama că ar trebui să îngreuneze 
pachetul, ca să fie sigur că se duce la fund... Fu nevoit să se 
întoarcă, în pas alergător, la maşina al cărei portbagaj conţinea, 
din fericire, un utilaj aproape complet: chei universale, ciocan, tot 
tacâmul, la care adăugă cricul, şi aduse totul lângă Main. După 
cinci minute de lucru, rămăşiţele pământeşti ale bietei fete, 
încărcate cum se cuvine cu lest, se afundară tăcut în oglinda 
neagră a apei. 

Jordan îi mai închină un ultim gând şi se întoarse la drum: una 
din probleme o rezolvase, mai rămânea de văzut ce-i de făcut cu 
el şi cu maşina. Se cercetă cu luare-aminte, întâia oară de când 
cu drama din pădure, şi se strâmbă văzându-şi hainele sfâşiate, 
pline de sânge şi de pământ, haina mai ales de care se frecase în 
timpul transportului groaznica rană a nemţoaicei. Şi apoi, mâinile 
şi obrazul, mâinile şi obrazul /u;, brăzdate de zgârieturi lungi şi 
sângerând. Nu, nici vorbă, nu se putea arăta în lume în halul 
ăsta: în maşină, desigur, nu s-ar observa, dar dacă ar trebui să 
meargă pe jos, ziua în amiaza mare... Şi era, ia să vedem, patru 
fără un sfert - într-un ceas avea să răsară soarele. 

Agentul luă iar ghidul, studie itinerarii, adună kilometri, socoti 
minutele... De, prea multe soluţii nu erau. Porni motorul şi se 
îndreptă spre Hanau, unde ajunse în zece minute, şi începu să 
circule cu viteză redusă pe străzile pustii, în căutarea unei cabine 
telefonice, pe care o găsi până la urmă pe lângă Marktplatz. 
Nimeni de jur împrejur, doar lumina crudă a felinarelor, bălţată 
de pete de umbră - opri, intră în cabină, făcu numărul Silviei. Nu 
era o oră potrivită să scoli din somn o fată frumoasă, dar... 

Eurasiana răspunse destul de repede, dacă ţinem seama cât 
era ceasul - cu un glas care i se păru agentului mai curând uimit 
decât supărat de un telefon atât de matinal. Spuse cine e, apoi îi 
comunică laconic: 

— E lată, e lată rău! Am nevoie de tine. 

Nu ceru nicio lămurire, fapt pe care îl preţui, ci se mărgini doar 
să întrebe: 

— Ce am de făcut? 

— Spune, cât îţi trebuie ca să fii la volan? îmbrăcată, fireşte. 

Se gândi câteva clipe şi hotărî: 


— Vreo douăzeci de minute. E patru şi zece, cred că la patru 
jumătate pot porni. 

— OK. leşi prin Reinhâuser Landstrasse, ştii unde e, la nordul 
satului, drumul care duce la Eisenach. De acolo o iei pe şoseaua 
naţională 84, înspre Frankfurt. Te opreşti însă înainte, la Fulda. 
Unul peste altul, o plimbare de vreo sută cincizeci de kilometri, 
încearcă să faci cel puţin şaptezeci în medie; drumul nu e grozav, 
dar la ceasul ăsta ar trebui să izbuteşti. Vei fi aşadar la Fulda la 
şase şi jumătate. Tragi maşina într-un loc care să nu fie prea 
central, m-am gândit la Piaţa Domului: după un ghid pe care-l am 
eu aici, e ceva mai deoparte - şi mă aştepţi. Eu am să fac în aşa 
fel încât să te ajung cinci minute mai târziu, trag lângă tine, las 
căruţa mea, sar într-a ta - şi o întindem. Când ai să mă vezi, ai să 
înţelegi că n-am niciun interes să mă plimb pe bulevard. Clar? 

— Clar. La şase şi jumătate sunt la Fulda, în Piaţa Domului. 

Şi preciza, cu o vorbă care-i plăcea ei: 

— ŞI Dios quiere, bineînţeles. 

— Amen, încheie Jordan. Şi puse receptorul în furcă. 

El n-avea de făcut decât şaptezeci de kilometri. Alesese acest 
loc de întâlnire fiindcă pe tot traseul era singura aşezare ceva 
mai răsărită - 48 000 locuitori, după ghidul lui. Maşina, pe care 
voia s-o părăsească acolo definitiv, va putea fără îndoială 
staţiona câteva zile până s-o ia cineva în seamă, în vreme ce într- 
un prăpădit de sat ar fi căscat toţi gura la ea după o singură 
noapte... 

Se sui la loc la volan şi porni spre Fulda cu viteză redusă, 
patruzeci, cincizeci pe oră - mai puţin ar fi bătut la ochi. Nu era 
totuşi decât şase fără un sfert când ajunse la marginea oraşului; 
se întoarse atunci, o luă la stânga pe un drum îngust şi şerpuit 
care-l duse într-un loc numit Motten. Ceasul arăta acum şase şi 
zece, se făcuse ziuă de-a binelea şi, chiar în colţul acela de lume, 
începea să întâlnească biciclişti şi pietoni. Stânga-mprejur la 
Motten şi înapoi la Fulda... Ajunse în Piaţa Domului peste treizeci 
de minute, zări numaidecât micul bolid roşu pe care Silvia îl 
trăsese în faţa celebrei catedrale. Oraşul tocmai se trezea, dar nu 
erau încă totuşi prea mulţi vizitatori la mormântul sfântului 
Bonifaciu. 

Lucrurile se desfăşurară aşa cum le rânduise şi le explicase el 
fetei şi, ca într-o figură de scamatorie, în câteva clipe şedea 


lângă ea. Holbă ochii văzându-l, nu făcu niciun comentariu, ci 
întrebă doar: 

— Şi acum, stăpâne? 

— Acum, înapoi la Göttingen, la tine acasă, să mă aranjez 
puţin. Mână însă încetişor şi cuminte, nu e momentul să ne 
înhaţe vreun sticlete. 

Fusese operativă şi de loc iscoditoare, astfel încât Jordan ţinu 
să-i povestească, pe drum, cele întâmplate în noaptea aceea, ca 
să-i dovedească încrederea. Când sfârşi, fata întrebă: 

— Ce concluzii tragi şi ce ai de gând să faci? 

Nu şovăi, fiindcă se gândise la asta: 

A, foarte limpede. De un lucru măcar sunt sigur: că în pădurea 
aceea se află ceva senzaţional şi de loc catolic, îi dau deci liber 
lui Bruneau să cumpere planurile de la informatorul lui. Chiar la 
banii pe care-i cere, e o afacere. 

Se opri o clipă şi urmă, cu un glas deosebit: 

— Fireşte, nu se poate şti cum o să reacționeze amicul când o 
să afle că logodnica lui s-a prăpădit, E o împrejurare care poate 
să complice lucrurile... 

Şi începu să se gândească la asta. Silvia îi respectă tăcerea şi, 
până la capătul călătoriei, se consacră exclusiv volanului. La opt 
fix, Lancia roşie intra în Reinhăuser Landstrasse şi peste cinci 
minute oprea în faţa casei unde locuia eurasiana. Nu era nimeni 
pe paşnica străduţă şi Jordan ieşi fără niciun necaz din maşină. 

Ajuns sus, poposi întâi pe îndelete în baie, se bărbieri, zăbovi 
îndelung în cadă - drept e că era şi cazul. leşind, după trei 
sferturi de oră, din zisa cameră, petrecu cam încă o dată pe atât 
în bucătărie, unde luă o gustare substanţială. Când sfârşi cu 
aceste sănătoase îndeletniciri, avu surpriza să constate că nici 
Silvia nu stătuse degeaba: hainele îi erau curățate şi călcate, 
cusute pe unde erau rupte şi, zău, chiar destul de binişor. 
Rămase cu adevărat încântat: nici nu bănuise ce calităţi de 
gospodină zăceau în copila asta. E adevărat că, cu degetele ei de 
zână... 

Rămâneau zgărieturile, mai ales cele de pe obraz: chiar 
oblojite şi dezinfectate, tot se vedeau. După mai multe încercări, 
hotări să acopere cu un plasture roz trei din cele mai mari - aşa 
vor trece mai neobservate. Cele mici se vedeau mai puţin. După 
asta îi telefonă lui Bruneau şi-şi fixă întâlnire cu el la unsprezece, 


în cârciumioara de la marginea oraşului unde se mai văzuseră o 
dată. Cam multe întâlniri în câteva zile, dar nu era vreme de 
pierdut. 

* 

Prima concluzie pe care o trase rezidentul, după ce ascultă 
istorisirea lui Jordan, fu aceeaşi ca a lui: în pădurea Vogelsberg se 
petreceau cu siguranță lucruri ciudate şi merita să cheltuieşti 20 
000 de dolari ca să afli despre ce e vorba. Dar, tot ca şi agentul, 
era îngrijorat de felul cum avea să reacționeze Kolbe auzind de 
moartea logodnicei lui. 

— La urma urmelor, hotări el, ce să mai stăm să ne batem 
capul, tot nu putem prevedea nimic. Trebuie ca, prin Boissier, să- 
| anunţ ce s-a întâmplat, cât mai diplomatic cu putinţă - oricum, 
fără să-i spun că trupul llsei se odihneşte acum sub patru metri 
de apă murdară, cred că asta nu l-ar prea încânta... Şi atunci, ori 
albă ori neagră: ori o să fie atât de demoralizat, încât o să-şi 
părăsească proiectele şi atunci ne-am ars, ori, dimpotrivă, o să 
vrea şi mai tare să plece din ţară, şi atunci o să ne mai şi scadă 
din preţ. Cum aflu ceva, îţi telefonez. Dă-o încolo de prudenţă, nu 
mai e vreme acum de moşmondeală. 

Şi îl şi sună, a doua zi dimineaţă, la hotel. Jordan se întoarse în 
camera lui şi, dragă Doamne, i se păruse că nu-i prea păsa 
nimănui de glorioasele lui vătămături. Hotărâră o nouă întâlnire, 
de rândul ăsta la garaj: „Ultima, sper”, comentă, scurt, Bruneau, 
fără a-i dezvălui nimic din desfăşurarea operaţiunii. Fireşte că 
nici el nu cuteză să ceară, la telefon, alte lămuriri. 

Rezidentul nu-l ţinu însă prea mult pe jăratic când, un ceas mai 
târziu, îl întâmpină la el în birou. Nu închisese bine uşa, că îi şi 
vesti, vesel nevoie mare: 

— S-a făcut! 

Şi, după o clipă, după ce îşi pofti musafirul să ia loc pe un 
fotoliu, adăugă: 

— După Boissier, totul a mers ca pe roate. La început, vestea l- 
a zdrobit pe inginer; preţ de o jumătate de oră a fost o adevărată 
prăbuşire şi omul meu era cât p-aci să creadă că s-a dus dracului 
totul. Pe urmă, însă, Kolbe şi-a venit dintr-o dată în fire, 
deznădejdea i s-a prefăcut în ură - era chiar un spectacol foarte 
interesant de văzut, zice Boissier - da, în ură; „O ţară de ucigaşi”, 
striga, ăştia erau compatrioţii lui. Şi s-a jurat că nu mai poate trăi 


în Germania, că vrea s-o întindă cât mai iute - pe scurt, a 
confirmat că e gata să ne paseze faimoasele lui planuri, şi acum 
nu numai pentru bani, ci şi din răzbunare. 

Făcu o scurtă pauză şi încheie cu cinism: 

— Oricum, cu toată adânca lui durere, n-a lăsat nimic din preţ. 

— Şi târgul ăsta, cum şi când are să se facă? întrebă Jordan. 

Celălalt şovăi câtva timp şi, în sfârşit, se hotărî: 

— Hm... e un clenci aici - lui Kolbe i s-a făcut frică. După el, 
dispariţia iubitei lui are să se afle curând şi atunci s-ar putea ca 
urma să ducă până la dânsul, deşi logodna lor s-a petrecut în 
secret... Pretinde aşadar ca, pentru propria lui securitate, târgul 
să se facă în afara graniţelor Germaniei. Concret, în Norvegia... 


CAPITOLUL IV 


— „mama lui! exclamă Jordan. În Norvegia! Colea, în 
Norvegia... 

Rezidentul se sculă, luă ghidul Europa Touring, geamănul celui 
pe care-l folosise Jordan, îl deschise la harta Europei, şi îl puse pe 
birou, în faţa musafirului: 

— Chiar aşa complicat nu e, să ştii. Uite: pe autostrada E 4, cu 
o maşină ca a dumitale, eşti în trei ceasuri la Kiel. Acolo te 
îmbarci, împreună cu maşina, pe unul din vasele speciale ale 
companiei „Jahre Line”, care face aproape zilnic naveta Kiel-Oslo, 
plecarea după-amiază, sosirea a doua zi dimineaţă la opt. Se 
pare că se călătoreşte foarte confortabil; au cabine cu cameră de 
baie şi cu tot ce trebuie, şi că te ospătezi regeşte. 

Jordan se lăsă înduplecat destul de lesne: 

— Mă rog, mă rog... Şi la Oslo, ce am de făcut? 

— Omul pleacă înainte şi te aşteaptă într-un colţişor discret, 
într-o pădure la optzeci de kilometri de capitală. 

Incă o dată, agentul îşi rosti fără perdea mirarea în nişte 
cuvinte de a căror vigoare nu le-ar fi fost ruşine nici strămoşilor 
noştri romani. 

— Intr-o pădure! Sper că glumeşti... fiindcă eu unul, sunt, cum 
să-ţi explic, sătul de aventuri în pădure. 

Bruneau se sculă din nou, ocoli biroul şi deschise ghidul, de 
rândul ăsta la harta 79. Cu un creion, desemnă unul din 
drumurile tipărite cu roşu, acela care pornea de la Oslo în direcţia 
nord, spre Harnar şi Lillehammer: 

— lată, pe traseul ăsta a hotărât întâlnirea. La Tangen, uite, 
aici e un drumeag forestier care se desprinde din şoseaua 
naţională şi duce la nişte sate singuratice. După vreo două sute 
de metri, ajungi într-o mică poiană, aşa zice amicul, fireşte, eu 


unul n-am fost să văd; te aşteaptă acolo între zece şi unsprezece 
dimineaţa. 

Jordan rămase trăsnit. Foarte bine, era normal ca inginerul să 
vrea să fie prudent şi era chiar un lucru foarte cuminte să nu se 
întâlnească în Germania. Dar de aici până la un drum de o mie de 
kilometri... În Olanda, bunăoară, ar fi fost mai practic. Întrebă: 

— ŞI... a rămas stabilit? Nu-l mai putem convinge să-şi 
schimbe planul? 

Rezidentul ridică încetişor din umeri: 

— Boissier susţine că nu. De altminteri, numaidecât după ce, 
se face trampa, de acolo din Norvegia s-a hotărât s-o ia din loc 
definitiv. Şi-a lichidat tot avutul şi nu mai aşteaptă decât dolarii 
noştri ca să se îmbarce la Oslo, direcţia America. 

Jordan se hotărî dintr-o dată. „Ştiu eu, s-ar putea să fie încă o 
capcană - deşi, ziua în amiaza mare... Şi apoi, oricum, Oslo nu e 
Chicago”... 

— Bine, e în ordine, aruncă el. Şi pe când? 

— Dacă-i telefonez acum lui Boissier: că suntem de acord, 
inginerul pleacă mâine dimineaţă şi ajunge poimâine la Oslo: 
vasăzică luni în 18, Dumneata îl urmezi după douăzeci şi patru 
de ore: încă o dorinţă a lui, nu vrea să călătorească împreună cu 
dumneata, ca nu cumva să se compromită - cum foarte drăguţ 
se exprimă. lar întâlnirea ar urma să aibă loc în dimineaţa sosirii 
dumitale. Se loveşte bine cu ora vaporului: ajungi la chei la opt, 
mai pierzi vreo treizeci de minute până îţi debarcă maşina; pe 
urmă, o dată instalat la volan, ai două ceasuri ca să străbaţi 
distanţa dintre Oslo şi locul de întâlnire şi să ajungi, deci, la 
timpul hotărât: cam patruzeci de kilometri pe oră în medie, mai 
mult nu poţi pretinde de la drumurile norvegiene. 

— Perfect. Acuma spune-mi, te rog, unde pot să-mi cumpăr un 
bilet pentru rabla asta de vapor? 

Bruneau puse mâna pe o carte de telefon: 

— E o agenţie de voiaj chiar aici, pe Theater Strasse şi cred că 
n-o să le fie greu să-ţi facă rost de un loc. Suntem în plin sezon 
turistic, e drept, dar linia asta nu prea e aglomerată: mulţi 
amatori de fiorduri preferă să profite de încă o frontieră şi trec 
prin Danemarca. 

— Şi banii, bănuiesc că-i iau în ultima clipă... Presupun că îi şi 
ai... 


Rezidentul încuviinţă: 

— Da, sunt aici. În siguranţă. Mai în siguranţă decât în camera 
dumitale de hotel. Treci, aşadar, să-i iei, chiar înainte de a porni 
spre Kiel. 

Păru să se gândească vreo câteva clipe, în sfârşit încheie: 

— Cam asta ar fi. Dumneata mai vezi ceva? Desigur că nu... 

Ba da, Jordan mai vedea ceva. Şovăi o clipă înainte de a vorbi, 
de teamă să nu pară caraghios. Era însă ceva mai tare ca el - 
amintirea nopţii din ajun din pădurea Vogelsberg îi stăruia încă 
prea proaspătă şi prea vie în minte. Îşi luă inima în dinţi: 

— Uite ce e... aş vrea să iau câteva grenade, două să zicem. 
Două „defensive” franţuzeşti, singurele pe care ştiu să le 
mânuiesc. Poţi să-mi faci rost? 

Bruneau nu-şi ascunse ironica surpriză: 

— Alta acum, grenade! Da ce, pleci la Okinawa?... 

Apoi redeveni serios: 

— Se poate, fireşte. Orice se poate. Trupele noastre care 
staţionează în Germania sunt câteodată foarte bine 
gospodărite... în regulă, poimâine le vei avea. Dar n-ai putea să- 
mi explici ce anume... 

Agentul îi tăie vorba, zâmbind şi el la rândul lui: 

— Nu, lasă, altă dată. Am eu, aşa, o idee! 

* 


Găsi destul de lesne locuri pentru luni 18 iulie, pe M/S 
Prinsesse Ragnhild al companiei norvegiene „Jahre Line”: un bilet 
pentru el, clasa întâi, cabină de o persoană cu baie, şi un bilet 
pentru maşină;. Una peste alta, o sumă destul de rotunjoară: 
făcu, ca să se distreze, socoteala că, la nouăsprezece ore de 
vapor, vine aproape douăzeci de franci vechi minutul... Pe urmă, 
în ultimul lui week-end înainte de a pleca, îşi jucă mai departe cu 
Silvia rolul de tătic venit în vizită la fata lui cea cuminte. 

Luni dimineaţa, o dimineaţă frumoasă şi însorită, îşi plăti 
camera la „Zur Sonne” şi la ora opt se afla la garajul Bruneau. 
Rezidentul îi confirmă că totul e în ordine, că, adică, inginerul 
plecase din Germania în ajun, conform planului, şi trebuia acum 
să fie la Oslo. Îi înmână cei douăzeci de mii de dolari, în hârtii de 
câte o sută, aşa cum dorise Kolbe - iar agentul rămase încă o 
dată mirat, se mira întotdeauna când vedea ce puţin volum 
ocupă banii: un teanc care, strâns într-o banderolă cenușie, nu 


depăşea, cu siguranţă, doi centimetri grosime. Îl strecură fără 
multe fasoane într-un buzunar din căptuşeala hainei. 

Şi, la sfârşit, cu figura misterioasă şi subtilă a unei gazde care 
se pregăteşte să-ţi ofere un păhărel de Château Clos-d'Estournel 
- Saint-Estèphe recolta 1947, Bruneau îi întinse o cutie 
dreptunghiulară de lemn alb. Înăuntru, învelite cu grijă în mai 
multe straturi de hârtie, se aflau două obiecte ovoidale, destul de 
grele. Jordan îi mulţumi din suflet. Pe urmă îşi luă rămas bun de 
la colegul lui, care, credincios tradiţiilor bătrâneşti, îşi însoţi 
urările de succes cu o zdravănă înjurătură. 

Fără să se grăbească peste măsură, agentul străbătu în două 
ceasuri cei două sute şaizeci de kilometri de autobahn care 
despart Göttingen de Hamburg şi, douăzeci de minute după ce 
ocoli monstruosul oraş, ieşi din autostradă şi o luă, la stânga, pe 
şoseaua naţională 404 care îl scoase la unsprezece la porţile 
Kielului. Fără oprire, ajunse, prin Sophienblatt, drept la Oslokai. 

Vaporul lui era tras la chei, un vapor frumos şi alb, nou-nouţ 
după câte se părea, de cel puţin 8 000 de tone, cu cinci punți 
exterioare aşezate în amfiteatru şi cu trei rânduri de hublouri. 
De-a lungul cheiului, pe trei rânduri într-un loc anume amenajat, 
se şi adunaseră vreo sută de maşini care aşteptau îmbarcarea. 
Toate indicativele lumii, de la F la CH, de la GB la D şi la NL - ba 
chiar şi la câteva N-uri, care se întorceau în patrie. 

In cupeul lui, Jordan rămase un ceas încheiat să se coacă la un 
soare care-l bătea drept în cap, fără altă distracţie decât aceea 
de a-i privi pe ceilalţi viitori pasageri şi a-i clasa pe 
temperamente, după cum reacţionau la respectiva probă: 
flegmaticii şi resemnaţii, nerăbdătorii, nebunii furioşi... Operaţiile 
începură în cele din urmă cu o fantezie plină de haz, care-i 
răsturnă agentului cele mai sigure noţiuni privitoare la 
corespondenţa dintre ordinea şi disciplina germană cu ordinea şi 
disciplina norvegiană. Dar încet-încet, totul se potoli, şi Peugeot- 
ul izbuti la rândul lui să pătrundă pe planul uşor înclinat care 
ducea la una din cele şase porţi larg deschise în coca vaporului şi 
să intre pe puntea-cală rezervată maşinilor. Incă vreo câteva 
manevre, şi agentul opri la douăzeci de centimetri de bara din 
spate a unei alte 404, în vreme ce un Ope/ mare trăgea în 
spatele lui. Işi scoase valiza din portbagaj, sui la etajul cabinelor 
de-a-ntâia şi se instală în cea care-i fusese rezervată. 


Era cu adevărat luxoasă şi elegantă, Bruneau nu exagerase cu 
nimic: e drept că nici agentul nu se gândise să se zgârcească cu 
privire la confort... îşi desfăcu bagajul şi ascunse cât mai bine 
cutia cu grenade. 

Prinsesse Ragnhild se pregătea în sfârşit de pornire, cu 
douăzeci de minute întârziere, observă el, îndreptându-se spre 
restaurantul care tocmai îşi deschisese porţile. Foarte elegant, cu 
tonalităţile lui verzui: Jordan luă un dejun uşor, alcătuit din 
smörbröd” şi bere. Pe urmă plecă să viziteze, una după alta, cele 
cinci punți suprapuse. 

S-ar fi zis că s-au adunat acolo toţi pasagerii, să fi fost trei 
sute, mulţi întinşi pe şezlongurile de pânză, scăldându-şi fericiţi 
obrazul în razele calde ale soarelui. Vasul trecea acum prin Store 
Baelt, strâmtoarea care şerpuieşte între insulele daneze Fyn şi 
Sjaelland - la babord şi la tribord defilau, la câţiva kilometri, verzi 
şi albe, coastele... Sprijinit de bastingaj, agentul fuma o „gitane”, 
şi contempla marea foarte liniştită; un necunoscut veni de-a 
stânga lui rezemându-se şi el în coate şi deschizând vorba. Era 
un american la vreo patruzeci de ani, care îşi rosti îndelung şi cât 
se poate de verde dezamăgirea că pe acest bloody old tub nu-i o 
singură fată - să zicem „mai de Doamne-ajută”, ca să ne păstrăm 
limitele decenţei. 

Agentul încuviinţă şi căzu de acord că era, desigur, most 
depressing. După care îşi luă rămas-bun şi se închise la el în 
cabină, unde citi un roman poliţist până la şase seara. Inainte de 
cină, îşi îngădui un mic popas la bar, în tonalități roşii acesta, şi 
dădu iar peste americanul de adineaori care, precum limpede se 
vedea, se hotărâse să-şi înece năduful în alcooluri ţepene şi 
grozav ar fi vrut să-l tragă după dânsul pe panta asta 
alunecoasă. Jordan însă se ţinu tare, trebuia oricum să se 
gândească la întâlnirea din pădurea norvegiană; bău numai două 
whisky-uri, atât, şi se duse la masă. 

La nouă era înapoi în cabină şi peste douăzeci de minute, în 
pat. In salonul de clasa întâi începuse dansul; dar nici într-acolo 
nu-i dădea inima brânci în seara aceea. 

Şi apoi, după ce stinse lumina, imposibil să adoarmă. Se suci şi 
se răsuci vreme îndelungată în cuşeta totuşi destul de 
confortabilă, muncit de un straniu simţământ de îngrijorare - 

vag, îndepărtat, tulbure, dar totuşi îndărătnic. Aşa era cu dânsul: 
raţiunea, logica se lăsau uneori biruite de un fel de intuiţie care-i 
prevestea viitorul, cum şi de ce nu ştia nici el. Un lucru era însă 
sigur: când se simţea într-o asemenea stare, ştia că-l aşteaptă 
ceva rău. 

la stai puţin, frate... Ce dracului căuta el pe vaporul ăsta, 
cărând după sine o valiză, douăzeci de mii de dolari şi o maşină? 
O maşină... Se ridică brusc în pat şi aprinse lumina. Gata! Ceva 
se pusese în mişcare acolo jos, în adânc, şi urca domol la 
suprafaţă. Intocmai ca pe vremea când era copil, acum patruzeci 
de ani, în baraca aceea de bâlci care se numea La undița 
fermecată şi unde trăgeai, la noroc şi pe alese, de o anume aţă 
dintr-un ghem: uneori, nu prea adesea, de altfel, scoteai la 
capătul atei, dintr-un hârdău de rumeguş, un câştig uluitor: un 
fluier, o broşă de aramă sau un pistol pneumatic... 

O maşină - asta îl sâcâia, inconştient, de un ceas încoace. De 
ce i se impusese, căci Kolbe pretinsese categoric acest program, 
da, de ce i se impusese un mod de întâlnire atât de puţin practic 
şi în care să fie neapărat nevoie de o maşină? Logic, târgul s-ar fi 
putut face la fel de bine la Oslo, sau chiar pe Vaporul ăsta, care 
era teritoriu norvegian. Atunci, ce noimă avea locul acela de 
întâlnire la optzeci de kilometri de capitală dacă nu să-l silească 
să vină cu maşina?! 

Fără să mai stea pe gânduri, Jordan sări din pat şi se îmbrăcă. 
Se înarmă cu Coltul şi cu o lanternă electrică - cea a bietei Ilse - 
Şi ieşi din cabină. După ceasul lui, era unsprezece fără un sfert. 

Culoarul era puternic luminat, pustiu şi tăcut. Se auzea doar, 
ca un zgomot de fond, torsul îndepărtat al motoarelor şi, din când 
în când, o undă de muzică răzbind din salonul de dans. Agentul 
cobori în holul de intrare la clasa întâi: când vizitase vasul, 
observase o scară îngustă care pornea de acolo şi ducea la cala- 
punte, îngăduindu-le eventual pasagerilor accesul la maşinile lor. 
Se încredinţă că e singur - şi o luă pe scară în jos. 

Lunga criptă metalică, despărțită în două de un şir de stâlpi 
aşezaţi în centru, era pustie şi slab luminată de câteva plafoniere 
electrice montate din loc în loc. Şi aici domnea liniştea, 
netulburată decât de zgomotul maşinilor, în aşa fel încât se 
auzea lunecarea mătăsoasă a apei de-a lungul cocăi. Aşezate pe 
opt rânduri, bară lângă bară, maşinile luceau uşor în semi- 


obscuritate. 

Trebuia întâi să-şi descopere Peugeot-ui, şi nu era uşor de loc. 
Începea chiar să-şi piardă răbdarea - când îşi aminti deodată că 
îşi îmbarcase maşina lângă panoul din spatele vasului, în vreme 
ce acum se încăpăţâna să caute printre maşinile din faţă. Se 
duse în partea dinspre pupă şi îşi găsi aproape numaidecât 
cupeul, stând liniştit între celălalt Peugeot şi Opelul care îl 
încadrau. 

Îl cercetă cu luare-aminte, îi dădu ocol, îngenunche şi privi 
dedesubt. Nimic anormal. Deschise cu prudenţă portiera din 
dreapta volanului, se uită pe sub scaune, apăsă pe buton 
ridicând capota şi se aplecă asupra motorului. Nici acolo, nicio 
hibă. Foarte bine, asta putea să însemneze că n-a venit nimeni 
încă. Închise totul la loc, căută un post de observaţie de unde să 
nu fie văzut şi îl găsi, destul de greu de altfel, la vreo zece paşi 
de acolo, într-un frumos cupeu Chevrolet, al cărui proprietar, un 
optimist - poate chiar americanul de adineaori - nu-l încuiase. 
Agentul se instală pe bancheta din spate - de afară, în penumbra 
aceea, era sigur că nu-l poate nimeni vedea. 

Şi o veghe istovitoare începu. A, era foarte confortabilă 
bancheta, nimic de zis; chiar prea confortabilă, iar Jordan, care cu 
zece minute în urmă nu putea închide un ochi, era silit acum să 
lupte cu o poftă grozavă ce-i venise să se întindă pe perne şi să 
doarmă ca un îngeraş. 

Unsprezece şi un sfert, unsprezece şi jumătate - căscă încă o 
dată şi se frecă la ochi... Clipele se scurgeau mai departe, una 
câte una, ceasul agentului arăta acum douăsprezece... Mare 
prostie, zău, să stai să moţăi aici când în cabină te aşteaptă un 
pat împărătesc, plătit cu două sute de mărci. 

Scârbit peste măsură, agentul era cât p-aci să renunţe şi fu 
nevoie să-şi spună iar şi iar, cu toată hotărârea, că niciodată în 
asemenea împrejurări nu-l înşelase intuiţia. O jumătate de oră, 
un ceas - nu, de rândul ăsta se lasă păgubaş. 

Şi apoi, tocmai când sta, pentru ultima oară, în cumpănă dacă 
să mai rămână sau nu, auzi în spatele Chevroletului un zgomot 
uşor de paşi. După o clipă, se ivi un tip înalt, brunet şi zvelt cu o 
valiză pătrată în mână. Cu toată lumina slabă, Jordan îl recunoscu 
numaidecât: era unul din oamenii B.V.-ului, cei pe care-i văzuse 
la „Royal Tronchet”, cei care-l doborâseră pe Lornier în rue de 


Calais; lunganul era blond-roşcat pe atunci şi îşi vopsise desigur 
părul pentru operaţia asta, precauţiune insuficientă însă, căci 
Jordan nu-i uitase mersul legănat, chipul mobil şi ochii prea 
deschişi. 

Oricum însă, deocamdată era sigur că nu-l vede nimeni, 
cufundat cum era în căutarea Peugeot-ului 404 printre celelalte o 
sută de maşini, îl dibui în sfârşit, şi lui Jordan i se păru că-i 
desluşeşte un uşor zâmbet pe buze în vreme ce, băgând mâna în 
buzunar, scoase o cheie cu care deschise, parcă era cea 
originală, portiera dinspre volan a Peugeot-ului. 

Jordan rămase atât de uluit, încât îşi duse fără să vrea mâna la 
propriul său buzunar, ca să se încredinţeze dacă cheia lui 
personală mai era acolo. Şi era acolo - o cheie specială anti-furt, 
un model foarte deosebit... Dovadă că lovitura fusese pregătită 
de mult: se poate fabrica o copie după o cheie specială anti-furt, 
ca după orice cheie, dar trebuie timp pentru asta, ocazii prielnice 
şi răgaz pentru tot felul de încercări şi potriveli - treaba trebuie 
să se fi făcut, deci, la Göttingen, unde Jordan îşi lăsase adesea 
maşina în stradă, fiindcă se întorcea târziu şi nu mai voia să pună 
să i se deschidă garajul de la „Zur Sonne”. Şi atunci... 

Tot şuvoiul acesta de gânduri se opri dintr-o dată: germanul 
îşi, pusese jos valiza şi scotea dintr-insa o cutie plată şi 
dreptunghiulară, cam de circa treizeci de centimetri pe douăzeci 
şi de vreo zece înălţime. O strecură sub scaunul şoferului, prin 
spate, moşmondi ceva în faţa scaunului, închise portiera şi 
dispăru fără zgomot. Nu stătuse acolo mai mult de două sau trei 
minute. 

Înainte de a se duce să vadă despre ce e vorba, Jordan mai 
aşteptă cincisprezece minute încheiate, din prudenţă şi ca să 
evite o întoarcere neprevăzută. Dar nu; omul nu bănuia nimic. 
Cobori din Chevrolet, îi pierise somnul de tot acum, se îndreptă 
spre cupeu şi scoase din el cutia. O lădiţă de metal, încăpând 
exact în spaţiul foarte mic de sub scaun, fusese fixată la bara 
montată în faţa acestui spaţiu, cu un inel de sârmă. Încă o 
dovadă că treaba fusese pregătită de mult şi amănunţit: se 
construise această lădiţă anume pentru un Peugeot 404, se ştia 
că sub scaunul acestui tip de maşină există o bară de care se 
poate lega lădiţa spre a o împiedica să alunece în spate şi să 
ajungă să fie văzută. 


Jordan ştia dinainte ce se află în lădiţă, îi rămânea doar să 
verifice sistemul şi produsele folosite, numai aşa, din curiozitate. 
O deschise: înăuntru, obişnuitul dichis, o cutie rotundă cu un 
cadran gradat de la 0 la 12 şi două mici manete-ace cu care să 
se poată forma o anume oră - acum arătau zece fix; din cutie 
ieşea un fir electric legat de un tub strălucitor, detonatorul, 
înserat între patru cartuşe cilindrice, lungi fiecare de câte 
douăzeci de centimetri. Din cele ce stăteau scrise pe ele, în 
germană, rezulta că e marfă de calitate, dinamită a-ntâia, 
nitroglicerină plus nitroceluloză - mixtură care explodează scurt 
şi violent, folosită pentru aruncat în aer stâncile cele mai tari. Cu 
cât se afla acolo, s-ar fi putut face ţăndări un tanc. 

Agentul scoase binişor detonatorul, îl despărţi de cutie - un 
mecanism pe cinste, cutia asta, nici dacă o duceai la ureche nu-i 
auzeai zgomotul de ceasornic. Cartuşele le-ar fi putut lăsa acum 
în lădiţă şi lădiţa s-o pună la loc: ştie oricine că dinamita nu 
reacţionează la o simplă izbitură. Aşa era, în principiu... Preferă 
totuşi s-o scoată de acolo: o călătorie cu asemenea încărcătură 
sub scaun ar putea dăuna concentrării şoferului, abătându-i în 
chip pernicios gândurile. Şi, de altfel, pentru planul de acţiune de 
a doua zi, pe care-l pusese la cale în câteva secunde, n-avea 
nevoie să se încurce cu ea. 

In cinci minute, Jordan se afla pe puntea din spate: aruncă pe 
rând în apă cutia, detonatorul şi cele patru bombiţe - trebuie să 
mai fie acolo şi până în ziua de azi, undeva pe fundul mării între 
Göteborg şi capul Skagen. Se întoarse apoi în cabină şi se culcă 
la loc era ora unu şi jumătate, salonul de dans îşi închisese uşile 
şi vaporul luneca în noaptea înstelată, pustiu şi tăcut ca un 
mormânt. 

Întâi cugetă în întuneric, migălind şi punând la punct în cele 
mai mici amănunte planul pentru mâine, ba nu, pentru azi. Apoi, 
începu să se gândească ce semnificaţie are, în cadrul general al 
misiunii lui în Germania, faptul că, la Göttingen, fără ca el să 
bănuiască nimic, fusese reperat, ba chiar, ca să zicem aşa, 
magistral teleghidat. Cam jignitoare treabă! Şi încet, încet, 
înţelese un adevăr extravagant, monstruos - o interpretare cu 
totul răsturnată a celor ce se petrecuseră cu trei zile în urmă în 
pădurea Vogelsberg... Ajuns la punctul acesta, adormi, sleit de 
oboseală, zicându-şi că e o idee de necrezut, dar care explică 


totul. 
* 

Se trezi puțin după şapte - o noapte destul de scurtă, după 
care se simțea cam obosit şi nu destul de vioi pentru corrida 
care-l aştepta. Cu atât mai mult cu cât, în timp ce dormea, 
creierul lui lucrase fără îndoială mai departe: căci primul gând 
care îi veni, de îndată ce deschise ochii, fu problema îmbarcării 
germanului pe vas. Cum făcuse oare, ca Jordan să nu-l observe? 

Chibzuind bine, îşi dădu seama că nu era nevoie chiar de cine 
ştie ce vrăjitorie: putuse foarte bine să-i încredinţeze unui 
complice grija de a-i îmbarca maşina - avea cu siguranţă una, cu 
care să poată urmări de departe cum se prinde Peugeot-ul în 
capcană şi care sunt rezultatele focului de artificii - în vreme ce 
el urca pe punte ca un simplu pasager, înaintea tuturor. După 
care nu-i mai rămânea decât să se izoleze în cabina lui pe care 
şi-o luase desigur la clasa a doua, complet independentă şi 
despărțită de clasa întâi. La sosire, aceeaşi schemă: cineva se va 
îngriji să-i ducă maşina pe uscat, iar omul B.V.-ului va cobori 
discret de pe vas - în harababura iscată de debarcarea sutei de 
maşini încărcate pe Prinsesse Ragnhild n-avea să fie o treabă 
prea complicată. 

Agentul se îmbrăcă repede şi se duse pe puntea superioară. 
Sub o minune de cer albastru, vaporul înainta încetişor în 
strâmtul fiord Oslo, ocolind limba de pământ de la 
Nesoddtangen. Începea să se vadă capitala, la vreo opt sau zece 
kilometri în faţă, încadrată din trei părţi de coline împădurite. 
Jordan socoti că mai are timp să guste pe îndelete ceva - îl 
aştepta fără îndoială o zi grea... Îşi petrecu, deci, o jumătate de 
ceas în restaurant: două ouă la pahar, pâine cu unt, şuncă, fileuri 
de heringi, marmeladă de portocale, un pahar mare de lapte şi 
câteva ceşti de cafea, ca să-l ţină trei, patru ore. Tocmai sfârşise, 
când Prinsesse Ragnhild intra în port, trecând foarte aproape pe 
lângă acoperişul înalt şi ascuţit care adăposteşte vasul polar al 
lui Nansen, la babord, şi lăsând la tribord zidurile medievale ale 
fortăreței Akershus. În radă, ambarcaţii de toate neamurile, mari 
şi mărunte, circulând încoace şi încolo - o forfotă în stare să-l 
zăpăcească şi pe proprietarul unui carting. 

La opt fix, vasul companiei „Jahre Line” atingea cheiul Hjortnes 
şi, treizeci de minute mai târziu, după ce trecu repede pe la 


grăniceri şi prin vamă, Jordan ieşea din cală la volanul maşinii şi 
cobora planul înclinat care ducea spre pământul norvegian. Nu 
fără oarecare emoție şi interes: mai îndeplinise în ţara aceasta o 
misiune, în urmă cu un an, o misiune ciudată care-i lăsase 
amintiri amare; şi, cum misiunea cu pricina se desfăşurase în 
plină iarnă, cu munţi de zăpadă şi pe un frig de -25 de grade, i se 
părea bizar să revadă acum aceleaşi meleaguri scăldate de un 
soare cald, de iulie. 

Fără a căuta să descopere dacă e urmărit - lucru, de altfel, 
foarte posibil - o luă drept înainte până unde dă cheiul în Bygdây 
Alle, şi apoi, pe largul bulevard, până la „Norge Hotell”, unde 
locuise şi rândul trecut. Avu norocul să găsească o cameră liberă, 
o plăti şi-şi lăsă acolo valiza: ar fi fost cu totul nepotrivit, având în 
vedere planul ce şi-l făcuse, s-o ia cu el în maşină. 

Se aşeză apoi iar la volan, se îndreptă spre gara de Est, rătăci 
câtva pe acolo, prin străduţele oraşului vechi, ieşi în sfârşit în 
Trondheimsveien care drept, drept înainte cale de câţiva 
kilometri îl scoase în cele din urmă din oraş, pe şoseaua 
naţională E 6, în direcţia Eidsvoll şi Hamar. Se făcuse nouă fără 
zece, maşina infernală ar fi trebuit, teoretic, să explodeze în 
şaptezeci de minute... În această mică excursie, agentul nu-şi 
luase mult bagaj: Coltul, în buzunar, şi cele două grenade, 
aşezate cu grijă în cutia de mănuşi, culisantă, a maşinii. 


CAPITOLUL V 


După vreo cincisprezece minute de drum, Jordan socoti că a 
sosit momentul să vadă dacă e urmărit - precum spera. Nu-i fu 
greu s-o facă, fiindcă traficul era foarte redus, ceea ce i se păru 
chiar ciudat; nu ştia că norvegianul îşi scoate rar maşina 
personală în timpul săptămânii, că transportul rutier nu e foarte 
dezvoltat în ţara aceasta şi, mai ales, că drumul E 6 duce la 
Capul Nord, dar că, după 20 iulie, soarele de la miezul nopţii 
nemaivăzându-se, turiştii nu se mai înghesuie spre această 
extremitate nordică a Europei, şi ce să facă, mă rog, în 
pustietatea aceea de la Capul Nord, când soarele de la miezul 
nopţii nu mai există? Ca urmare, într-un sfert de oră, Peugeotul 
nu se încrucişase decât cu vreo două, trei maşini şi nu depăşise 
decât cam tot pe atâtea, O situaţie foarte pe placul lui, de altfel. 

În aceste condiţii, reperă lesne maşina care-l urmărea: o 
limuzină gri-închis care se ţinea cu încăpățânare la peste un 
kilometru distanţă în spatele lui, şi pe care n-o putea, deci, zări, 
decât în rarele porţiuni de linie dreaptă. Ca să se convingă, folosi 
vechiul şi clasicul truc, încetini mult după un viraj şi îşi văzu 
urmăritorul în retrovizor la numai cinci sute de metri. Germanul, 
altcineva nu putea fi, încetini atunci şi el numaidecât şi se 
îndepărtă spre orizont. Nu dorea pasămite de loc să se ţină de 
coada agentului, cunoscând, sau, mai exact, închipuindu-şi că 
cunoaşte care-i va fi peste puţin soarta. 

Până pe la nouă şi jumătate, Jordan călători într-un peisaj de 
câmpie, brăzdat de dealuri mărunte şi punctat pe ici, pe colo, de 
vilişoare de lemn, brune şi roşcate, un peisaj destul de banal. Pe 
urmă, drumul intră dintr-o dată în pădure, o pădure deasă de 
brazi şi de pini sălbatici, crescuţi pe spinarea colinelor, de-a 
dreapta şi de-a stânga, nici aici priveliştea nu era prea specific 


norvegiană, ai fi putut foarte bine să te crezi pe undeva prin 
regiunea de sud a munţilor Vosgi. 

Incă un sfert de ceas. Maşina gri era tot în spatele lui, după cât 
putea să-şi dea din când în când seama agentul. Pe la zece fără 
zece, începu să cerceteze cu luare-aminte terenul: mai avea cel 
mult zece kilometri ca să descopere locul cel mai potrivit planului 
său - căci bomba care se presupunea că o transportă nu era, cu 
siguranţă, matematic reglată, practic e ceva cu neputinţă, iar 
explozia pe care o aştepta adversarul lui putea şi trebuia, deci, 
să se producă la vreo opt, zece minute înainte sau după ora 
zece. 

Timpul trecea, ceasul lui Jordan arăta acum ora zece: şi tot nu 
găsise ce dorea el. Şi ce anume dorea? Nimic altceva decât un 
viraj ca lumea, urmat la mică distanţă, la vreo sută de metri, 
două, de un şanţ care să ofere un adăpost sigur - şi, pe 
deasupra, să nu se vadă nicio altă maşină pe şosea în clipa 
respectivă. Cerea cam multe, e drept, mai ales în ce priveşte 
şanţul; băga acum de seamă că, de-a lungul drumurilor 
norvegiene, abia dacă există un fel de simple rigole, mai puţin 
adânci decât grosimea unui trup omenesc. 

Incă vreo câteva minute. Incepea să se enerveze şi să se 
întrebe dacă nu se bizuise prea mult pe nedezminţitul lui noroc... 
Zece şi cinci... Un viraj brusc şi, în sfârşit, lozul câştigător! La o 
sută de paşi se afla nu un şanţ ci, mai bine, un pod metalic peste 
albia îngustă a unui torent de vreo trei metri lărgime pe doi metri 
adâncime, perpendiculară cu drumul. Mai frumos ca în visele 
lui... Şi nicio maşină cât vedeai cu ochii - numai să dăinuie, îşi 
spune Jordan, precum bătrâna doamnă împărăteasă; şi frână 
încetişor, pentru a opri de îndată ce trecu tablierul. 

Ţinând seama de această încetinire, de distanţa la care se afla 
germanul şi de viteza cu care mergea, aceeaşi cu a Peugeot-ului, 
cam şaptezeci pe oră, agentul avea la dispoziţie vreo douăzeci 
de secunde pentru a acţiona. Cam puţin, dar destul, cu condiţia 
de a respecta vorba lui Talleyrand, „încetişor, că mă grăbesc...” 
Din două învârtituri de manivelă, ridică geamul, în aşa fel încât 
să lase, în partea de sus o deschizătură de numai vreo zece 
centimetri, şi deschise portiera; luă apoi cele două grenade, câte 
una în fiecare mână, cu pârghia percutorului strânsă în palmă, 
coborî, închise portiera cu genunchiul. În sfârşit, scoase cuiul de 


siguranţă al grenadei din mâna stângă cu arătătorul drept şi pe 
cel al grenadei din mâna dreaptă cu arătătorul sting, îşi strecură 
amândoi pumnii prin deschizătura geamului, dădu drumul la 
amândouă jucăriile deodată, una pe bancheta din spate, alta pe 
scaunul şoferului. De acum, în cinci sau şase secunde aveau să 
plesnească, şi atunci... 

Se gândi o clipă, o frântură de clipă, că prăpădeşte o maşină 
de aproape două milioane de franci vechi, dar cruţă astfel 
douăzeci de mii de dolari şi că, la urma urmelor, operaţia e 
rentabilă. Şi trecu drumul în pas alergător, strecurându-se sub 
tablierul podului. 

Lipit de malul albiei, i se păru că stă acolo de o veşnicie - până 
într-atâta, încât îi trecu o clipă gândul cumplit că sculele lui au 
dat greş... Apoi, năprasnic, cele două detunături aproape 
simultane şi, pe deasupra capului, şuieratul furios al bucăţilor de 
metal. Departe de ce ar fi fost cu bombiţele de dinamită, dar, în 
sfârşit, destul de impresionant totuşi. 

Aruncă o privire... Destul de impresionant şi spectacolul: 
grenadele sfărâmaseră toate geamurile, smulseseră o uşă şi 
făcuseră terci caroseria... Proiectat la mai bine de un metru într-o 
parte, Peugeot-ul se legăna într-o rână în micul şănţuleţ de pe 
dreapta, într-un unghi destul de îngrijorător... în alte două 
secunde, însoţită de un muget înfundat, o văpaie vie şi roşie 
ţâşni din orbita goală a portierei smulse - apoi o violentă 
explozie, sărea în aer rezervorul, şi într-o clipă maşina nu mai fu 
decât o mare de flăcări. În aceeaşi clipă, maşina germanului se 
ivi de după cotitură. 

Totul se petrecu atunci aşa cum prevăzuse şi sperase el. 
Maşina, un Taunus destul de bătrâior, opri la capul podului, la 
zece metri de Peugeot-ul în flăcări. Omul B.V.-ului cobori, trecu 
tablierul, şi rămase neclintit pe stingă şoselei, contemplând 
tabloul. Îi întorcea spatele lui Jordan - care, apucându-şi Coltul de 
țeavă, se strecură binişor afară din albie şi se apropie de el; 
asurzit de zgomotul incendiului, acesta nu auzi sau, poate, nu-i 
bănui decât prea târziu prezenţa: făcu brusc stânga-mprejur, îl 
privi pe agent cu nişte ochi înnebuniţi de groază, de parcă ar fi 
văzut o stafie ieşită din mormânt. Jordan îl izbi repede şi tare în 
frunte, o lovitură straşnică cu crosa, care îl lăsă lat pe german. 

Pe şosea, din faţă, din spate, tot nimic - norocul nu-l părăsea! 


Agentul apucă de subţiori trupul neînsufleţit şi-l târî până la 
Taunus, încercă să deschidă portiera din dreapta volanului. 
Mama ei! Era încuiată... Ocoli maşina, trase de siguranţa de 
dinăuntru, se întoarse să-l instaleze pe scaunul din faţă pe 
germanul leşinat - destul de anevoie, de altfel, şi nu fără 
înjurăturile de rigoare. Se aşeză apoi la volan, porni motorul, 
bâjbâi puţin la schimbătorul de viteză şi în sfârşit porni. Operația 
se desfăşurase fără cusur şi nu durase mai mult de trei minute, 
din clipa când oprise Peugeot-ul. 

Întâiul vehicul cu care se încrucişă fu un camion cu lapte, cinci 
kilometri mai încolo. Jordan merse înainte cam încă o dată pe 
atâta şi, socotind că se află acum destul de departe de locul 
„accidentului”, intră într-un drumeag îngust, care se desfăcea pe 
dreapta din şoseaua naţională şi se înfunda, urcând aspru în 
masivul împădurit. Un drumeag sau nici măcar atât: mai curând 
o cărare tăiată în inima pădurii, slujitul desigur pentru coborârea 
copacilor doborâţi, şi pe care un Jeep s-ar fi simţit mai la largul lui 
decât un turism. Agentul izbuti totuşi să mai înainteze vreo două 
sute de paşi, înainte ca Taunus-ul să amenințe să se blocheze; 
viră atunci nouăzeci de grade la dreapta, pătrunse în pădure, 
şerpui printre trunchiuri încă vreo douăzeci de metri. Opri apoi şi 
stinse motorul: era pustiu şi linişte pretutindeni, şoseaua, aflată 
acum mult sub nivelul lor, nici nu se mai vedea. Agentul cobori, îl 
trase afară de pe scaunul lui pe germanul care, de câteva clipe, 
începuse să geamă încetişor; îl rezemă cu spatele de un brad, 
apoi se încredinţă că n-are la el nicio armă - adevărul e că 
descoperise în cutia de mănuşi a Taunus-ului un straşnic Luger 
44 Magnum şi nu era de crezut că individul să mai posede şi alte 
piese de artilerie. Şi cum n-avea la îndemână nici săruri să-i 
treacă pe sub nas, nici oţet aromatic ca să-i maseze tâmplele, 
lăsă să lucreze natura şi îşi aprinse o „gitană”, aşteptând ca 
prizonierul să se trezească. 

O fumase pe jumătate când omul B.V.-ului deschise ochii 
mormăind şi frecându-şi inconştient fruntea; lovitura de crosă o 
zdrelise puţin, făcând o rană care sângera încetişor. Il contemplă 
întâi pe agent cu o privire tâmpă, apoi îşi veni deplin în fire şi, cu 
un zâmbet ciudat, i se adresă într-o franceză fără cusur: 

— Ei bine, colega, suntem, cum s-ar zice, chit amândoi, cu 
aceste două lovituri piezişe. 


Jordan simţi că-l apucă furia. Prietenie la cataramă, ai? Un 
flăcău care-şi pusese frumuşel în gând si-l reducă în stare 
moleculară cu patru pocnitoare cu dinamită! Îşi înghiţi la vreme 
vreo două vorbe mai groase şi răspunse cât se poate de liniştit: 

— Cam aşa s-ar zice... Ce mă miră, totuşi, e cum ai izbutit să 
mă reperezi atât de lesne la Göttingen?! 

— Ei, avem şi noi metodele noastre. Dar tu, colega, cum de mi- 
ai mirosit planul? 

— Avem şi noi metodele noastre, îi întoarse rece agentul. 

Germanul se ridică, se întinse şi încheie cu toată seninătatea: 

— Mă rog, mă rog... O să mai stăm de vorbă în maşină sau pe 
vapor. Fiindcă sper că mă duci înapoi la Oslo, nu? 

De rândul acesta, Jordan nu se mai putu stăpâni. Aşadar 
individul îşi închipuia că, acum că meciul s-a terminat, nu le mai 
rămânea decât să ia fiecare câte un păhărel în mână şi să se 
aşeze prieteneşte la taifas, făcând comparații între ce ştie şi ce 
poate S.D.E.C.E. şi Bundesamt fur Verfassungschutz! Protestă cu 
energie: 

— i se pare, amice, că tragem cu buretele şi, gata, o luăm de 
la început? Şi pe omul nostru pe care l-aţi împuşcat în plin centrul 
Parisului crezi că l-am uitat? Te asigur că nu! 

Celălalt ridică uşurel din umeri: 

— Ei, am impresia că v-am făcut mai curând un serviciu, nu? 
Era un tip terminat, nerecuperabil şi primejdios, şi aş pune 
rămăşag că aţi fost foarte mulţumiţi că a dispărut din circulaţie. 

Era mai mult decât adevărat, ceea ce spori mânia agentului: 

— Nu mai spune!... Şi bomba pe care mi-aţi pus-o mie în fund, 
şi rafalele de armă automată din pădurea de la Vogelsberg, au 
fost tot ca să ne faceţi un serviciu? 

— De acord cu bomba, încuviinţă paşnic celălalt. Dar ai scăpat, 
deci ai câştigat. Cât despre rafale, las-o baltă: sper că ai priceput 
că s-a tras anume la un metru mai sus de capul tău. 

Jordan era cât p-aci să se sufoce de indignare: 

— Cu un metru mai sus! Şi fata care era cu mine, o puştoaică 
de lucra pentru noi, şi peste ea s-a tras anume cu un metru mai 
sus? 

Germanul dădu iar din umeri: 

— Şi eu care te credeam băiat deştept!... Văd că trebuie să-ţi 
explic totul! Că planul nostru era ca tu să scapi teafăr şi 


nevătămat şi că, aşadar, repet, am făcut în aşa fel încât să nu 
păţeşti nimic, una la mână. A doua la mână, că pe puştoaică, da, 
pe ea am împuşcat-o anume şi ca lucrurile să pară şi mai 
autentice: cu o carabină de război, un singur foc, care s-a pierdut 
în larma puştii-mitralieră. 

— Se opri o clipă zâmbind cinic: 

— Şi apoi ce-ţi pasă? Află că tânăra Ilse nu lucra de loc pentru 
voi, ci, dimpotrivă, pentru noi. Noi am pus-o să te călăuzească în 
pădure, să te ducă la gardul de sârmă ghimpată. Fără să-i 
spunem, bineînţeles, că la sfârşitul comediei o să se învârtească 
de un glonte în mutră, un glonte de 7,62. 

Cuvintele acestea îi ridicară parcă agentului un văl de pe ochi. 
Şi îi apăru din nou, mult mai intensă însă, mult mai luminoasă 
viziunea ce o avusese cu câteva ore în urmă, în timp ce-l fura 
somnul. O siguranţă deplină acum, explicaţia totală şi definitivă. 

Şi mai ştiu de asemenea, în aceeaşi clipă, că va fi nevoit să-l 
ucidă pe omul acesta. Nu din ură, ci numai pentru că această 
convingere adâncă pe care o dobândise trebuia să-i facă şi pe cei 
de la centru s-o împărtăşească, treabă cu neputinţă de realizat 
fără dovezi, fără fapte. lar aceste fapte nu le putea aduna decât 
dacă B.V.-ul îi lăsa mâinile libere încă două zile - cu alte cuvinte 
dacă germanul era împiedicat să-şi întâlnească şefii, să-i pună la 
curent cu evenimentele. 

Să ucidă era o treabă care nu-i prea plăcuse niciodată lui 
Jordan. Dar să ucidă cu sânge-rece şi încă un om dezarmat... Cu 
capul în piept, câteva clipe, şovăi. Ca să se îmbărbăteze, fu 
nevoit să evoce imaginea obrazului ciopârţit al Ilsei: jucase joc 
dublu, e drept, dar era totuşi o copilă şi ej o doborâseră 
mişeleşte, rece, din interes, cum te descotoroseşti de-o unealtă 
care nu-ţi mai trebuie... Ridică privirea, se uită tăcut drept în 
ochii germanului - care înţelese desigur, căci mormăi, cu un glas 
în care mai stăruia zeflemeaua: 

— S-ar zice că am pierdut o straşnică ocazie de a tăcea. 

După o vreme adăugă, serios acum şi încetând să-l mai 
tutuiască: 

— La ce bun? Numai ca să stricăm relaţiile între ţările noastre, 
dumneata ce părere ai? 

Era limpede că aşa e şi, încă o clipă, agentul şovăi iar. De câte 
ori se gândea, mai pe urmă, la scena asta, avea impresia că 


niciodată viaţa şi moartea unui om n-au stat astfel în cumpănă... 
O secundă, două secunde, trei secunde - şi unul din talere se 
înclină încetişor. Nu sub greutatea raţiunii de stat, nici sub cea a 
încărcăturii de dinamită, ci în amintirea găurii însângerate din 
obrazul micii nemţoaice. Şi numai Dumnezeu ştie că nu-i fusese 
simpatică. Jordan n-avusese însă niciodată o inimă împietrită. 

Se uită din nou la tipul care aştepta, neclintit, şi de rândul 
acesta Heinrich Wittmann ştiu. Rămase foarte demn, nu se 
milogi, se mărgini să dea încet din cap; apoi arătă cu degetul la 
Coltul pe care Jordan îl ridica spre el: 

— Dacă socoţi că altfel nu se poate... Numai că, dacă nu te 
supără prea tare, aş prefera să fac eu însumi treaba. Am la mine 
tot ce trebuie. Glonţul murdăreşte - şi eu vreau să fiu un cadavru 
curat. 

Agentul înţelesese şi nu făcu niciun gest când germanul îşi 
duse mâna la urechea stângă şi scoase un minuscul tub 
trandafiriu pe care-l purta atârnat acolo, ascuns între lobul 
urechii şi părul lui lung, prins de pavilion cu un inel subţire de 
metal. Deşurubă partea de sus a tubului, lăsă să-i curgă în palma 
dreaptă vreo cinci-şase pastile plate, şi îi zâmbi agentului - un 
zâmbet nu chiar atât de silit: 

— Oricând de folos, când pleci în misiune. 

Se aşeză jos, îi aruncă o ultimă privire francezului: 

— La revedere, colega. Pe foarte curând, poate... N-ar fi exclus 
să ai şi tu necazuri pe chestia asta. 

Şi îşi duse mâna la gură. 

Câteva clipe păru că nu se întâmplă nimic... Apoi, deodată, 
căscă gura mare, ca unul care se asfixiază, şi obrazul i se înnegri. 
Trupul se încordă, se răsuci în câteva scurte convulsiuni şi 
rămase, în sfârşit, neclintit pe spate, cu ochii holbaţi şi cătând la 
cer. 

Jordan se apropie, îşi puse mâna stângă pe inima germanului, 
se ridică şi rămase gânditor un minut, destul de impresionat. Era 
întâia oară când asista la o sinucidere, aşa, ca spectator pasiv... 
îşi puse apoi la loc în buzunar pistolul nefolosit şi se apucă să 
caute cadavrul, ca să-i scoată din buzunar tot ce i-ar fi putut 
înlesni identificarea, luându-i adică portofelul, în care găsi, aşa 
cum se aştepta, un bilet Oslo-Kiel pentru el şi maşina lui. 

Trebuia acum să scape de cadavru. Să-l îngroape nu putea, îi 


lipseau uneltele... începuse să cerceteze împrejurimile şi găsi, 
după zece minute, un crâng scund, destul de des şi nu prea 
îndepărtat. Târi anevoie corpul până acolo, se strădui să-l 
ascundă printre tufe - nu fără greutate; dar până la urmă 
rezultatul era destul de mulţumitor: afară doar de un mare 
ghinion, germanul putea să se odihnească acolo câteva zile fără 
să-l vadă nimeni, cu atât mai mult cu cât locurile păreau într- 
adevăr puţin umblate. 

Pe ceasul agentului, era unsprezece fără un sfert: Prinsesse 
Ragnhild pornea la unu la prânz, nu era vreme de pierdut. 

Întors pe şoseaua naţională 6, Jordan porni Taunus-ul spre Oslo 
cu o viteză mult superioară limitelor stabilite de codul rutier 
norvegian. În timp ce sta la volan, cumpăni îndelung dacă are 
sau nu şanse să scape: nu de teamă sau de grijă pentru 
siguranţa lui personală, nu, pur şi simplu pentru izbânda misiunii. 
Şi ajunse la încheierea că trebuia să se sfârşească cu bine. De 
altfel, ce vină i s-ar fi putut aduce, dacă s-ar fi ciocnit de serviciile 
speciale germane? Omul se sinucisese - aşa că? li era lesne să 
jure că n-are niciun amestec. Maşina furată? Nimic prea grav: 
putea să le spună că vederea cadavrului îl înspăimântase, că 
dorise să se îndepărteze cât mai iute de la locul dramei. 

Zece minute după ce porni, trecea pe lângă maşina incendiată, 
care nu mai era acum decât o carcasă fumegândă. Destul de 
multă lume de jur împrejur, gură-cască, poliţişti şi chiar o chipeşă 
maşinuţă de pompieri, venită fără îndoială de la Eidsvoll. Să 
treacă nepăsător ar fi dat de bănuit: opri, cum ar fi făcut orice 
automobilist, căscă ochii şi plecă mai departe după câteva 
minute: Ajunse în capitală la douăsprezece fix, o luă pe 
Trondheimsveien, în sens invers celui de dimineaţă şi în 
cincisprezece minute era pe Hjortnes Kai. Operaţiile de 
întoarcere pe vaporul companiei „Jahre Line” erau în toi şi 
agentul era departe de a fi ultimul. La douăsprezece şi jumătate, 
după ce îşi trase maşina în puntea-cală, îşi luă în primire cabina 
de clasa a doua: avea două locuri - dar plăcându-i se vede şi lui 
la fel de mult confortul, germanul plătise amândouă cuşetele şi 
Jordan putu astfel să cugete netulburat de nimeni, până seara, la 
planul de acţiune în Germania. Prinsesse Ragnhild ridicase 
ancora, după orar, la ora unu; nicio clipă, nici la îmbarcare, nici 
pe vas, agentului nu i se păru că e urmărit sau observat. 


O traversare fără complicaţii... Instalaţiile de la a doua erau 
desigur mai puţin luxoase decât cele de la a-ntâia - barul servea 
însă aceleaşi lichide şi menu-ul la restaurant era acelaşi. Jordan 
făcu câte o haltă lungă în fiecare, întremându-se temeinic după 
emoţiile de dimineaţă. A doua zi, miercuri 20 iulie, pe la opt şi 
jumătate, debarca la Kiel cu Taunus cu tot. Fără niciun incident şi 
cu aceeaşi convingere că nu-i pasă nimănui de el. 

* 


Îşi studiase programul până la cel mai mic amănunt: fiecare 
minut era socotit. leşi din Kiel aşa cum intrase în ajun prin 
Sophienblatt, înghiţi în mai puţin de trei sferturi de oră cei 
optzeci de kilometri ai şoselei naţionale 404 care îl scoase la 
autostrada E 4. Şi apoi, pietrele kilometrice începură să defileze 
cu viteza maximă îngăduită de Taunus: Hamburg, Hanovra, 
Göttingen - pe care Jordan îl lăsă în stânga, Kassel... La vreo 
şaptezeci de kilometri după Kassel, părăsi autobahn-ul, intrând 
într-o mică şosea departamentală care îl scoase la Flensungen. Şi 
de acolo, o porni pe un drum aspru de munte, cu groaznic de 
multe serpentine, croit în pădure în coasta Vogelsberg-uliu: era, 
de fapt, ramura sudică a drumului, mult mai aspră decât cealaltă 
pe care urcase cu llse în urmă cu şase zile pentru a ajunge în 
locul de unde, în principiu, putea zări faimoasa centrală atomică. 

La trei şi jumătate după-amiază, la vreo zece kilometri înainte 
de a ajunge la Gedern, opri sub copaci exact în locul unde îşi 
trăsese mica nemţoaică Vo/kswagen-ul. Acum, Jordan avea să 
ştie, sau mai curând să verifice, un lucru de care era, teoretic, 
convins. 

Cobori din maşină şi, pe jos, ca şi rândul trecut, o luă de-a 
lungul desişului care mărginea drumul pe stânga, ca să ajungă la 
strâmta deschizătură în care pătrunsese pe urmele lIlsei. O găsi 
cu uşurinţă, aruncă o privire de jur împrejur şi se strecură cu 
îndrăzneală în spărtură. Nu fără o strângere de inimă, totuşi: 
aceea a savantului care, trăgând de o manetă, declanşează o 
experienţă care-i va dovedi sau îi va nărui teza. 

Străbătu cu uşurinţă cărarea, era oricum mult mai uşor decât 
în faptul nopţii, şi putu să desluşească acum neînsemnatele 
repere care-i scăpaseră rândul trecut. In câteva minute, ajunse la 
întâiul baraj... Nu se schimbase nimic, cercul metalic pe care îl 
strecurase llse între cele două fire de sârmă ghimpată era tot 


acolo şi cele trei fire pe care le tăiase el, la întoarcere, pe o 
lungime de un metru, nu fuseseră reparate. Atât şi era o dovadă: 
Jordan prevedea însă alta, şi mai zdrobitoare. 

O luă de-a lungul gardului de sârmă ghimpată spre dreapta şi 
merse astfel vreo cincizeci de metri - până acolo unde, aşa cum 
se aştepta - gardul se oprea brusc. Şi mai încolo - nimic; drum 
slobod. Se întoarse, tot de-a lungul gardului, trecu din nou pe 
dinaintea inelului de metal pus acolo de Ilse, îşi urmă inspecția, 
constată că, şi în partea cealaltă, gardul de sârmă nu se 
prelungea mai mult de o sută de paşi... 

Şi încă, aici, îşi mai dăduseră oarecare osteneală, montaseră 
aşa-zisul baraj pe o distanţă de câteva sute de metri - având în 
vedere cazul că, retrăgându-se, agentul s-ar fi abătut la stânga 
ori la dreapta de la potecă. Al doilea „obstacol”, mai îndepărtat, 
cel alcătuit din fire încrucişate, nu era mai lung de treizeci de 
metri... Nimic mai firesc, de altfel: noaptea, rudimentul ăsta era 
mai mult decât îndestulător ca să-i dea lui Jordan iluzia unui baraj 
neîntrerupt; pe de altă parte, nemţoaica cunoştea foarte bine 
drumul şi nu era nicio primejdie să se rătăcească şi să treacă pe 
de lături... împreună, cele două simulacre putuseră fi făcute de o 
echipă de nici şase inşi, într-o singură zi de lucru. 

În spatele celui de al doilea „baraj”, la vreo treizeci de paşi, se 
mai vedeau încă pe pământ urmele lăsate de pneurile unui /eep, 
desigur aceia care-i adusese pe oamenii B.V.-ului şi tacâmul lor, 
proiectorul şi armamentul; de altminteri aproape de tot se 
desluşeau şi urmele uşoare ale afetului puştii-mitraliere: nici 
măcar duliile provenite de la cele două rafale nu-şi dăduseră 
osteneala să le culeagă. 

Cât văzuse, îi ajungea. Oricum, nu mai avea niciun rost să se 
mai afunde în pădure: nu-l mai aştepta nimic interesant, şi în 
orice caz nicio centrală atomică, nici terminată, nici în 
construcţie... Trebuia să izbutească să înştiinţeze însă Parisul cât 
mai curând cu putinţă: era, pe ceasul lui, trei şi douăzeci şi, dacă 
treaba mergea bine, avea să fie la Frankfurt la vreme, ca să 
prindă Caravelle Air-France de nouăsprezece patruzeci. 

Se întoarse la şosea şi la Taunus, demară în direcţia Gedern, 
ajunse, peste trei sferturi de oră, în şoseaua naţională 40 care-l 
scoase la Frankfurt la cinci şi zece. Se oprise cincisprezece 
minute în drum, într-o cafenea din Gelnhausen, ca să fabrice o 


scrisorică, un rezumat pe două pagini al celor constatate în 
pădurea de la Vogelsberg şi al concluziilor respective. Inainte de 
a-şi încredința poştei locale mesajul, scrisese pe plic adresa, 
foarte nevinovată în aparenţă, a unuia din corespondenţii de la 
Paris ai S.D.E.C.E. În felul acesta, chiar dacă nu mai vedea 
niciodată Parisul, rezultatele misiunii lui aveau să ajungă la ţintă. 

Ocoli vajnic pe la sud marele oraş şi o porni spre Rhein-Main 
Flughafen, la doisprezece kilometri de acolo; o clipă mai devreme 
şi ajungea la ţanc ca să sară în Boe/ng-ul de şaptesprezece 
douăzeci al Lufthansei, care decolă sub ochii lui pe când gara 
Taunus-ul - ce avea să-l lase în voia soartei în locul de parcare de 
la aeroport. 

Lă urma urmelor, era fără îndoială mai bine să ia un avion 
francez, şi, aşa cum prevăzuse iniţial, îşi luă, zborul, peste o sută 
patruzeci de minute, cu cursa 749 a companiei Air France. 

Până în clipa decolării se aşteptase la orice, la o intervenţie a 
poliţiei sau a Siguranţei germane. Ce Dumnezeu, băieţii care 
fuseseră puşi să îmbarce şi să debarce Taunus-ul la Kiel şi Oslo, 
în vreme ce adversarul lui se urca, discret, pe vaporul companiei 
„Jahre Line”, trebuie să se fi mirat văzând că maşina se întoarce 
cu un necunoscut la volan! Pe urmă însă, când Caravella ţâşni 
spre cer, Jordan trase concluzia că, de bună seamă, germanul va 
fi fost atât de sigur că are să-i funcţioneze capcana, încât n-a mai 
socotit necesar să ceară pentru traversarea Oslo-Kiel ajutorul 
gorilelor. 

La douăzeci şi patruzeci şi cinci, avionul companiei Air France 
ateriza la Orly. A doua zi în zori, agentul se înfiinţă la Porte de 
Montreuil şi solicită o întrevedere urgentă cu colonelul Guibrard. 


CAPITOLUL VI 


— ...Cum vedeţi, domnule colonel, spuse Jordan, o comedie 
clasa-ntâi; dumnealor ne intoxicau după pofta inimii în două 
feluri: în direct prin reţeaua Bruneau şi invers prin reţeaua Muller, 
ex-Lornier. 

Guibrard tuşi încetişor, făcu câţiva paşi nehotărâţi de jur 
împrejurul biroului. 

— Mărturisesc că n-am înţeles exact, mărturisi el în cele din 
urmă, aşezându-se la loc. Sau mai bine zis am înţeles 
amănuntele, dar nu şi concluziile pe care le tragi... Fii drăguţ, şi 
ia-o încă o dată de la cap... Ziceai că oamenii B.V.-ului au 
priceput numaidecât că i-am lăsat anume să pună mâna pe 
schema reţelei Lornier? 

— Întocmai. Cum? Asta n-o ştiu, e o chestiune pe care urmează 
s-o limpezesc. Sigur e însă că, în vreme ce credeam că-i păcălim 
pe germani, ne-au păcălit ei pe noi într-un chip magistral; în 
vreme ce, nu-i aşa, ne închipuiam că vor crede că ne inundă cu 
informaţii alese anume ca să ne intoxice, ne-au manevrat ei cum 
au vrut, plecând tocmai de la principiul că no; nu vom crede 
niciun cuvânt din informaţiile furnizate de reţeaua ex-Lornier. Am 
să revin... 

Făcu o pauză, şi urmă: 

— Şi apoi, consecinţă şi mai gravă, şi-au închipuit că dacă le 
oferim aşa pe tavă reţeaua ex-Lornier, o facem fiindcă am 
instalat altă reţea, nouă-nouţă, pe care cea dintâi urma s-o 
camufleze. Aşadar, au emis ipoteza că am respectat schema 
Lornier, care era foarte bună, şi că ne-am mărginit să-i dublăm 
oamenii cu agenţii noştri, pe care-i considerăm de nedescoperit... 
În felul acesta, le-a fost lesne să-şi orienteze cercetările la 
Göttingen, la Munchen sau la Hamburg - şi sunt convins că 


supra-reţeaua noastră a fost reperată în cele mai mici amănunte 
în două săptămâni, fără ca Bruneau să ştie nimic... Şi deci, 
precum vă spuneam adineaori, nemţii puteau să ne bage pe gât 
tot ce pofteau, direct sau invers. 

Directorul general făcu un mic gest de enervare: 

— Mama ei de treabă, păi tocmai asta nu pricep! Ce vrei să 
spui, cu directul şi inversul dumitale? 

Agentul zâmbi şi, fără exces de tact, fiindcă nu-i stătea în 
caracter, începu să-i vorbească aşa cum vorbeşti unui copil de 
cinci ani: 

— Dar e foarte simplu, domnule colonel. Să luăm întâi reţeaua 
„adevărată”, cea a lui Bruneau: ei bine, de vreme ce noi o 
consideram pe deplin sigură, germanii puteau pe canalul acesta 
să ne facă să credem tot ce doreau ei să înghiţim - asta am 
numit-o intoxicație directă. Observaţii că, săptămâni întregi, s-au 
mărginit doar să ne confirme iluzia, lăsându-i pe oamenii lui 
Bruneau să culeagă tot felul de fleacuri, bucățele de adevăr, 
informaţii inofensive pe care oricum le-am fi aflat mai târziu 
citind ziarele... Vă amintiţi că ne-a mirat randamentul acesta 
modest: faptul însă că reţeaua aduce o pradă, fie ea cât de 
modestă, ni se părea o dovadă că B.V.-ul nu-i cunoştea existenţa. 
În realitate germanii, care n-au fost proşti de loc, şi-o ţineau în 
rezervă pentru o lovitură mai mare, şi... 

— Bun, clar, îi tăie vorba colonelul cam rece. Şi cealaltă 
modalitate, cea pe care te încăpăţânezi s-o denumeşti „inversă”? 

— Nicio scamatorie, o să vedeţi. B.V.-ul ştia că, siguri că nu-i 
decât material de intoxicare, noi vom privi de-a-ndoaselea tot ce 
ne va comunica el prin reţeaua Muller. Cu alte cuvinte, dacă 
reţeaua Muller ne indica „alb”, noi conchideam că adevărul e 
„negru”. În felul acesta, dacă adevărul era „alb” şi germanii 
doreau să ni-l ascundă, le era destul să le; indice „alb” oamenilor 
lui Muller - ca noi să deducem automat că adevărul e „negru”. 

Colonelul rămase o clipă pe gânduri şi în cele din urmă 
bombăni: 

— Da, da, încep să înţeleg vicleşugul. Dar n-ai putea să-mi dai 
un exemplu concret? 

Jordan se însenină la faţă: 

— Un exemplu concret? Cel mai bun exemplu sunt micile mele 
aventuri. Sau, mă rog, ceea ce am înţeles eu din ele. Fiindcă 


raţiunile mai adânci... La politică, ştiţi bine că nu mă pricep. 

Păru să chibzuiască câteva clipe, apoi se hotărî: 

— Domnule colonel, în încurcătura asta există o singură 
certitudine: că Germania Federală n-are, pentru moment, nici-o 
centrală atomică de înaltă putere, subterană sau nesubterană, în 
construcţie sau în neconstrucţie. Dacă treaba asta are sa le facă 
sau nu plăcere domnilor miniştri, habar n-am: faptul e însă pe 
deplin sigur. 

Guibrard voi să ia cuvântul, dar agentul îl opri cu un gest nu 
prea politicos, continuând: 

— Aşadar, guvernul german simte nevoia, acum două, trei luni, 
să ne-o confirme. Nu cu vorbe dulci, astea ştie toată lumea câte 
parale fac, ci prin subtila mijlocire a reţelei Muller: cu alte 
cuvinte, B.V.-ul îi lasă pe oamenii lui Muller să pună mâna - aşa 
au crezut ei, că au pus mâna pe o informaţie senzaţională: 
construcţia secretă a unui reactor de 200 megawaţi. lar noi aici, 
în Porte de Montreuil, ne-am zis: de vreme ce ne lasă să aflăm 
această informaţie, o fac ca să ne intoxice, deci e o bazaconie, 
deci n-au în realitate niciun program atomic în curs de 
desfăşurare. Nu asta e concluzia pe care aţi raportat-o la 
Preşedinţie? 

— Întocmai, recunoscu directorul general după o clipă de 
şovăire. 

— De ce a adoptat Bonn-ul atunci această atitudine, v-o spun 
şi v-o repet, habar n-am. Poate ca să ne liniştească după 
călătoria Cancelarului în America... Pe scurt, mai trece ce mai 
trece - şi într-o bună zi, acum vreo două săptămâni, se schimbă 
punctul de vedere. Germania Federală hotărăşte să ne convingă, 
de rândul acesta, că a început construirea unui puternic reactor. 
De ce au vrut să ne bage asta pe gât, de ce au întors deodată 
calimera - mister şi iar mister... 

Guibrard murmură gânditor: 

— Dacă e adevărat ce spui dumneata, singura explicaţie logică 
ar fi că Bonn-ul a vrut astfel să ne îndemne să nu ne retragem 
trupele de pe teritoriul ei. 

Agentul dădu din cap: 

— Tot ce se poate... Sigur e însă că B.V.-ul nu mai putea folosi 
iar reţeaua Muller: două informaţii despre o treabă de asemenea 
calibru ar fi putut să ne dea de bănuit. Au luat-o deci pe canalul 


Bruneau, punând la cale, pe spinarea mea, acea uluitoare 
combinaţie menită să dea o autenticitate zdrobitoare informaţiei 
pe care urma să o moştenească rezidentul nostru. 

Cu ochii pironiţi în gol, păru că stă câteva clipe pe gânduri 
înainte de a continua: 

— Dacă a fost o coincidenţă, reluă el, că eram la Göttingen 
când au pornit operaţia, sau dacă mi-au aşteptat sosirea ca să 
demareze - iată încă un punct neclar... În orice caz, întâmplător 
sau nu, pe mine m-au luat de tap ispăşitor. Şi eu mi-am jucat cât 
se poate de conştiincios rolul în scenariul dumnealor, pe care vi |- 
am povestit adineaori: inginerul care are planurile centralei şi 
vrea să le facă bani ca să ajungă în Statele Unite, logodnica lui 
care e gata să-mi arate dovada că centrala există cu adevărat - 
un matrapazlâc a-ntâia, care a mers ca pe roate... în pădurea 
Vogelsberg, cu cincizeci de stâlpi, câţiva kilometri de sârmă 
ghimpată, un far de automobil, şi un F.M., au izbutit să mă 
convingă că locul acela ascunde într-adevăr un secret formidabil 
- formidabil de vreme ce e păzit cu asemenea străşnicie! Şi, 
precum v-am spus, au împins atât de departe lucrurile, încât şi- 
au împuşcat propriul lor agent, fata care-mi slujea de călăuză! 
Dacă m-au cruțat, şi asta abia ieri am înţeles-o, a fost ca să 
rămână un martor, cineva care să-i poată comunica lui Bruneau 
şi apoi dumneavoastră că e convins că în pădurea Vogelsberg 
există într-adevăr nişte instalaţii atomice straşnic păzite şi 
apărate. 

— Interpretarea dumitale mi se pare plauzibilă, îl întrerupse 
colonelul. Dar atunci ce sens a avut călătoria la Oslo, ce e cu 
bomba din maşina dumitale? Mărturisesc că nu văd legătura 
logică. 

— M-am mirat şi eu, zău, domnule colonel. Am înţeles apoi că 
era cea mai bună modalitate, cea mai eficace, ca să încheie 
comedia... Întâiul avantaj, când aţi fi aflat că am sărit în aer cu 
maşină cu tot, eu, cel din urmă martor, aţi fi crezut cu şi mai 
multă tărie că există o centrală în construcţie în Germania 
Federală. Şi, mai ales, se punea capăt şi basmului cu 
documentele pe care dorea, pasămite, să ni le vândă Kolbe. 
Fiindcă bineînţeles documentele cu pricina nici nu existau şi era 
timpul să nu se mai vorbească de ele - ar fi putut ajunge 
plictisitor! Presupun că aşa-zisul inginer ar fi dispărut definitiv din 


circulaţie după ce l-ar fi înştiinţat pe rezidentul nostru că renunţă 
să mai facă târgul, că afacerea e prea primejdioasă, dovadă 
moartea mea năprasnică întâmplată numaidecât după cea a 
logodnicei lui - şi alte asemenea bărbi... Kolbe o dată dispărut, 
adio planuri de vânzare. Cortina... 

— Şi pe urmă, nu mai exista oare riscul să paraşutăm în 
Germania un alt agent care să-ţi ia urmele şi să încerce să ajungă 
mai departe decât ai ajuns dumneata? 

Jordan se scărpină gânditor în cap înainte de a răspunde: 

— Bineînţeles... Dar era puţin probabil, totuşi. Sunt sigur, 
domnule colonel, că aţi fi pregetat să trimiteţi pe încă cineva într- 
o capcană din care era limpede că nu scapă nimeni... Şi dacă 
totuşi v-aţi fi hotărât s-o faceţi, oamenii B.V.-ului ar fi scornit altă 
năzbâtie - se pare că au repertoriul destul de vast. 

Câteva clipe se aşternu tăcerea, pe care Guibrard o tulbură 
primul, destul de bine dispus: 

— La urma urmei, totul s-a terminat cu bine. Se poate spune 
că am ieşit câştigători, nu? 

Agentul nu răspunse numaidecât. Şi când luă cuvântul, era 
oarecum stânjenit: 

— Ştiu eu... Da, preşedinţia are să fie fireşte mulţumită să ştie 
în sfârşit cu siguranţă că Bonn-ul îşi ţine angajamentele şi că nu 
are niciun plan de înarmare atomică... Dar poate că factura are 
să i se pară cam sărată... 

— Factura? 

— Păi da, domnule colonel, aţi uitat?... Amândouă reţelele sunt 
k.o... Cea a lui Muller, să nu mai vorbim: nu ne mai foloseşte 
chiar la nimic, de vreme ce germanii ştiu pentru ce şi cum am 
sacrificat-o de bună-voie. Dar nici cea a lui Bruneau nu mai face 
două parale - deconspirată, demascată, făcută ferfeniţă. Deci, nu 
mai avem nicio organizaţie valabilă în Germania Federală - şi mă 
tem că o să curgă ceva apă pe gârlă până o să izbutim să 
instalăm una nouă, ţinând seama că B.V.-ul trebuie să fie acum 
cu ochii pe noi. 

Directorul general înjură printre dinţi, apoi exclamă, bătând cu 
pumnul stâng în birou: 

— Adevărat, la asta nu m-am gândit! Milioane de franci 
aruncate pe geam şi toţi agenţii noştri demascaţi, ca să aflăm că 
nu există o centrală atomică în Germania, e cam pipărat... Şi ce-i 


de făcut? 

Jordan strecură cu prudenţă: 

— Asta e treaba specialiştilor dumneavoastră de la „Externe”, 
domnule colonel. Trebuie să ia neîntârziat în studiu problema 
instalării unei a treia organizaţii - şi pe baze cu totul noi. 

Guibrard sări în sus, iar enervarea îl făcu chiar să rostească 
unele cuvinte pe care ar fi fost mai bine să nu le audă un modest 
executant: 

— Specialiştii mei! l-am văzut la lucru şi mi-ajunge! Eram 
împotriva idiotului acela de proiect de a-l torpila pe Lornier şi aşa 
mai departe, ţi-am spus, de... Mi se părea o treabă tulbure, 
încurcată şi primejdioasă - şi ce dreptate aveam! Practic însă, am 
fost pus înaintea unui fapt împlinit... Dar las' pe mine, ai să mai 
auzi despre asta, crede-mă! Sunt câţiva care o să cam între la 
apă şi pe care nu eu am să mă duc să-i scot... 

x 

Pentru colonel, afacerea era clasată: începeau, de-acum 
încolo, bine-cunoscutele sâcâieli cu rapoartele „sus”. Pentru 
Jordan lucrurile stăteau însă cu totul altfel şi ştia că nu va avea 
linişte sufletească atâta vreme cât nu va izbuti să explice 
punctele obscure pe care foarte deschis i le semnalase directorul 
general. Cum de fusese reperat la Göttingen, oare numai din 
întâmplare coincisese sosirea lui în Germania cu povestea cu 
centrala atomică fantomă? Şi, mai important, cum de ghicise 
B.V.-ul că francezii i-au lăsat anume să ia cunoştinţă de 
organizaţia Lornier? Acest din urmă amănunt îl rodea cel mai 
tare: şi se întreba oarecum înspăimântat dacă nu cumva jucase 
în realitate rolul unui pompier incendiator - cu alte cuvinte dacă 
nu cumva, din imprudenţă sau din neîndemânare, nu-i lăsase pe 
cei doi germani asmuţiţi pe urmele ex-rezidentului să înţeleagă 
subtila manevră gândită de iscusitele minţi ale S.D.E.C.E. Aceste 
frământări nu i le împărtăşise, bineînţeles, colonelului; îşi 
făgăduise să studieze însă temeinic problema. 

Or, cu cei doi germani nu se întâlnise decât de două ori: la 
„Royal Tronchet” şi în casa deocheată din rue de Calais. După ce 
dobândi deci încuviințarea ierarhică de rigoare, Jordan luă 
legătura cu Siguranţa şi ceru o anchetă amănunţită la amândouă 
aceste stabilimente. 


Ca niciodată, cei de la D.S.T.% Îşi dădură toată osteneala. 
Zadarnic însă... „Royal Tronchet” se vădi a nu fi altceva decât ce 
părea, un onorabil hotel notat cu trei turnulețe în ghidul Michelin, 
cu un restaurant cu două tacâmuri încrucişate şi fără urmă de 
stea... Nicio legătură cu vreo oficină de spionaj; iar faptul că 
trăseseră acolo agenţi germani şi francezi n-avea sens deosebit. 

La „Regina Filipa”, tot zero: localul era, fireşte, deocheat, dar 
nu altfel decât din punctul de vedere al moralei burgheze... Nici 
în clin nici în mânecă cu gravele secrete de stat. Jordan află, de 
altminteri, că era finanţat de un domn foarte bine, cu înalte 
relaţii în avenue Paul Doumer, cu cai de curse la Auteuil şi la 
Maison-Laffitte, frecventând cocteilurile oferite de casele de 
editură şi a cărui semnătură figurase, printre o mie altele, pe un 
protest împotriva interzicerii cărţii La Religieuse. Elita pariziană, 
ce mai, şi mai presus de orice bănuială. 

Agentul se încăpăţânase, ceruse cercetări amănunțite cu 
privire la fete şi mai cu seamă cu privire la Janine Duchamp: era 
cea mai suspectă, de vreme ce-l primise la dânsa timp de o oră 
pe unul din germani - e drept, potrivit instrucţiunilor lui Jordan. 
lar tufă de Veneţia. Fără cusur domnişoarele - neîmpodobite, e 
drept, de virtuţi, fireşte, nici nu li se cerea una ca asta, lucrătoare 
cinstite însă, care nu se îndeletniceau cu nimic clandestin în 
afara programului normal. Şi altminteri binecunoscute la 
Moravuri şi cu condicuţe în regulă. 

Viaţa Yankăi, pe care ceruse s-o cearnă prin sită, era cleştar 
curat. Nu scria şi nu primea scrisori de la nimeni şi cu atât mai 
puţin din Germania, nicio întâlnire suspectă. Un cont în bancă 
destul de frumuşel, bineînţeles, dar pe care îl justificau îndestul 
aptitudinile ei profesionale şi pe care nicio depunere anormală 
nu-l sporise de curând. Lucru destul de rar, trăia singură şi nu 
subvenţiona niciun bărbat atins de limfatism incurabil. 

Până la urmă, copoii de la Interne osteniseră şi lăsaseră baltă 
treaba. Jordan însă se hotărâse să meargă mai departe singur şi 
cu mijloacele lui, măcar în ce o privea pe blondină. De când se 
întorsese de la Göttingen, reluase legăturile cu dânsa, legături 
pur camaradereşti, astfel încât, cu prilejul unei vizite, îi fu lesne 
să-şi pregătească cheile false necesare unei discrete percheziţii 
în rue Fortuny. Operaţie de-a lungul căreia nu întâmpină nicio 

dificultate şi pe care o îndeplini într-una din nopţile în care fata 
era „la lucru”. 

Îşi irosi trei ceasuri. Atâtea magnetofoane secrete, atâtea 
microfoane ascunse şi atâtea minuscule aparate fotografice câţi 
iepuri într-o biserică. Şi tot atâtea coduri criptografice, iar de vreo 
scrisoare, nici pomeneală... Dacă fata asta făcea spionaj atunci 
doamna Günther Sachs ponta în fiecare dimineaţă la şase la 
fabrica de rulmenţi pe bile. 

La urma urmei, gândea Jordan întorcându-se mofluz acasă, ar 
fi trebuit să-şi închipuie de la început şi fără să se mai 
ostenească atâta. Ce rost ar fi avut ca o fată deşteaptă ca dânsa 
să se arunce, aşa deodată, în Informaţii, în folosul unui oarecare, 
un străin, pe care-l vedea prima oară în viaţa ei? Şi asta 
degeaba, numai de ochii lui frumoşi... în vreme ce, dimpotrivă, 
agentul o făcuse să înţeleagă limpede la timpul său că, ţinând 
seama de situaţia ei la marginea societăţii, avea tot interesul să- 
şi câştige bunele sentimente ale „serviciilor” franceze. Nu, 
hotărât, nu stătea în picioare. 

Şi pe urmă o bucată de vreme Jordan nu mai avu prilejul să 
cugete la această problemă. Pe la sfârşitul lui iulie, Instituţia îl 
expedie  subito-presto într-o capitală sud-americană ca să 
descurce o treabă destul de neplăcută: poliţia îl băgase la 
răcoare pe directorul Alianţei franceze locale, învinuit că întreţine 
relaţii cu mişcările subversive interzise. li trebui o săptămână 
agentului ca să demonstreze că omul, un cadru universitar, 
slăbănog şi ochelarist, cu nasul ascuţit şi cu părul buclat, nu 
întreţine relaţii, foarte strânse, e drept, decât cu vreo zece din 
studenţii lui. 

Izbutind să-l scoată, Jordan, destul de admirativ, îi sugeră 
serios să ceară secretariatului general al Alianţei, la Paris, să-i 
trimită un adjunct ca să nu se „prăpădească” săracul muncind. 
Se întoarse pe urmă în Franţa cu cursa 116 a companiei Air 
France, care îl lăsă la Orly duminică 7 august la zece patruzeci şi 
cinci. După amiază îi telefonă Yankăi, fără un motiv anume, ci 
numai fiindcă îi era dor de tovărăşia unei femei, şi anume de o 
tovărăşie plăcută. Îi răspunse însă că e puţin obosită zilele astea 
fiindcă, în luna august, afluenţa străinilor e mai mare ca oricând, 
dar că primeşte bucuroasă să cineze cu el poimâine, marţi, când 
era „liberă”. Fixară deci întâlnirea la ea acasă, la şapte şi 


jumătate. 


PARTEA A TREIA 


CAPITOLUL I 


Domnişoara Duchamp i se păru lui Jordan puţin schimbată: 
agreabilă şi tot foarte frumuşică, într-o rochie de crep verde 
împodobită cu motive geometrice alcătuite din perle albe, dar 
parcă oarecum îngândurată. Când îi spuse asta, fata se scuză 
zâmbind: nu era decât o osteneală trecătoare, consecinţă a unui 
ritm de lucru care ar fi doborât pe oricine. 

— Are să-mi prindă chiar bine să iau puţin aer, adăugă ea. ŞI 
schimbând vorba, îi oferi obişnuitul ei aperitiv de Tokay. 

În clipa când agentul ducea paharul la gură, sună telefonul. 
Yanka ridică receptorul fără să se scoale - aparatul se afla pe 
măsuţa joasă dintre ei doi - şi începu o scurtă convorbire, de 
bună seamă cu o „colegă”. Îi puse capăt peste câteva secunde: 

— Nu, astă seară nu pot, iau masa în oraş. 

Şi punând receptorul în furcă, întrebă: 

— Chiar, unde mă duci? 

Jordan ştia să nu fie zgârâie-brânză, la o adică. De altfel, era la 
începutul lunii... 

— Oriunde pofteşti, declară el mărinimos. 

Fata păru că stă o clipă pe gânduri şi în sfârşit hotărî: 

— Nu, tu mă inviţi, tu alegi. Tot ce aş vrea e să fie undeva 
afară din Paris, să miroasă puţin a câmp. Putem merge cu 
maşina mea. De acord? 

Jordan era de acord. Incepu să înşire câteva locuri pe care le 
ştia el - restaurantele elegante din oraş şi din împrejurimi 
constituiau una din specialităţile lui; era, de altfel, foarte adesea 
silit să le frecventeze cu treburile meseriei. Propuse „La 
Baraque”, la Saint Cloud, „Au coq au vin”, la Bougival, „Le 
moulin” la Chevreuse, „Le ruban rouge”, la Joinville... 

Fata refuză însă să se pronunţe: 


— Nu zău, ar fi prea de tot să-ţi impun eu localul, protestă ea. 

Până la urmă se opri la o cârciumioară despre care auzise 
multe lucruri bune, dar unde nu apucase să intre încă niciodată, 
„La maison royale”, la  Saint-Germain-en-Laye, la vreo 
cincisprezece kilometri de Paris. Yanka încuviinţă foarte 
încântată, pare-se, şi ieşiră din apartament spre a se urca în 
maşină, un Triumf verde-închis parcat în rue Fortuny la treizeci 
de metri de bloc. Jordan nu putea suferi tipul de vehicul aşa-zis 
„sport” şi se sui în el nu fără o strângere de inimă. 

Tovarăşa lui conducea însă foarte bine, iar pe şoseaua 
naţională 13 n-ai nici cine ştie ce piedici pe acest scurt traseu. La 
opt treizeci, Yanka trăgea maşina în curtea de parcare de la 
„Maison royale”. 

A doua strângere de inimă din seara aceea, Jordan o avu peste 
cinci minute când deschise cartea de bucate. Amicul care îi 
recomandase localul trebuia să fi fost desigur acţionar al firmei! 
Dar ce să-i faci, intrase în horă... Şi nici nu era neplăcut să joci: 
vinul, sau mai bine zis, vinurile, erau excelente, un reuilly alb şi 
un bouzy roşu cu adevărat extraordinare, cu care stropiră un 
loup grillé (veritabil), un biftec cu măsline şi o tartă proaspătă cu 
marmeladă de portocale. Conversaţia nu tânji nici ea şi, când 
veni socoteala, după câte o cafea şi un Hennessy X.O. vechi de 
patruzeci şi cinci de ani, Jordan, într-o dispoziţie destul de 
fericită, nu se putu împotrivi plăcerii de a-i atrage spiritual 
atenţia ospătarului şef că el a cerut nota /u; şi nicidecum bugetul 
naţional. 

Când se ridicară de la masă, era noapte neagră, în curtea 
întunecoasă şi pustie a restaurantului, agentul nu băgă de seamă 
o umbră ascunsă pe după o berlină mare Mercedes. Abia se 
aşezase lângă Yanka pe scaunul jos al 7riumAului, că o lovitură de 
măciucă îl trăsni drept în moalele capului. Nu simţi niciun şoc, nu 
zări niciun fel de stele verzi sau portocalii, nu văzu parbrizul 
sărindu-i în obraz, cum se povesteşte prin romane - adevărul e 
că lucrurile nu se petrec niciodată astfel... Pur şi simplu, pentru el 
lumea încetă să mai existe. 

Agresorul răsturnă pe spate trupul celui leşinat şi îl îndesă pe 
scaun, astfel încât să fie cât mai puţin vizibil şi să arate ca un om 
care doarme; femeia demară fulgerător, urmată la câteva 
secunde de necunoscutul care se urcase în Mercedes-ul lui. Un 


atentat îndrăzneţ, desigur: totul se desfăşurase însă atât de 
repede încât ar fi trebuit prea mare ghinion ca să apară de 
undeva un martor. 

Una în spatele celeilalte, maşinile ieşiră din Saint-Germain pe 
avenue du Marechal-Leclerc şi apoi pe şoseaua naţională 13, 
acelaşi drum pe care o luase la venire Yanka. După doi kilometri 
cotiră însă la dreapta pe şoseaua naţională 184 care duce la 
Versailles, oprindu-se, de altfel, numaidecât, pe poteca pentru 
pietoni. Omul cobori din Mercedes, se apropie de Triumf, aşteptă 
o întrerupere în circulaţia ce era încă destul de însufleţită la 
ceasul acela şi-l transbordă iute pe Jordan, încă leşinat, în maşina 
lui; îl întinse pe planşeul din spate, îi puse cătuşe la mâini şi îi 
legă gleznele. Niciunul din şoferii care treceau în mare viteză pe 
şoseaua naţională n-ar fi putut să bage de seamă ce manevrează 
el acolo. Când isprăvi, amândouă maşinile îşi urmară drumul în 
direcţia Versailles. 

* 

Întins cât era de lung, Jordan îşi recăpătă cunoştinţa în clipa 
când i se scoteau cătuşele. Se ridică, frecându-şi automat ceafa 
şi fruntea cu amândouă mâinile - îi vuia capul ca un clopot de 
catedrală şi fiecare zvâcnire a sângelui era parcă un cuţit în 
creier. Era aşezat pe un divan, într-o încăpere slab luminată, un 
salonaş cu o mobilă cam obosită. Mâinile i le eliberase Yanka şi 
tot ea, fără un cuvânt, fără să-l privească, îi tăia acum frânghia 
cu care-i erau legate picioarele. În faţa lui, în celălalt capăt al 
odăii, stătea în picioare un bărbat blond şi bondoc care-l ţintea cu 
un pistol prelungit cu un lung amortizor de zgomot; agentul îl 
recunoscu numaidecât pe Ştefan Kleist, al doilea om al echipei 
care-l lichidase pe Lornier. Între el şi Jordan se afla o masă 
rotundă acoperită cu o cuvertură de catifea neagră şi pe ea se 
afla un obiect tronconic, tot negru, un obiect care semăna cu un 
pahar de zaruri şi care chiar era un pahar de zaruri. Agentul privi 
la ceas: unsprezece şi jumătate - aşadar, dacă nu erau la Paris, 
nici prea departe nu puteau fi. 

Femeia se ridicase şi, tot fără să scoată un cuvânt, se aşeză pe 
un taburet, în dreapta lui Jordan; blondul luă deodată cuvântul: 

— Domnule Jordan, ştii cine sunt, ştiu cine eşti, nu-i nevoie de 
prezentări, nu? 

Vorbea curgător franceza, dar cu un accent mult mai pronunţat 


decât al răposatului său coechipier, aproape accentul acela 
caricatural pe care îl puneau în gura „prusacilor” cărţile 
franţuzeşti de după 1870. Aşa că ieşea „Tomnule Şortan... vără 
brezendări” - numai că agentului nu-i ardea de loc de râs... 
Germanul urmă: 

— Domnule Jordan, serviciul dumitale şi al meu au hotărât să 
se oprească aici şi să treacă cu buretele şi peste moartea lui 
Lornier şi peste mişeleasca ucidere, făptuită de dumneata, a 
camaradului meu Heinrich Wittmann. Ca să nu strice, pare-se, 
relaţiile între Franţa şi Germania... 

Atâta că mie unuia prea puţin îmi pasă de relaţiile dintre ţările 
noastre: Heinrich era de douăzeci de ani prietenul meu cel mai 
iubit, aşa că am hotărât să-l răzbun eu însumi. Asta e. 

Jordan înţelese numaidecât că ar fi zadarnic să se avânte într-o 
discuţie logică. Omul nu era într-o stare normală. Se vedea 
limpede că îl mână patima şi nu raţiunea. Era aşadar mai bine să 
adopte aceeaşi poziţie şi să vorbească acelaşi limbaj. Se făcu că 
protestează: 

— Ucidere mişelească! Uiţi că Wittmann şi cu mine am luptat 
cu arme egale. Da, l-am ucis pe colegul dumitale, indirect de 
altfel. Dar, după ce el a făcut tot ce a putut ca să mă arunce în 
aer cu dinamită. | s-a dat şi lui o şansă şi, dacă n-a câştigat, 
înseamnă că aşa a voit soarta. 

Kleist schiţă un salut greoi: 

— De acord... Tocmai de aceea n-am să te dobor cu sânge- 
rece cu un foc de pistol, cum aş putea s-o fac. [i se va da şi 
dumitale o şansă. 

Fără a-şi abate arma nici cu un milimetru, îi făcu semn cu 
stânga Yankăi; aceasta se ridică şi veni să pună pe masă ceva 
care părea să fie două tablete albe, strict identice. 

Omul explică: 

— Unul din hapurile astea conţine otravă, zece centigrame de 
stricnină. Unul singur... Vei alege unul, la întâmplare, eu îl voi lua 
pe al doilea, şi le vom înghiţi deodată. În stomac îi vor trebui cinci 
minute învelişului să se dizolve: are să fie nostim, nu-i aşa, să 
stai cinci minute să aştepţi să vezi cine a pierdut? Pe urmă, are 
să înceapă spectacolul pentru celălalt: amețeli, convulsiuni, 
contracţii tetanice, urlete - o jumătate de ceas încheiat. Şi mai e 
ceva bun cu stricnina, că cel otrăvit rămâne lucid până în ultima 


clipă. 

Femeia se apropie din nou, luă cele două tablete, le puse în 
paharul de zaruri. Il scutură câteva clipe, apoi îl răsturnă pe 
masă, cu gura în jos. 

Germanul zâmbi: 

— După dumneavoastră... 

Ridică paharul, tot cu ochii ţintă la Jordan şi dezvălui cele două 
tablete, acum aproape lipite una de alta. Agentul urmărea scena 
de parcă nu s-ar fi întâmplat aievea, de parcă ar fi asistat la o 
fantasmagorie. O chinuitoare durere de cap îl învăluia ca într-o 
negură deasă, prin care zărea ca în vis încăperea aceea slab 
luminată, cele două rondele albe pe catifeaua neagră, pe Yanka 
încremenită, în picioare, într-un colţ... Şi viteazul acela blond şi 
caraghios, care-l ţintea cu pistolul... Nu, nu era adevărat, visa, 
avea să se trezească din clipă în clipă. Deodată Kleist lătră: 

— Alege! Număr încet până la trei: dacă la trei n-ai ales, trag! 
Unu... doi... 

Automat, agentul întinse mâna, luă una din pastile... Ştia bine 
acum că nu e un vis, că germanul era cum nu se poate mai 
hotărât să ducă până la capăt această absurdă judecată divină - 
că era nebun de legat, lucru de netăgăduit, dar asta nu schimbă 
cu nimic situaţia... lar el, Jordan avea să-şi joace peste câteva 
clipe viaţa la rişcă. Adică nu, o şi jucase... 

Omul B.V.-ului pusese la loc paharul peste pastila pe care 
agentul o lăsase pe masă. Îl ridică iar şi-l aruncă într-un fotoliu, 
lângă dânsul; luă pastila între degetul mare şi arătătorul mâinii 
stângi: 

— Ca să-ţi dau curaj, încep. 

Privindu-l pe Jordan cu nişte ochi halucinaţi, îşi băgă mica 
pastilă în gură şi o înghiţi, cu o vizibila mişcare de deglutiţie. 
Agentul sta neclintit contemplând pastila din mână, pastila /ui. ÎI 
bântuiau gânduri negre... Era de necrezut, curată nebunie... în 
plin secol XX... Şi apoi, o vagă impresie că e tras pe sfoară, căe 
ceva neclar, necinstit în scenariul ăsta. 

Celălalt urlă iar: 

— Număr încet până la trei, şi dacă la trei n-ai înghiţit-o, trag! 
Unu... doi.. 

Instinctiv, Jordan îşi duse pastila la gură, în vreme ce, în chip 
straniu, toată fiinţa lui, fizică şi morală, se răzvrătea împotriva 


acestei mişcări a braţului, îi striga să acţioneze, să încerce ceva - 
orice, numai să nu consimtă la un lucru despre care acum ştia că 
e o înşelătorie. 

Şi atunci, se auzi ca din senin lângă el un strigăt al Yankăi, 
care-i opri mâna ajunsă la zece centimetri de buze: 

— Nu! 

La fel de surprins, germanul îşi abătu o sutime de secundă 
atenţia de la agent, aruncând o privire în direcţia fetei. Cu un 
reflex instantaneu al trupului mai curând decât al voinţei, Jordan 
se năpusti asupra celuilalt, plonjând peste masă ca un portar de 
fotbal. Se auzi o împuşcătură, un „ploc” înăbuşit, de amortizor, şi 
simţi o arsură nu prea dureroasă în coasta stângă. Se şi afla 
grămadă peste adversarul lui, strângându-l cu o mână de gât şi 
apucându-i, cu cealaltă, de ţeavă pistolul pe care-l abătu de la el. 

Doborât de izbitură. Kleist îl târî după el pe jos şi pe francez. Se 
învălmăşiră câteva clipe încăieraţi pe covor - şi un al doilea glonţ 
porni, înfingându-se într-un perete. Jordan înţelese curând că n- 
are sorţi de izbândă cu vlăjganul acela, mai ales în halul în care 
se afla, încă ameţit de măciuca de la Saint-Germain. Intrezări în 
acelaşi timp singura tactică posibilă, îi dădu drumul de gât şi se 
agăţă cu amândouă mâinile de pistol, silindu-se să-şi strecoare 
propriul său deget pe trăgaci şi totodată să îndrepte arma 
împotriva adversarului, care deocamdată îl strivea sub greutatea 
lui. 

Cum s-au petrecut exact lucrurile, n-avea s-o ştie niciodată... 
Se auzi însă o a treia detunătură, un strigăt răguşit - şi trupul 
puternic al lui Kleist se muie şi căzu pe o rână. Jordan se ridică 
greoi: glontul îl lovise pe celălalt în burtă - un proiectil de calibru 
mare care, ţinând seama de poziţia pistolului imobilizat între cei 
doi luptători, urmase o ciudată traiectorie ascendentă şi ieşise 
prin umărul drept după ce străbătuse desigur în trecere venele 
cave. 

Şi totuşi, omul mai trăia: se aşeză anevoie, îşi duse amândouă 
mâinile la gât, cu o mutră uluită; apoi căscă gura mare de două 
sau de trei ori fără a scoate niciun sunet şi căzu în sfârşit pe 
spate, definitiv. Nu se scurseseră nici cincisprezece secunde de 
la strigătul Yankăi. 

Fără să-i acorde nicio atenţie femeii care, cu spatele la perete, 
nu se clintise cât ţinuse scurta luptă, Jordan se apropie de fotoliul 


pe care aruncase Kleist paharul de zaruri şi-l cercetă... Aşa cum 
bine ghicise, tot scenariul acesta nu fusese decât o macabră 
păcăleală, întemeiată pe un truc simplu... 

Într-adevăr, paharul de zaruri era în genul acelora folosite de 
iluzionişti. Înăuntru, un fel de linguriţă mobilă acționată de un 
buton discret pe care apasă mâna care ţine paharul, în clipa când 
îl pune cu gura în jos pe masă: această linguriţă adună zarurile, 
sau orice alt obiect acoperit de pahar şi, în acelaşi timp, lasă să 
cadă în locul lor duplicatele menținute până atunci într-un fund 
dublu. 

Atât şi nimic mai mult... Primele două pastile erau desigur 
otrăvite amândouă - şi agentul era deci matematic condamnat 
să-şi înghită doza de stricnină; punând însă o clipă la loc paharul 
peste cea pe care Jordan n-o alesese, omul B.V.-ului făcuse să 
funcţioneze linguriţa, înlocuind astfel primejdioasa bomboană cu 
o alta, inofensivă, căzută din fundul dublu. 

Entuziasmat de descoperirea care-i încununa beţia biruinţei, 
Jordan uitase de arsura pe care o simţise la începutul luptei. 
Rana îi aminti brusc că există cu o violentă împunsătură de 
lance; îşi duse mâna în partea stângă şi rămase uluit văzând-o 
plină de sânge: un glonte îl lovise drept sub coaste, fără a 
pătrunde în trup, trăgând în carne o brazdă lungă şi adâncă. 
Nimic grav pare-se - numai că sângele curgea gârlă. Şi deodată, 
agentul simţi cuprinzându-l o slăbiciune, genunchii i se îndoiră şi 
se pomeni în patru labe pe podea, aţintind asupra Yankăi, care 
nu se clintise de acolo de lângă perete, o privire care începea să 
se împăienjenească. Timp de câteva secunde, scrâşni din dinţi, 
se sili să se ridice şi căzu în sfârşit pe burtă, de data aceasta 
leşinat de-a binelea. 

* 

Colonelul venise bineînțeles să-l vadă pe Jordan la clinica din 
Auteuil, unde îşi încheia convalescenţa într-o cameră rezervată 
agenţilor de la S.D.E.C.E., victime ale accidentelor de muncă: mai 
puţin crucea de război, întocmai ca în tradiționala poză din 
„L'illustration” de prin anii 14-18 - şeful cel mare la căpătâiul 
viteazului ostaş rănit pe câmpul de onoare. 

— Într-adevăr misterioasă comportarea fetei acesteia, remarcă 
el la un moment dat. Pare să fi mers mână în mână cu germanul 
pentru extravaganta tentativă de asasinat pe care mi-ai povestit- 


o: fiindcă e sigur că scenariul a fost gândit şi pregătit de mult; 
Kleist închiriase pavilionul acela puţin retras, la Versailles, cu mai 
mult de două săptămâni în urmă, deci chiar înainte de plecarea 
dumitale în America de Sud. În schimb, însă, dacă te-am înţeles 
bine, tot ea te-a salvat cu intervenţia ei... Şi sigur că totea a 
telefonat la comisariatul din Versailles explicându-le în câteva 
cuvinte ce s-a întâmplat şi la ce adresă. După care a întins-o fără 
să mai aştepte venirea sticleţilor - atât de repede încât şi-a uitat 
poşeta în vilă. 

— Şi... sticleţii cu pricina ce ispravă au făcut? întrebă agentul. 

— Ce să facă, întâi şi întâi i-au dat bătaie, din fericire pentru 
dumneata: fiindcă să mai fi trecut cinci minute, ai fi pierdut atâta 
sânge încât lucrurile ar fi putut lua o întorsătură tragică. Pe urmă, 
au mirosit numaidecât despre ce e vorba, au dat alarma la 
D.S.T., care ne-a înștiințat. Până la urmă, s-a hotărât „sus” ca 
afacerea să fie... tratată cu maximum de discreţie... Corpul lui 
Kleist a fost îmbarcat fără tărăboi şi ziarele n-au aflat nimic. 

— Atunci, prin forţa împrejurărilor, fata n-a avut niciun necaz? 

Directorul general tuşi uşor înainte de a răspunde: 

— Păi, da... nu, n-a avut... De vreme ce n-a mai reapărut nici 
acasă, nici în rue de Calais, înseamnă că se ascunde undeva în 
Franţa. Or, cu mijloacele de care dispune poliţia, ar fi o joacă de 
copil s-o înhăţăm... Dar la ce bun? Dacă o arestăm, dacă o 
inculpăm, iese în vileag toată afacerea. Adică tocmai ce vrea să 
evite toată lumea, şi mai ales prietenii noştri de la Bonn, care ne- 
au comunicat-o în taină. 

Jordan tăcu o clipă. Apoi strecură: 

— Când am să fiu pe deplin înzdrăvenit, după doctor ar mai fi o 
poveste de vreo săptămână, pot să încerc eu s-o găsesc? Pe 
socoteala mea. 

Ţin mult la treaba asta, domnule colonel, pentru mine 
povestea e încă departe de a fi limpezită. 

Guibrard încuviinţă: 

— Bineînţeles. Dar fără niciun sprijin oficial, de acord? lar în 
condiţiile astea... 

Agentul dădu, fatalist, din mână: 

— Om trăi şi om vedea. Până acum norocul mi-a surâs în toată 
încurcătura asta. Nu văd de ce ar înceta s-o facă. 

Colonelul se ridică, urându-i grabnică şi deplină însănătoşire. 


Nu-i dusese agentului nici portocale, nici ţigări, nici ciocolată cu 
lapte şi se mulţumise să ia cu sine, din nebăgare de scamă, 
cartea pe care o admiratoare a lui Jordan, o intelectuală, i-o 
trimisese cu câteva zile în urmă. Îşi făcuse de altfel o pomană cu 
agentul: de câte ori deschisese cartea, o paralelă între Faulkner, 
Proust şi d. Robbe Grillet, temperatura i se urcase cu cel puţin 
opt linii. 
* 

Părăsi definitiv clinica de la Auteuil la 22 august. De-a lungul 
nesfârşitelor zile de convalescenţă avusese răgaz să întoarcă pe 
faţă şi pe dos problema celor două reţele din Germania Federală 
- ca să ajungă la demoralizanta încheiere că iscusita capcană, de 
la Versailles lămurise mult lucrurile şi totodată le încurcase al 
dracului. 

Da, era acum limpede cum de putuse B.V.-ul ghici manevra 
pusă la cale de francezi pentru demascarea reţelei Lornier: 
numai Yanka putea să-i fi dezvăluit lui Kleist, atunci când fusese 
la ea, rolul pe care o sileau să-l joace cei de la S.D.E.C.E. Dar, pe 
de altă parte, care era rostul acestei trădări care nu pare să-i fi 
adus nimic şi care, pe urmă, cel al purtării ei de la Versailles? Şi 
apoi cum, şi asta îl rodea cel mai tare, cum de se putuse urzi 
planul răpirii lui din curtea de la „Maison royale”? 

De o sută de ori atacase problema, încercase să reconstituie 
cum s-au petrecut lucrurile. Şi taina rămânea de nepătruns... Era 
sigur că nu urmărise nimeni Triumful pe când se îndrepta spre 
restaurant - fiindcă evenimentele de la Göttingen îl învăţaseră 
minte şi privise discret în retrovizor pe tot parcursul. Era de 
asemenea sigur că el, Jordan, alesese liber şi nesilit de nimeni 
restaurantul. Yanka nu-i sugerase decât să iasă din Paris: s-ar fi 
putut la fel de bine hotărî pentru Neuilly, pentru Barbizon sau 
pentru Monfort-l'Amaury. Era în sfârşit iarăşi sigur că Yanka nu 
rămăsese nicio clipă singură, nici în rue Fortuny nici în timpul 
mesei, ca să dea eventual vreun telefon. Atunci... 

Hotări să meargă a doua oară să cerceteze apartamentul 
domnişoarei Duchamp: să mai verifice o dată, cu toată grija, că 
nu-i niciun microfon ascuns acolo - dar precum se ştie, e mai 
bine să măsori de două ori şi să tai o dată. Îl izbi, de la început, 
paragina în care-l găsi: era limpede că fata se întorsese în grabă, 
după drama de la Versailles şi o ştersese îndată, cu o valiză 


făcută la repezeală şi, desigur, cu ceva bani. Paharele în care îi 
servise Tokay-ul zăceau încă nespălate - mare minune să mai fi 
zăbovit ea să demonteze cine ştie ce instalaţii de microfoane. De 
altminteri, nu era nici urmă de asemenea instalaţii - aşa cum nu 
fusese nici la prima lui inspecţie. 

Jordan se aşeză în salonul unde îl primea Yanka întotdeauna, 
eu desăvârşire dezorientat: cum dracului putuse fata asta să-i 
comunice germanului adresa unui restaurant pe care îl alesese 
el? A suta una oară, evocă jumătatea de oră pe care o 
petrecuseră acolo înainte de a pleca la Saint-Germain. Să fi fost 
cineva ascuns în casă, cineva care să fi ascultat la uşă? Nu: îşi 
aducea aminte că s-a dus în bucătărie să-şi ajute gazda să 
destupe o sticlă de Tokay recalcitrantă; cât despre dormitor, care 
şi el dădea în salon, uşa rămăsese deschisă: şi când Yanka 
intrase să-şi ia poşeta, o clipă înainte de a pleca, venise automat 
după ea - şi odaia era incontestabil goală. 

la să vedem puţin... A sosit la şapte şi jumătate, precum s-au 
înţeles, s-a aşezat, pe urmă ea l-a chemat din bucătărie şi el s-a 
dus să se lupte cu sticla... în clipa când, întorşi în salon, se 
pregăteau să guste din băutură - aha, da, sunase telefonul... 

Acum pricepea. Nu putea fi decât telefonul - o găselniţă 
recentă, despre care li se vorbise la Instituţie, dar despre care 
crezuse că nu-i decât o balivernă... Un simplu cocoloş de staniol, 
de vreo patru-cinci milimetri diametru, plasat cam în dreptul 
locului unde, atunci când pui mâna pe receptor, se ridică furca- 
comutator a unui aparat de telefon. Cocoloşul e legat de un mic 
elastic care îl trage înăuntrul aparatului şi, atâta vreme cât 
receptorul e în furcă, nu poate asculta de această tracţiune şi 
rămâne în afară, ascuns de receptor sau de microfon. De îndată 
însă ce se scoate receptorul şi deci, furca-comutator se ridică, 
cocoloşul se strecoară între ea şi aparatul propriu-zis şi o 
împiedică să coboare, chiar când ai închis telefonul. 

Ajunge, astfel, ca un complice să-ţi telefoneze la o oră stabilită; 
schimbi cu el câteva cuvinte oarecare, pe urmă pui - fără să-l 
trânteşti - receptorul la loc în furcă. Aceasta fiind blocată în 
poziţie ridicată de către cocoloşul care s-a introdus în aparat în 
clipa când ai răspuns, comunicaţia nu se întrerupe, microfonul îşi 
joacă mai departe rolul de microfon şi-i îngăduie celui care a 
chemat, rămas cu receptorul la ureche, să asculte tot ce vorbeşti 


la un metru sau doi de aparat... Când socoteşti că tovarăşul tău a 
auzit tot ce trebuia să audă, îţi strecori uşurel o clipă mâna pe 
receptorul aflat pe furcă aşa, cu un gest automat - şi cu prilejul 
acesta apeşi pe el şi striveşti cocoloşul, întrerupând astfel o 
comunicaţie de care interlocutorul tău habar n-a avut?. 

O asemenea ingeniozitate, ca şi trucajul aşa zisei judecăţi 
divine de la Versailles, era încă o dovadă că B.V.-ul şi-a rânduit 
cu grijă treaba, cu colaborarea activă a fetei. Şi atunci se punea 
şi mai stăruitor întrebarea: de ce intrase domnişoara Duchamp 
într-o combinaţie cu care, după câte se părea, n-avea nimic de a 
face şi de unde n-avea nimic de câştigat? Ca să afle răspunsul, 
trebuia s-o găsească pe ea... Jordan scotoci din nou, sistematic, 
apartamentul, în căutarea, de rândul acesta, a unui carnet de 
adrese, a unei scrisori, a unui indiciu cât de mărunt care să-i 
îngăduie s-o localizeze pe fugară. Alte trei ceasuri pierdute. 
Scârbit, se întoarse acasă. 


” Amănuntele pot prezenta unele variante, potrivit tipului de aparat. Principiul 
rămâne însă acelaşi. Sistemul. De o genială simplitate, nu e până în prezent 
cunoscut şi folosit decât de C.I.A. - care l-ar fi luat, pare-se, de la cercurile de 
pseudo-telepaţi şi falşi mediumi din Statele Unite. E o bună pildă a realelor 
progrese tehnice în domeniul Informaţiilor, progrese de cu totul altă natură 
decât invenţia tuburilor de eşapament-mitralieră sau a stilourilor aruncătoare 
de raze otrăvitoare (n.a). 


CAPITOLUL II 


Un indiciu avea totuşi. Unul singur, destul de firav: starea civilă 
a Janinei Duchamp, înregistrată la Prefectura poliţiei ca născută 
la 20 iunie 1939, la Juvigny-sur-Vire (Manche), fiică a lui Robert 
Duchamp, negustor, şi a Berthei, născută Heusen, de profesiune 
casnică. După insuccesul din rue Fortuny, agentul îşi făgăduise 
înainte de a se culca să dea a doua zi o raită pe acolo: după 
hartă, era o treabă de vreo trei sute de kilometri, câteva ceasuri 
cu Peugeot-ul lui 404. Peugeot-ul lui personal, nu maşina pe care 
o mâncase friptă pe drumul spre Oslo. 

leşi din Paris pe autostrada de est puţin înainte de ora opt, 
intră în şoseaua naţională 13 şi porni spre Caen, unde ajunse cu 
bine înainte de unsprezece; străbătu oraşul pe la nord şi o luă în 
sfârşit pe şoseaua naţională 175 spre Avranches. 

O sinistră presimţire îi strângea acum inima: numele acestea 
istorice, cartierele noi pe care le zărise la Caen - toate îi 
aminteau că la Juvigny-sur-Vire s-ar putea să se fi produs unele 
schimbări topografice de la 1939 încoace. Într-adevăr, când 
ajunse pe la prânz la capătul călătoriei, după ce rătăcise de 
câteva ori în hăţişul drumuleţelor normande, descoperi un orăşel 
de vreo două mii de locuitori, curăţel şi arătos - dar reclădit din 
temelii. La primărie, un funcţionar tânăr, străin de altfel de oraş, 
îi spuse că cele cinci mii de tone de bombe aruncate la 25 iulie 
1944 asupra armatei a 7-a germane de bombardierele engleze şi 
americane, ca să îngăduie pătrunderea oamenilor lui Bradley şi 
Patton în Avranches avuseseră ca primă şi incontestabilă 
consecinţă să radă de pe faţa pământului oraşul Juvigny, ca şi; de 
altfel, multe alte aşezări din împrejurimi. Arhivele? Praf şi 
pulbere... 

Când Jordan îi explicase, pe ocolite, scopul cercetării lui, 


tânărul dăduse din cap a îndoială. Locuitorii care nu voiseră să 
plece din oraş, îl lămuri el, pieriseră, practic, toţi în 
bombardamente, mulţi din cei care, mai cuminţi, fugiseră din 
zona de război nu se mai întorseseră, actuala populaţie era deci 
în bună parte nouă şi, în aceste condiţii, era slabă nădejde să mai 
dea peste cineva care să fi cunoscut familia Duchamp. Agentul 
mulţumi şi plecă să-şi încerce, totuşi, norocul. 

Nu-i fu chiar aşa greu cum i se prevestise. Cum nu putea fi 
vorba să-şi înceapă ancheta, în sfântul ceas al mesei, se duse de 
se instală la restaurantul „Cheval noir” unde, după ce mâncă, 
zău, destul de binişor - délices de limbă-de-mare şi găină 
îndopată cu zbârciogi - află că jupânului, om din partea locului, 
numele de Duchamp îi spunea ceva: 

— Aveau o mică băcănie-mercerie, îşi aminti el în cele din 
urmă. În rue de Granville, acum îi zice G&neral-Leclerc. 

— Mititică de tot, dugheana, sau aşa şi aşa? întrebă Jordan. 

— Foarte mititică. O dugheană din acelea în care nu găseşti 
într-adevăr decât şireturi de ghete şi acadele pentru copii... De 
altfel, Duchamp şi ai lui au vândut în 1939 şi s-au dus să-şi 
încerce norocul aiurea. Oricum, au plesnit-o, când ştim ce s-a 
petrecut aici cinci ani mai târziu. 

— Şi, mă rog, când au plecat, înainte sau după ce li s-a născut 
fata? 

Birtaşul păru mirat: 

— Ei, drace... Aveau, da, da, aveau o fată, la vreo doisprezece, 
treisprezece ani. Nu cred însă să mai fi făcut al doilea copil. In 
orice caz, nu la Juvigny. 

Doisprezece, treisprezece ani - nu putea fi Janine. Jordan îşi 
termină ca/vadosul şi merse să facă o raită prin oraş. Izbuti să 
dea peste alţi trei băştinaşi, băştinaşe mai bine zis, nişte 
negustoresc, cu părul alb, care nu uitaseră băcănia-mercerie a lui 
Duchamp. Îi întăriră că plecaseră într-adevăr din oraş în 1939, 
cofetăreasa ştia bine şi luna, în iulie. Cât despre vreun prunc, nici 
urmă, nici pomeneală. Da, de o codană îşi aduce aminte... Dar 
nimeni nu era în stare să-i rostească numele de botez sau să 
spună ce păr avea. Şi unde se statorniciseră părinţii, taină 
deplină: 

— Oameni pe care-i ştiam aşa, de bună-ziua, înţelegeţi, lămuri 
nevasta garajistului, dar cu care nu eram în relaţii. 


Spre mijlocul după-amiezii, Jordan luă calea-ntoarsă spre Paris 
şi ajunse la Porte de Saint-Cloud la şase. Puțin ostenit, era prima 
oară că se aşeza la volan de când ieşise din clinică, şi destul de 
dezumflat. Făcuse o plimbare plăcută, dar nu putea tăgădui că 
rezultatele încâlceau mai rău iţele. Ce hram purta fata asta de 
doisprezece ani? Şi era oare vorba de „adevăraţii” Duchamp, sau 
numai de o simplă potrivire de nume? 

* 

Îşi stoarse zadarnic creierii în cele două zile ce urmară ca să 
găsească o cale de a ieşi din impas - fără a recurge, se înțelege, 
la bunele oficii ale Internelor. Şi cu totul întâmplător, o toană a 
memoriei, se trezi în dimineaţa zilei de 26 august cu o amintire 
plutindu-i pe undeva prin minte, aceea a unui cuvânt pe care-l 
rostise colonelul când fusese să-l vadă la clinică... 

„A întins-o fără să mai aştepte sosirea poliţiei, atât de repede 
încât şi-a uitat acolo poşeta”. Cea de pe urmă nădejde, poşeta 
asta... 

Rămăsese la comisariatul din Versailles, cei de acolo neştiind 
ce să facă cu ea, căci nu se pornise nicio urmărire oficială, iar 
agentul dobândi destul de lesne îngăduinţa s-o cerceteze. O 
poşetă elegantă de antilopă neagră - înăuntru, însă, nimic 
interesant la prima vedere, nimic altceva decât obişnuitele 
dichisuri muiereşti: ruj de buze, make-up, pudrieră, batistă, 
kleenex, ochelari de soare, un atomizor umplut cu Diorissimo, 
vreo mie de franci noi prinşi cu o agrafă de aur - într-un cuvânt 
tot ce trebuie să aibă în general la ea o femeie frumoasă. Nici 
urmă însă de vreo agendă sau de un repertoriu de adrese, nimic 
care să deschidă vreo cale nouă. 

Agentul se înverşuna, întoarse poşeta pe dos, o scuturătură şi 
făcu să cadă dintr-însa un mic obiect de metal ascuns până 
atunci într-un buzunar interior. Era un fel de broşă ovală, de 
bronz, cu un desen în relief reprezentând trei ţevi de tun, stil 
secolul al XVII-lea, alcătuind un mănunchi; de jur împrejur, erau 
gravate două inscripţii: „302 A R” deasupra, şi „Technik und 
Tapferkeit” dedesubt. 

Inţelese numaidecât că e vorba de o insignă militară germană, 
aceea a lui 302 Artilerie Regiment, dar rămase la fel de 
descumpănit: ce căuta această războinică jucărioară, de altfel 
patinată de vreme, în poşeta unei elegante pariziene? Un dar al 


amicului de la B.V., de ce?... Şi ce mai dar! Şi la urma urmei, ce 
era acest regiment 302 de artilerie teutonă? Trebuie să consulte 
un specialist: Jordan luă, telefonic, legătura cu colonelul de 
Lessac, directorul secţiei „Artilerie” din serviciul istoric al 
armatei. 

Se prezentă după-amiază la Fort de Vincennes, la patru, cum 
fusese invitat şi arătă ce-l doare. Ofiţerul superior îl ascultă cu 
luare-aminte, studie o clipă insigna, făgădui să facă cercetările 
dorite. Aveau să-i trebuiască însă câteva zile... într-adevăr, 
săptămână următoare, agentul primi raportul secţiei „Artilerie”. 
Colonelul de  Lessac făcuse treabă bună: şase pagini 
dactilografiate pe care Jordan le sorbi rând cu rând. 

Află întâi că 302 artilerie era un regiment de 105 purtată, 
recrutat mai ales în Baden şi cantonat în vreme de pace la 
Mannheim. În 1939, fusese mobilizat în cadrul diviziei 126 
infanterie, mare unitate de rezervă care, practic, nu fusese 
angajată în luptele din Franţa. Luase parte, în schimb, la operaţia 
„Barbarossa” şi studiul serviciului istoric urmărea cu amănunţime 
aportul regimentului şi al artileriei sale la operaţiile efectuate de 
corpul 3 de Armată al mareşalului von Rundstedt, la Lvov, Kiev şi 
Rostov, de-a lungul asprelor campanii din 1941 şi 1942. 

În cele din urmă, spre marele ei noroc, Divizia 126 Infanterie 
fusese retrasă de pe front în septembrie 42, şi scăpase astfel de 
exterminare la Stalingrad. O.K.W.-ul o trimisese în Franţa şi o 
încadrase în Armata | care, în regiunea sud-vest, asigura paza 
zidului Atlanticului de la Loara la Pirinei. Armata aceasta era într- 
un fel o unitate de odihnă şi refacere, alcătuită în cea mai mare 
parte din ostaşi scăpaţi cu viaţă de pe cumplitul front rusesc; iar 
302 artilerie, cantonat la Castegnac, la 30 de kilometri de 
Arcachon, trăise acolo zile destul de liniştite până la debarcarea 
din Provence, când, spre a evita încercuirea lor, Hitler hotărâse 
replierea armatelor germane dispuse la sudul Loarei. 

Incepuse atunci, pentru soldaţii în retragere, un marş anevoios 
de-a lungul unei regiuni ostile şi aflate în stăpânirea maguis-ului. 
Cei ce scăpaseră teferi din ambuscade căzuseră prizonieri. Aşa 
se întâmplase cu oamenii din 302, ale cărui rămăşiţe se 
predaseră în cele din urmă, la sfârşitul lui septembrie, la 
Beaugency, trupelor americane ale generalului Macon. 

După ce isprăvi de citit, Jordan lăsă filele din mână şi rămase o 


clipă pe gânduri. Şi nu prea optimiste... Făcuseră o bucată de 
drum, artileriştii ăştia. Duioasă îndeletnicire, să trebuiască să le 
ia urma de la Atlantic la Doneţ, via Romorantin şi Jitomir! Se 
hotărî totuşi să-şi încerce norocul - şi unde, dacă era să aibă cât 
de cât noroc, în altă parte decât la Castegnac, oraşul din Gironde 
unde poposise mai îndelung regimentul 302? Era cale de vreo 
şapte sute de kilometri şi agentul hotărî s-o străbată cu maşina, 
dar în două etape: rana abia cicatrizată începea să-l cam doară 
după patru, cinci ore de volan. 

Plecă din Paris a doua zi, joi 1 septembrie, nu se grăbi şi dormi 
la Poitiers. A doua zi, tot cu viteză de turist, ajunse la Arcachon şi 
apoi la Castegnac, în care intră la trei după amiază. Trase la 
Hôtel de l'Etoile, director Marie Sarrazin, cel mai bun din partea 
locului, după Ghidul Michelin. Şi decretă alene că e prea târziu ca 
să înceapă o treabă serioasă. Nici nu aştepta, de altfel, mare 
lucru de la călătoria asta şi n-o făcea decât ca să fie cu sufletul 
împăcat că n-a lăsat deoparte nimic. 

Căscă deci gura prin oraş, o urbe drăguță de vreo cinci mii de 
locuitori, vizită, precum îl invita Ghidul, biserica din secolul al XIII- 
lea (o stea) şi Muzeul care se mândrea eu două pânze de Ingres, 
aproape un fiu al oraşului, de vreme ce era născut la Montauban, 
Moartea lui Titus şi Portretul d-nei Desailly... Cu aceste sănătoase 
îndeletniciri, ajunse la ceasul aperitivului, apoi la ceasul cinei 
(ficat de gâscă cu stafide, chateau-briand fript pe curpeni de viţă 
şi un roze Bouquet de Corbières) şi, în sfârşit, la ceasul 
Armagnacului „Grande reserve”. Şi cum gazda, o doamnă la vreo 
cincizeci de ani, cu o mutră cam ursuză, se apropiase să-l întrebe 
dacă i-a plăcut masa, se folosi de prilej ca să schimbe vreo două 
vorbe cu ea, pregătindu-şi astfel ancheta de a doua zi... Auzise 
oare de familia Duchamp, nişte oameni pe care părinţii lui îi 
cunoscuseră cândva şi despre care presupuneau că s-au stabilit 
la Castegnac? 

Era o undiţă aruncată cu totul la întâmplare. Dar o undiţă în 
care, dacă ni se îngăduie această îndrăzneață asociaţie de 
imagini, se agăţă însuşi împăratul crapilor... Doamna Sarrazin 
dădu din cap că da, spre uluirea, spre încântata uluire a 
agentului: da, îi ştia pe Duchamp, nişte negustori stabiliţi în oraş 
puţin înainte de război, venind de sus - din Normandia, bănui 
Jordan, şi nu din lumea îngerilor - şi care deschiseseră aici o 


băcânie. Băcănia mersese destul de binişor, de vreme ce au 
vândut-o, stai puţin, prin 1962, şi s-au retras din afaceri, după ce 
şi-au cumpărat o căsuţă în împrejurimile oraşului. 

— Săracii, n-au avut parte să se bucure de ea. Inchipuiţi-vă, 
domnule, au murit chiar în anul următor, aproape deodată 
amândoi. Şi bineînţeles, culmea, casa a moştenit-o fata aia... 

Rostise cu un asemenea dispreţ, „fata aia”, încât Jordan ciuli 
urechile. Cu sufletul la gură, dar silindu-se să pară cât mai 
nepăsător, întrebă: 

— Fata?... A da, aşa e, aveau o fată. 

Zeflemisitoare, ea sublime: 

O fată veselă, ăsta e cuvântul. S-ar părea că s-a ajuns, că e la 
Paris, şi câştigă o grămadă de bani. Haida de, dând din fund îi 
câştigă, v-o spun eu. Vorba cântecului: curvă ai fost, curvă să fii, 
la mine să nu mai vii... Mă mir cum nu-i crapă obrazul să se mai 
arate astăzi pe aici! 

In al nouălea cer, Jordan încercă, punând întrebări cât mai 
meşteşugite, să afle mai multe. Dobândise o certitudine: că nu-l 
înşelase mirosul. Yanka, numai ea putea fi, se adăpostise - într- 
adevăr în târguşorul ăsta. Era însă interesant de ştiut de ce o 
zgâria prezenţa aceasta pe birtăşiţă. 

Zadarnice eforturi: femeia socoti de bună seamă că vorbise şi 
aşa prea mult cu un necunoscut care, pe deasupra, părea să-l 
mai şi cunoască pe Duchamp şi ai lui. Puse capăt discuţiei, printr- 
o afirmaţie pe cât de categorică, pe atât de sibilină: 

— Aflaţi, domnule, că noi cei de pe aici n-am uitat Istoria 
Franţei, asta e. 

Şi pe urmă întoarse vorba, gata să ofere rândul jupânului. 
Agentul primi şi, după ce îşi isprăvi al doilea armagnac, hotărî să 
intre numaidecât în acţiune. Îi pierise ca prin farmec toată 
oboseala, nu-i mai era somn de loc, acum că se apropia de ţintă. 
Intrebă unde e casa Duchamp, află că e o clădire puţin izolată, cu 
un etaj, zugrăvită în verde, aproape ultima pe mâna stângă pe 
avenue Frederic-Mistral, strada care se continuă cu şoseaua 
naţională 10 care duce la Bordeaux. Drum de zece minute pe jos 
- tocmai bine cât să mistuie sticluţa de Bouquet de Corbières, şi 
cele două armagnacuri. Lăsă acolo maşina şi se îndreptă agale 


spre locul cu pricina. 
* 


Yanka locuia cu certitudine singură, fiindcă veni ea însăşi să 
deschidă, de îndată ce auzi soneria. Îşi schimbase pieptănătura şi 
îşi vopsise părul în negru - precauţiuni ridicol de insuficiente, căci 
Jordan o recunoscu numaidecât. Când îl văzu, zâmbi şters, apoi, 
cu un glas domol în care nu răzbea nicio emoție, constată: 

— Mă aşteptam să te văd. E chiar ciudat că n-ai venit mai 
curând. 

Şi, întinzându-şi pumnii, cu un gest de maliţioasă provocare, 
adăugă: 

— Poftim, e rândul tău să-mi pui cătuşele. 

Agentul ridică din umeri: 

— Nici pomeneală... Draga mea, afacerea e clasată. Raţiuni de 
stat, cum se zice. Şi poţi să te întorci liniştită la Paris, când vrei. 

— Atunci? întrebă ea. 

— Atunci, ce? Am venit în interes personal, nu crezi că am 
dreptul la câteva explicaţii? 

Incuviinţă din cap, se dădu deoparte ca să-i facă loc să intre, şi 
îl petrecu într-o odăiţă din dreapta intrării, destul de modest 
mobilată cu stejar furniruit şi cu un gust îngrozitor. Jordan se 
aşeză într-un fotoliu mic şi scund, cu flori imprimate, iar ea 
întrebă: 

— Ce-ţi pot oferi? De altfel, nici n-ai mult de ales: Tokay-ul e 
necunoscut la Castegnac - aşa că n-ai de ales decât între 
armagnac şi whisky. 

Alese un whisky cu sifon, care de altfel nu era grozav de loc; 
ea nu luă nimic, se aşeză pe un taburet rotund, de piele, cumplit 
de „oriental” şi constată rece şi obiectiv: 

— E urâtă casa asta, şi mobilele sunt urâte... N-am fost însă 
niciodată la părinţii mei, şi-au aranjat locuinţa după gustul lor. 

Urmă o tăcere de vreo zece secunde; apoi Jordan atacă: 

— Ziceam de explicaţii, adineaori... De fapt e vorba mai 
degrabă de câteva precizări, sau confirmări... Fiindcă, în mare 
am înţeles povestea. Dă-mi aşadar numai câteva amănunte 
despre ce s-a petrecut când cu prima vizită pe care ţi-a făcut-o 
Kleist acasă. 

Păru să-şi adune o clipă gândurile şi începu apoi, cu un glas 
liniştit şi sigur: 

— Mi-a dat cei treizeci de mii de franci şi a deschis faimosul 
plic. lnăuntru, ţi-am mai spus, se afla un caiet gros de dictando şi 


câteva file dactilografiate. Am cercetat împreună tot, eu privindu- 
i peste umăr - şi am înţeles repede despre ce era vorba, că 
hârtiile acelea n-aveau nici în clin nici în mânecă cu concurenţa 
industrială. În epoca lui James Bond, suntem daţi naibii toţi, vezi 
bine... Când m-am încredinţat pe deplin, i-am povestit tot; vizita 
ta în rue de Calais, înainte de a lui, ce mi-ai cerut să-i spun şi să 
fac, tot... 

O întrerupse: 

— Şi el ce-a zis? 

— O, la început părea distrus. S-a sculat, a început să măsoare 
cu paşi mari odaia, părând a cugeta adânc. Şi deodată s-a 
calmat, a zâmbit şi mi-a spus că, dacă se gândeşte bine, acum 
pentru el e mai important ca niciodată să fotografieze 
documentele acelea. Ceea ce, conştiincios, a şi făcut. Pe urmă m- 
a descusut în legătură cu tine, m-a întrebat cum arăţi la chip şi i- 
am răspuns că n-are decât să se uite binişor pe fereastră, şi are 
să te vadă şezând pe terasa cafenelei de peste drum. A aruncat o 
privire, pe urmă a montat un teleobiectiv la aparat şi te-a 
fotografiat de câteva ori, printr-o despicătură a perdelei. Asta-i 
tot... i 

Lui Jordan îi pierise graiul. Intrebă cu greutate: 

— Şi... şi cât ai primit pentru... pentru fapta asta creştinească? 
Sau, mai bine zis, cât ţi-a oferit? 

— Absolut nimic, spuse ea simplu. Nimic în afară de cei treizeci 
de mii de la început. A, ar fi vrut să-mi plătească, îmi oferea 
marea cu sarea. Dar n-am primit nimic, s-a minunat şi el. 

Jordan amână pe mai târziu fraza care-i frigea buzele şi întrebă 
mai departe: 

— Şi pe urmă? 

— Pe legea mea, credeam că povestea s-a isprăvit. Când colo, 
ce să vezi, după multe săptămâni, pe la sfârşitul lui iulie, mă 
pomenesc iar cu dumnealui în prag. Şi-mi cere să-l mai ajut o 
dată, fiindcă îi fusesem de mare folos rândul trecut, astea sunt 
cuvintele lui. Era vorba de răpirea de la Saint-Germain, la ieşirea 
din restaurant şi fireşte că m-am lăsat mai greu... N-aveam însă 
încotro, intrasem în horă cum se zice, şi n-am putut să spun nu. 
Am pus întâi la cale un truc foarte ingenios cu telefonul, am... 

Îi curmă vorba: 

— Cunosc, m-am lămurit mai alaltăieri, când am făcut o mică 


anchetă în rue Fortuny. 

— Atunci, încheie ea la fel de calm, ştii acum tot ceea ce ştiu şi 
eu. 

Se gândi puţin şi exclamă apoi: 

— Vorba vine! Aş vrea totuşi să ştiu un singur lucru: de ceai 
primit să joci rolul ăsta nu tocmai curat, ai putea să-mi spui? Dar 
ce zic eu „primit”? După câte înţeleg, tu însăţi l-ai propus de la 
bun început. 

La întrebarea lui, fata răspunse cu altă întrebare, care îl lăsă o 
clipă cu gura căscată. 

— Câţi ani îmi dai? 

Îşi reveni destul de repede. De obicei, când o femeie avea 
prostul gust să-l pună într-o asemenea situaţie, folosea o formulă 
a lui, a cărei eficacitate experienţa i-o dovedise adesea. Formula: 


x = y-“la 


în care x = răspunsul de dat; y = vârsta pe care o arată cu 
adevărat indiscreta; a = un factor stabilit empiric la 8 pentru 
perioada de 20-35 ani şi la 5 pentru aceea între 36 şi 50 de 
primăveri. 

În cazul de faţă, Yanka părea să fie tocmai atât de tânără pe 
cât o arăta şi starea civilă, adică 27 de ani. Agentul îşi făcu în 


minte micul său calcul, care dădea: x = 27 - erie, adică exact, 
23,63... Aşa că răspunse: 

— Arăți ca o fată de douăzeci şi trei de ani, niciun an mai mult 
- dar ştiu de la prefectura de poliţie că eşti născută în 1939. 

Râse amar: 

— Eşti departe de adevăr! M-am născut, în realitate, în 1928, şi 
am, aşadar, treizeci şi opt de ani. Numai că am aflat demult că, 
în meseria mea, trebuie să am grijă de mine ca să pot 
supravieţui. Şi asta fac de vreo douăzeci de ani... Nu alcool, nu 
tutun, multă odihnă, relaxare, masaje, institute de frumuseţe - 
ba chiar şi sauna... Nu m-am scumpit la nimic şi rezultatul iată-l. 
Poate, ştiu eu, poate şi materialul a fost iniţial de soi... 

Jordan însă aproape că n-o mai asculta. Primele cuvinte ale 
fetei îl săgetaseră parcă, ca o strălucitoare rază de lumină, până 
în străfundul sufletului. la stai puţin - când mai avusese el oare o 
senzaţie asemănătoare, în legătură cu acelaşi lucru?... Se 


concentră, alungă orice alt gând şi izbuti să facă să-i răsară din 
subconştient amintirea, care, deşi înmormântată acolo, mocnea. 
Sigur, atunci se întâmplase, atunci când urcase la ea, în rue 
Fortuny, numaidecât după plecarea lui Kleist. Fata îi mărturisise 
atunci, din vorbă în vorbă, că „şi-a luat brevetul” - îşi amintea 
acum de parcă ar fi fost ieri. Şi simţise atunci într-însul vibrația 
aceea ciudată care-i da întotdeauna de veste că îi scapă un semn 
nevăzut. Bineînţeles, asta era... Examenele pentru cele două 
„brevete”, ale învăţământului primar francez, cel elementar şi cel 
superior, desfiinţate amândouă în 1946, se dădeau între 
cincisprezece şi şaptesprezece ani; din faptul că Yanka luase unul 
din ele reieşea, deci, că avea cel puţin zece ani mai mult decât 
arăta. 

Intrebă, cu oarecare naivitate: 

— ŞI... pentru ce? Şi buletinul de identitate? 

Dădu uşor din umeri: 

— Starea mea civilă, ştii... Primăria din Juvigny-sur-Vire, 
târguşorul meu natal, a fost rasă de pe faţa pământului în 1944, 
aşa că, după război, am declarat ce am poftit. Şi m-am întinerit 
cu nădejde, o dată ce mi se oferea prilejul. Doar nu eram 
proastă! In profesiunea mea, nu-i aşa, şi firmei, şi clienţilor le 
place oricând mai mult să ai douăzeci şi cinci de ani decât 
treizeci şi cinci. 

O clipă de tăcere. Apoi, agentul se miră cu întârziere: 

— La urma urmei, pentru ce-mi povesteşti toate astea? 

— Doreai explicaţii complete, nu? îi întoarse ea. Aşa că am 
început cu începutul. Şi începutul ăsta îţi arată că la sfârşitul 
războiului nu eram de loc o fetiţă, cum desigur îţi închipuiai. 
Aveam şaisprezece ani şi eram, cred, destul de frumuşică. 
Trebuie să-ţi mai spun, de asemenea, că în vremea aceea, în 
1944, la Castegnac, unde se aşezaseră părinţii mei, erau 
cantonaţi germanii, nişte artilerişti... 

Agentul îi tăie vorba, scoțând din buzunar insigna regimentului 
302 şi punând-o pe masă, fără a rosti un cuvânt. 

— A! exclamă ea, înţeleg! îmi ziceam şi eu că... Insigna asta 
mi-a dăruit-o Arno Hebbel, un tânăr căpitan din regimentul cu 
pricina. Fusese grav rănit în Rusia, în luptele de la Krivoi Rog, 
vezi, după atâţia ani, mai ţin minte numele, o schijă ele obuz îi 


A 


zdrobise şoldul drept - şi îl trimiseseră în convalescenţă în 


Franţa. Precum ştii, trupele germane din părţile acelea erau 
alcătuite mai ales din luptători scăpaţi de pe frontul de Est... Pe 
scurt, Arno era vindecat, dar mergea încă în baston. Era chipeş, 
blând, politicos, cultivat... 

Se opri o clipă, cufundată în amintiri, apoi urmă; 

— M-a remarcat, ne-am cunoscut, mi-a făcut curte... Ai lui erau 
din Aix-la-Chapelle şi când a izbucnit războiul îşi terminase 
tocmai studiile de inginer. Vorbea foarte bine franceza, iubea 
Franţa şi spunea adesea că a avut mare noroc că n-a fost pus să 
lupte împotriva noastră în 1940. 

Jordan nu scotea o vorbă. In sfârşit, înţelegea... 

Fata continua, la fel de monoton: 

— La încheierea păcii, ştia că e o treabă de câteva luni, urma 
să se întoarcă aici şi să ne căsătorim... Se pare că n-ar fi trebuit 
s-o fac, era război şi el era german. Dar ce ştiam eu de război, la 
şaisprezece ani? Ce, văzusem vreodată cum arată războiul? 
Pentru mine, germanii erau nişte inşi în uniformă care defilau 
cântând şi făceau exerciţii în împrejurimile oraşului... lar el, Arno, 
era un tânăr bine-crescut care mă iubea şi mi-o spunea, de care 
eram îndrăgostită şi care-mi vorbea de căsătorie, în vreme ce 
băieţii de pe aici nu doreau decât să-mi dea fusta peste cap. 

Se jucă câteva clipe în neştire cu insigna, înainte de a 
continua: 

— A venit pe urmă august 1944, toate trupele din regiune au 
primit ordin să se retragă spre răsărit, ca să scape de încercuirea 
Aliaților, şi 302 a plecat ca şi ceilalţi - pe jos, nu mai exista nicio 
maşină care să aibă benzină... L-am rugat cu lacrimi în ochi pe 
Arno să rămână, de altfel nici n-ar fi putut umbla, rănit cum era 
- şi s-a lăsat înduplecat. Poate ca să nu se despartă de mine. Ne- 
am dus şi ne-am ascuns amândoi într-o fermă veche şi părăsită, 
la zece kilometri de aici, dar în două zile cei din oraş au aflat, ne- 
au descoperit. Subliniez, cei din oraş, nu cei din maquis, 
negustori cumsecade, zarzavagiul, garajistul, hotelierul... S-au 
năpustit, vitejii, cincizeci pe un infirm, şi l-au ucis sub ochii mei. 

Agentul ştia acum destul. Ar fi preferat să nu mai audă sfârşitul 
povestirii, dar Yanka încheie, necruţător: 

— Şi în ce chip! l-au bătut întâi câte un cui în umeri, nişte 
piroane de dulgher, de doisprezece sau cincisprezece centimetri 
lungime, le văd şi acum, aud şi acum ciocanele bătând. Pe urmă 


l-au căsăpit cu hârleţele. Obrazul... Au trecut douăzeci de ani şi 
tot îl mai visez noaptea. 

— Şi tu? nu se putu împiedica fără voia lui agentul să întrebe. 

— Eu? O, eu mi-am luat dreapta pedeapsă ce mi se cuvenea 
pentru fărădelegea ce o făptuisem! Tunsă şi plimbată în pielea 
goală prin tot oraşul, cu o tăbliță de gât. Imi aduc aminte ce scria 
pe ea: „Târfa naziştilor”. Şi la sfârşit, în Piaţa Gării, vreo zece 
patrioţi m-au siluit în public, în faţa unei gloate care urla de 
bucurie. A ţinut o oră şi aşa am cunoscut întâia oară bărbaţii. El, 
Arno, nici nu mă atinsese. 

Tăcu şi-şi plecă ochii în jos. Pe urmă se semeţi deodată şi-l 
ţintui pe Jordan cu o privire sfidătoare: 

— Şi atunci, înţelegi, fie şi după douăzeci de ani, când mi s-a 
ivit un prilej să mă răzbun pe compatrioţii mei şi să le fac 
germanilor un serviciu... 

Agentul îşi întoarse privirile şi se ridică. Gata, povestea se 
sfârşise, nu mai avea ce căuta în casa asta. Se îndrepta încetişor 
spre uşă când îl fulgeră un gând. Se întoarse: 

— Şi totuşi e ceva ce nu înţeleg... 

Fata se ridicase şi ea: 

— Ce? 

— De ce mi-ai salvat viaţa la Versailles? De două ori chiar: întâi 
când ai ţipat şi pe urmă când ai telefonat la poliţie? 

ÎI privi lung, cu un zâmbet ciudat pe buze, dar nu răspunse 
nimic. 


SFÂRŞIT 


Tema, situaţiile şi personajele acestui roman aparțin în 
întregime ficţiunii. Orice eventuală asemănare a vreunuia dintre 
actorii lui cu o persoană realmente existentă nu ar fi deci decât o 
pură coincidență. 


